text:
རྒྱལ་སྤྱིའི་བོད་དོན་རྒྱབ་སྐྱོར་ཚོགས་པའི་ཚོགས་ཆེན་ཐེངས་ལྔ་པའི་ཐོག་གནང་བའི་བཀའ་ཤག་གི་གསུང་བཤད།
༄༅། །ངས་བཙན་བྱོལ་བོད་མི་རྣམས་ཀྱི་ཚབ་ཞུས་ཏེ་ཁྱེད་ཚོ་ཚང་མ་འདིར་འཛོམས་ནས་བོད་མི་མང་གི་དྲང་བདེན་གྱི་རྩ་དོན་ལ་རྒྱབ་སྐྱོར་ལྡན་པའི་རྣམ་འགྱུར་གསལ་སྟོན་གནང་བར་ཐུགས་རྗེ་ཆེ་ཞུ་རྒྱུ་ཡིན། ཁྱེད་རྣམས་ཀྱིས་ང་ཚོར་གདུང་སེམས་མཉམ་བསྐྱེད་དང༌། ཕྱར་བ་གྲུ་འདེགས་གནང་བ་དེ་ནི་བོད་དོན་གྱི་ལས་འགུལ་འདིའི་ནུས་ཤུགས་གང་ལས་བྱུང་བའི་འབྱུང་ཁུངས་གཙོ་བོ་ཡིན། བོད་མི་མང་གི་དྲང་བདེན་གྱི་རྩ་དོན་ཐོག་ཁྱེད་རྣམས་ཀྱིས་སྔ་བར་ཕྱི་གསུམ་དུ་འགྱུར་བ་མེད་པའི་རྒྱབ་སྐྱོར་གནང་དང་གནང་མུས་སུ་ཡོད་པ་འདི་དག་གཞིས་ཀྱི་བོད་རིགས་སྤུན་ཟླ་རྣམས་དང༌། དེ་བཞིན་ཁོང་ཚོའི་རང་དབང་ལྡན་པའི་མགྲིན་ཚབ་པའི་ངོ་བོར་ལས་འགན་སྒྲུབ་བཞིན་པའི་ང་ཚོ་བོད་མི་བཙན་བྱོལ་བ་ཡོངས་ཀྱི་བློ་སྟོབས་ལྷག་པར་བསྐྱེད་པའི་རྒྱུ་རྐྱེན་ཞིག་ཏུ་གྱུར་ཡོད།
ང་ཚོ་ཚང་མས་ཤེས་གསལ་ལྟར་འཛམ་གླིང་ཁྱོན་གྱི་བོད་དོན་རྒྱབ་སྐྱོར་བ་རྣམས་ནི་འཇིག་རྟེན་སྤྱི་ཡོངས་ཀྱི་བཟང་པོའི་ལྟ་གྲུབ་འགྲོ་བ་མིའི་ཀུན་སྤྱོད་ཀྱི་རིན་ཐང་དང༌། དྲང་བདེན་བཅས་ལ་དོན་དམ་གྱི་རྒྱབ་སྐྱོར་བྱེད་མཁན་ཡིན། བོད་དོན་རྒྱབ་སྐྱོར་བ་བྱེ་བྲག་རེ་རེ་ནས་དཔལ་འབྱོར་དང༌། ཆབ་སྲིད་ཀྱི་ཁེ་ཕན་སོགས་རང་དོན་ཡིད་བྱེད་ཀྱི་བསམ་བློའི་རིགས་སྤངས་ཏེ་རང་རང་གི་སྙིང་ཁོང་རུས་པའི་གཏིང་ནས་ཐོན་པའི་ནང་གི་འབོད་སྒྲར་དྭང་བས་ཀུན་བླངས་ཀྱིས་བརྡ་ལན་བྱེད་པ་ཞིག་ཡིན་པ་ལས། དེ་དག་རྒྱལ་སྤྱིའི་ནང་རྒྱལ་འབྲེལ་ཆབ་སྲིད་ཀྱི་གནས་སྟངས་ནས་རང་ཉིད་གང་དུ་གཏོགས་པའི་རྒྱལ་ཁབ་དེའི་ཁེ་ཕན་རྩོད་ལེན་བྱེད་པ་ལས་བྱུང་བའམ། ཡང་ན་བཙན་བྱོལ་བོད་གཞུང་ངམ། བཙན་བྱོལ་བོད་མིའི་སྤྱི་ཚོགས་ལ་བརྟེན་ནས་བྱུང་བ་ཞིག་ག་ནས་ཡིན། དེར་བརྟེན་ཁྱེད་ཅག་ཚང་མ་བཟང་སྤྱོད་ཀྱི་རྣམ་འབྱེད་བློ་གྲོས་དང་ལྡན་ཞིང་རང་དབང་ཅན་གྱི་བསམ་ཡོད་མི་སྣར་གྲུབ་ཡོད་ཅིང༌། ྋགོང་ས་ྋསྐྱབས་མགོན་ཆེན་པོ་མཆོག་ནས་དུས་རྟག་ཏུ་བོད་དོན་རྒྱབ་སྐྱོར་བ་རྣམས་ནི་རྒྱ་ནག་ལ་རྒྱབ་ཕྱོགས་པ་དང༌། བོད་མིར་མདུན་ཕྱོགས་པ་དེ་འདྲ་མ་ཡིན་པར། དྲང་བདེན་ལ་རྒྱབ་སྐྱོར་བྱེད་མཁན་ཡིན་ཞེས་གསུང་གི་ཡོད་པ་བཞིན། ང་ཚོའི་ཁྲོད་ནས་སུ་ཞིག་གིས་ཀྱང་རྒྱ་མི་རིགས་ཀྱི་ཁེ་ཕན་ལ་གནོད་སྐྱོན་འགྲོ་གཞིའམ། ཁོང་ཚོའི་ཁེ་ཕན་དང་འགལ་འདས་གྱུར་པའི་བྱ་སྤྱོད་གང་ཡང་སྤེལ་གྱི་མེད།
ངས་དེ་སྔ་སྤེལ་ཟིན་པའི་གཏམ་བཤད་ཅིག་འདིར་ནན་ཏན་ཆེན་པོས་བསྐྱར་གླེང་བྱ་རྒྱུར། བཙན་བྱོལ་བོད་གཞུང་གི་ངོས་ནས་ཁྱེད་རྣམས་ལ་ང་ཚོའི་འཆར་གཞིའམ། ཐབས་བྱུས་དང་མཐུན་པའི་དམིགས་བཀར་ལས་དོན་འདི་གནང་རོགས་ཞེས་རྒྱུད་སྐུལ་ལམ། ཁྲིད་སྟོན། ཡང་ན་རེ་འདུན་ཞུ་རྒྱུའི་འདོད་པ་གང་ཡང་མེད། ཕྱི་དྲིལ་ལས་ཁུངས་ནས་ཚོགས་ཆེན་འདི་གོ་སྒྲིག་མཉམ་རོགས་བྱེད་པོའི་ངོ་བོར་ལས་འགན་སྒྲུབ་པ་དེ་ནི་ཁྱེད་རྣམས་ལ་སྡིངས་ཆ་འདིའི་ཐོག་ནས་ཕན་ཚུན་བློའི་འཆར་སྒོ་དང་ཉམས་མྱོང་སྤེལ་རེས། དེ་བཞིན་ནང་ཁུལ་འབྲེལ་མཐུད་དང་མཉམ་ལས་བཅས་གོང་འཕེལ་གཏོང་ཐུབ་པའི་མཐུན་འགྱུར་བྱ་རྒྱུ་ཙམ་རེད།
བོད་དོན་རྒྱབ་སྐྱོར་ཚོགས་པ་དང༌། བྱེ་བྲག་རྒྱབ་སྐྱོར་བ་མང་པོ་ཞིག་གིས་ང་ཚོའི་སྲིད་བྱུས་དང༌། ལས་དོན་བྱེད་ཕྱོགས་ལ་མོས་མཐུན་གནང་གི་མེད་པ་དེ་ངས་ཡང་དག་པར་ཤེས་ཀྱི་ཡོད། ང་ཚོ་ཕན་ཚུན་གྱི་བསམ་ཚུལ་ལ་མཐུན་ཆ་མེད་པའམ། ཡང་ན་མོས་མཐུན་ཡོང་མིན་ལ་མ་ལྟོས་པར། ང་ཚོས་ཁྱེད་རྣམ་པའི་རྒྱབ་སྐྱོར་དེ་རྩ་འགངས་ཆེན་པོར་བརྩི་གི་ཡོད། གང་ཡིན་ཞེ་ན། ཁྱེད་རྣམས་ཀྱིས་བོད་རྒྱལ་ཁབ་ཀྱི་མི་མང་ལ་དྲང་བདེན་ཡོང་བའི་དོན་དུ་འབད་བརྩོན་གནང་གི་ཡོད་པས་ཡིན། འོན་ཀྱང་ངས་ནན་ཏན་གྱིས་བརྗོད་རྒྱུ་ཞིག་ལ། ང་ཚོས་ཁྱེད་རྣམ་པའི་ཕྱག་ལས་ལ་བརྩི་བཀུར་ཞུ་བ་འདི་དག་དབུ་མའི་ལམ་གྱི་ཐབས་ཚུལ་ལ་ང་ཚོས་ལྷག་བསམ་རྣམ་དག་གིས་ཡིད་ཆེས་བྱེད་ཀྱི་མེད་པའམ། ཡང་ན་ཁྱེད་ཚོར་རང་བཙན་གྱི་ལངས་ཕྱོགས་རྒྱུན་སྐྱོང་བྱེད་དགོས་པ་དང༌། བོད་འདི་རྒྱ་ནག་མི་དམངས་སྤྱི་མཐུན་རྒྱལ་ཁབ་ནས་ཁ་བྲལ་དགོས་པར་སྐུལ་མ་བྱེད་ཀྱི་ཡོད་པའི་དན་རྟགས་ཤིག་ལ་འགྲེལ་བརྗོད་གཏན་ནས་གནང་མི་རུང་ཞིང༌། ངས་དེ་ལྟར་བརྗོད་དགོས་པའི་རྒྱུ་མཚན་གང་ཡིན་ཞེ་ན། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་དཔོན་རིགས་ཚོས་ང་ཚོར་ྋགོང་ས་ཏཱ་ལའི་བླ་མ་མཆོག་ལ་སྦས་པའི་ཕུགས་དམིགས་ཤིག་ཡོད་ངེས་རེད། ཁོང་གིས་རང་བཙན་རྩོད་མཁན་གྱི་བོད་མི་རྣམས་དང༌། བོད་དོན་རྒྱབ་སྐྱོར་བ་བཅས་ཀྱི་བྱེད་སྤྱོད་ལ་བཀག་འདོམས་གནང་གི་མི་འདུག་ཅེས་རྒྱུན་དུ་སྐྱོན་བརྗོད་བྱེད་ཀྱི་ཡོད་པས་ཡིན། ཁོང་ཚོའི་སྐྱོན་བརྗོད་དེ་དག་ཡོངས་སུ་གཞི་རྩ་བྲལ་བ་ཞིག་ཡིན་པ་སྨོས་མ་དགོས་ཀྱང༌། དེ་ལྟ་བུའི་བསམ་བློའི་འཁྱེར་སོ་དེ་ཁོང་ཚོ་རང་དབང་མང་གཙོའི་སྤྱི་ཚོགས་ཀྱི་འགྲོ་ལུགས་ལ་རྨོངས་པའམ། བྱང་གོམས་མེད་པར་བརྟེན་ནས་ཡོང་གི་ཡོད་པས། རྒྱ་ནག་དེ་ཉིད་སྔར་བས་རང་དབང་མང་གཙོ་ཅན་དུ་འགྱུར་བ་འགྲོ་བ་དང་སྟབས་བསྟུན་ཁོང་ཚོས་ང་ཚོ་ལ་བསམ་ཤེས་ཐུབ་པའི་རེ་བ་བྱེད་ཀྱི་ཡོད།
ཁྱེད་རྣམ་པ་ཚང་མས་ཕྱི་ལོ་ ༡༩༥༡ ནས་བཟུང་བོད་ཀྱི་གནས་ཚུལ་འཕེལ་རིམ་སྤྱི་དང༌། ལྷག་པར་ད་ལྟའི་བོད་ནང་གི་གནས་སྟངས་སྐོར་མཁྱེན་ཆུབ་ཡིན་མུས་ལ་བརྟེན། ངས་བོད་ཀྱི་ལོ་རྒྱུས་དང་འགྱུར་འགྲོས་སྐོར་གླེང་སྐྱོར་བྱས་ཏེ་ཁྱེད་ཅག་གི་དུས་ཚོད་ཆུད་ཟོས་སུ་གཏོང་རྒྱུ་མིན། ངས་བཙན་བྱོལ་བོད་གཞུང་གི་སྲིད་བྱུས་ཀྱི་གཙོ་གནད་དོན་ཚན་ཁ་ཤས་དང༌། ང་ཚོའི་རང་དབང་འཐབ་རྩོད་ལས་འགུལ་གྱི་ཁྱད་ཆོས་བཅས་སྙིང་བསྡུས་ཙམ་ངོ་སྤྲོད་ཞུ་གི་ཡིན།
ཚང་མས་ཤེས་གསལ་ལྟར་ང་ཚོ་ཚང་མ་འཛམ་གླིང་འདིའི་སྟེང་ཡ་མཚན་མངོན་པར་ཆེ་བའི་ཁོར་ཡུག་ཅིག་ནང་ལས་དོན་བྱེད་དགོས་ཀྱི་ཡོད་པ་དང༌། དེ་ལྟ་བུའི་ཁོར་ཡུག་ནང་སྟོབས་ཤུགས་ནི་བདེན་པ་རེད་ཅེས་ལྟ་གྲུབ་ཀྱི་འཛིན་སྟངས་དེས་སྔར་མ་གྲགས་པའི་ཚད་མཐོའི་གནས་བབ་བཟུང་ཡོད་པར་བརྟེན། བདེན་པ་དང༌། དྲང་བདེན་གྱི་ཕྱོགས་སུ་ལངས་རྒྱུ་ཆེས་དཀའ་བའི་གནས་སུ་གྱུར་ཡོད། མི་སྡེའི་སྤྱི་ཚོགས་ཕལ་མོ་ཆེའི་ངོས་ནས་དཔལ་འབྱོར་དང༌། ཆབ་སྲིད་ཀྱི་སྟོབས་ཤུགས་ནི་འགྲོ་བ་མིའི་ཀུན་སྤྱོད་ཀྱི་རིན་ཐང་གཅིག་ཉིད་དེ་ཡིན་པར་ངོས་འཛིན་དང་སྦྲགས། དེ་དག་སྒྲུབ་པའི་ཆེད་དུ་གཞན་དག་ཚང་མ་བློས་གཏོང་བྱེད་ཀྱི་ཡོད་པ་རེད། རང་དབང་དང༌། འདྲ་མཉམ། འགྲོ་བ་མིའི་ཐོབ་ཐང༌། མང་གཙོ་བཅས་ཀྱི་སྐོར་ཀུ་ཅོ་སྒྲོག་མཁན་མང་པོ་ཡོད་ཀྱང༌། དོན་དངོས་སུ་དེང་སྐབས་འཛམ་གླིང་ཁྲོད་ཀྱི་རྒྱལ་ཁབ་གང་ཞིག་གི་ནང་དུའང་དེ་ལྟ་བུའི་རང་དབང་མེད་པར་མ་ཟད། འགྲོ་བ་མིའི་ཐོབ་ཐང་དང་མང་གཙོའི་རིན་ཐང་ཐད་དོ་སྣང་ཙམ་ཡང་བྱེད་མཁན་མེད་ཅིང༌། ད་ལམ་དབང་ཤེད་དཔུང་ངོམས་བྱེད་མཁན་གྱི་རྒྱལ་ཁབ་ཅིག་གིས་རང་བཙན་རང་བདག་གི་རྒྱལ་ཁབ་ཅིག་ལ་གནོན་ཤུགས་སྤྲད་དེ་ྋགོང་ས་མཆོག་གདན་འདྲེན་ཞུ་རྒྱུར་བཀག་འགོག་བྱེད་ཐུབ་པ་འདི་ནི་དེང་སྐབས་འཛམ་གླིང་གི་གནས་སྟངས་དངོས་མཚོན་པར་བྱེད་པའི་དཔང་རྟགས་གསལ་ཤོས་དེ་ཡིན། འོན་ཀྱང་ནམ་ཕུགས་བདེན་པ་ལ་རྒྱལ་ཁ་ཐོབ་ངེས་ཡིན་པར་ང་ཚོས་ད་དུང་ཡང་ཡིད་ཆེས་བྱེད་ཀྱི་ཡོད།
བོད་ནང་དཀའ་སྡུག་ཕྲད་དང་འཕྲད་མུས་ཀྱི་ལོ་དུས་ཚང་མའི་ནང་བོད་མི་ཚོས་བཟོད་བསྲན་ཁོག་ཡངས་ཀྱི་ལམ་ནས་རང་མི་རིགས་ཀྱི་འཐབ་རྩོད་ཀྱི་དྲང་བདེན་རང་བཞིན་དང༌། རྩ་ཆེའི་ལེགས་བྱང་གི་ཤུལ་གཞག་བཟང་པོའི་རིན་ཐང་ཁག་ལ་ཡིད་ཆེས་བློ་གཏད་ཀྱི་བསམ་བློ་དེ་བསླད་སྐྱོན་མེད་པར་བདག་སྲུང་བྱེད་ཐུབ་པ་བྱུང་ཡོད། བོད་ནང་གི་དབང་འཛིན་པ་ཚོས་དུས་རྟག་ཏུ་བོད་མི་རྣམས་ཀྱི་ཉིན་རེའི་འཚོ་བའི་ནང་ཐེ་བྱུས་དང༌། དོན་མེད་ཀྱི་དཀྲོག་རྐྱེན་སློང་བ་སོགས་བྱས་ཡོད་ནའང༌། གཞིས་ལུས་བོད་མིའི་ངོས་ནས་ཁྲོ་ལན་ཁྲོ་འཇལ་མ་ཡིན་པར་རང་ཚུགས་ཟིན་ཏེ་སྒོ་གསུམ་གྱི་སྤྱོད་ལམ་བག་ཡོད་ཅན་ཞིག་བསྟེན་ཡོད་པ་འདི་དག་ྋགོང་ས་ྋསྐྱབས་མགོན་ཆེན་པོ་མཆོག་གིས་སྐུ་ངལ་འཛེམས་མེད་ཀྱི་སྒོ་ནས་ལམ་སྟོན་བཀའ་སློབ་སྔ་རྗེས་སུ་གནང་བ་དང༌། ཟབ་ཅིང་རྒྱ་ཆེ་བའི་བོད་ཀྱི་ལེགས་བྱང་དང་ཆོས་ཕྱོགས་ཀྱི་ཤུལ་གཞག་བཟང་པོའི་ནུས་མཐུ་བཅས་ལ་བརྟེན་ནས་བྱུང་བ་ཡིན།
གོང་གསལ་རྒྱུ་མཚན་ལ་བརྟེན་ནས་ྋགོང་ས་མཆོག་གིས་བོད་མིའི་འཐབ་རྩོད་འདི་ཆབ་སྲིད་ཀྱི་ངོ་བོ་མ་ཡིན་པར། ལེགས་བྱང་གི་ངོ་བོའི་ཐོག་ནས་འགྲེལ་བརྗོད་གནང་གི་ཡོད། དུས་རབས་མང་པོའི་རིང་བོད་མི་ཚོས་རང་གི་ལེགས་བྱང་དང༌། འཚོ་བའི་ལམ་སྲོལ་ནང་རྒྱ་གར་དུ་དར་ཁྱབ་བྱུང་བའི་ནང་པའི་ཆོས་ལུགས་ཀྱི་ལྟ་གྲུབ་ནས་ལེགས་ཆ་ཁག་བླངས་ཏེ་ཁ་སྐོང་བྱས་ཡོད་ཅིང༌། དེས་ང་ཚོ་བོད་མི་རྣམས་ལ་བདེ་སྐྱིད་དོན་སྙིང་ལྡན་པའི་འཚོ་བ་ཇི་ལྟར་སྐྱེལ་དགོས་པའི་བསླབ་བྱ་བྱེད་ཀྱི་ཡོད་པ་དང༌། བདེ་སྐྱིད་ནི་འགྲོ་བ་མིའི་རིགས་ཀུན་གྱིས་འདོད་པའི་གནས་ཚུལ་ཞིག་ཡིན། བོད་ཀྱི་ལེགས་བྱང་འདི་དག་སྐྱེ་བོ་སོ་སོའི་བདེ་སྐྱིད་དང༌། ཁེ་ཕན་བཅས་གོང་འཕེལ་གཏོང་རྒྱུས་མཚོན་པའི་མི་སྡེའི་སྤྱི་ཚོགས་ཐུན་མོང་ལ་ཞབས་འདེགས་སྒྲུབ་ཐུབ་པའི་ཆ་རྐྱེན་དུ་བེད་སྤྱོད་ཡོང་སླད་ྋགོང་ས་ྋསྐྱབས་མགོན་ཆེན་པོ་མཆོག་ནས་གཅིག་ལ་གཅིག་བརྟེན་དུ་འགྱུར་ཤུགས་ཆེ་བའི་འཛམ་གླིང་འདིའི་ནང་བོད་མི་ཚོར་རང་གི་ལེགས་བྱང་དང༌། ཆོས་ཕྱོགས་ཀྱི་ཤུལ་གཞག་བཟང་པོའི་རིན་ཐང་ཁག་སྲུང་སྐྱོབ་བྱ་རྒྱུ་ཐེ་བའི་ནང་གི་གནད་དོན་མཐའ་དག་ཐག་གཅོད་བྱེད་པའི་དགོས་ངེས་ཀྱི་རང་དབང་རྣམས་ལོངས་སུ་སྤྱོད་དབང་བྱུང་ན། ཆབ་སྲིད་ཀྱི་རང་བཙན་གལ་འགངས་ཆེན་པོ་མིན་པ་དེ་དུས་ཡུན་རིང་པོའི་གོང་ནས་དགོངས་བཞེད་གནང་ཡོད།
དེས་ན་ྋགོང་ས་ྋསྐྱབས་མགོན་ཆེན་པོ་མཆོག་གིས་དགོངས་ཡངས་དཀྱེལ་ཆེའི་ལམ་ནས་དབུ་མའི་ལམ་གྱི་ཐབས་ཚུལ་དུ་གྲགས་པ་འདི་འདོན་གནང་མཛད་པ་དང༌། ཐབས་ཚུལ་འདི་ལྟར་ན། བོད་རང་བཙན་རྩོད་ལེན་མི་བྱེད་པར་དེའི་ཚབ་ཏུ་བོད་མི་རྣམས་ལ་རང་སྲིད་རང་སྐྱོང་མིང་དོན་མཚུངས་པ་ཞིག་སྤྱོད་དབང་དགོས་པ་ཡིན། དེ་ལྟ་བུའི་བཀོད་སྒྲིག་ཅིག་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་དབུ་ཁྲིད་རྣམ་པའི་མཐུན་འགྱུར་ལ་བརྟེན་ནས་མངོན་གྱུར་བྱུང་བ་ཡིན་ན། བོད་མི་ཚོར་རང་གི་ལེགས་བྱང་གི་རིན་ཐང་དང༌། བསླབ་བྱ་རྣམས་དེང་སྐབས་ཆབ་སྲིད་དང་མི་རིགས་ཀྱི་དབྱེ་མཚམས་ལས་ཡོངས་སུ་བརྒལ་ཡོད་པ་འདི་དག་མུ་མཐུད་ཡར་རྒྱས་གཏོང་ཐུབ་པའི་རང་དབང་འཐོབ་རྒྱུ་ཡིན། ལེགས་བྱང་འདིས་འཕོ་འགྱུར་གྱི་ཡོ་ལང་ཆེ་བའི་དུས་མཚམས་འདིར་རྒྱ་མི་རིགས་ཀྱིས་གཙོས་པའི་འཛམ་གླིང་ཁྱོན་གྱི་མི་མང་ས་ཡ་མང་པོར་གོ་སྐབས་དང༌། དཀའ་ངལ་གསར་པའི་རིགས་འཕྲད་བཞིན་པ་དེ་དག་སོ་སོར་གདོང་ལེན་བྱེད་སྐབས་རེ་བ་སྤྲོད་ཐུབ་པ་དང༌། ཕན་གྲོགས་བྱེད་ཐུབ་པ་ཞིག་ཡོང་རྒྱུ་ཡིན་པར་ངས་ཡིད་ཆེས་བྱེད་ཀྱི་ཡོད།
གོང་གསལ་རྒྱུ་མཚན་ལ་བརྟེན་ནས་ངས་ྋགོང་ས་ྋསྐྱབས་མགོན་ཆེན་པོ་མཆོག་གི་དབུ་མའི་ལམ་གྱི་མཛད་བྱུས་ལ་རྒྱལ་སྤྱིའི་རྒྱབ་སྐྱོར་ཡོད་མུས་འདི་དག་བོད་མི་མང་གི་རྩ་དོན་ལ་རྒྱབ་སྐྱོར་མཚོན་པའི་རྣམ་འགྱུར་ཁོ་ན་མ་ཡིན་པར། འཚེ་བ་སྤངས་པ་དང༌། ཞི་མོལ། གུ་བཤངས་བྱེད་པའི་བློ་ཁོག རང་བྱུང་ཁོར་ཡུག་དང་ཕ་རོལ་པོའི་དོན་དམ་གྱི་སེམས་འཚབ་ཁག་ལ་བརྩི་བཀུར་བྱེད་པ་བཅས་ཀྱི་རྨང་གཞིར་གྱུར་པའི་རྩོད་རྙོག་འདུམ་འགྲིགས་བྱེད་ཐབས་ཀྱི་ལམ་སྲོལ་ལ་རྒྱབ་སྐྱོར་མཚོན་པའི་རྣམ་འགྱུར་ཞིག་ཡིན་པར་ངོས་འཛིན་བྱེད་ཀྱི་ཡོད་ལ། གལ་ཏེ་མི་སྡེའི་སྤྱི་ཚོགས་དེ་ཉིད་འཛམ་གླིང་སའི་གོ་ལ་ཆེན་པོ་འདིའི་ཐོག་འཚོ་ཞིང་རྒྱུན་གནས་ཐུབ་པ་ཞིག་ཡོང་དགོས་ན། བཟང་པོའི་ལྟ་གྲུབ་ཀྱི་རིན་ཐང་འདི་དག་ཞི་བའི་ལས་རིམ་མམ། རང་དབང་འཐབ་རྩོད་ཀྱི་ལས་འགུལ་ཅི་རུང་གི་གཙོ་གནད་དུ་བཟུང་དགོས་པ་ཡིན།
ང་ཚོ་དང༌། རྒྱ་ནག་གཞུང་གི་དབུ་ཁྲིད་དབར་གྱི་འབྲེལ་བར་མཚོན་ན། ྋགོང་ས་ྋསྐྱབས་མགོན་ཆེན་པོ་མཆོག་ནས་འབྲེལ་ལམ་ཇེ་ཟབ་ཏུ་གཏོང་རྒྱུར་ཐབས་ཤེས་ཡོད་རྒུ་སྤྱོད་དགོས་པའི་ལམ་སྟོན་ཕེབས་ཡོད་ལ། ང་ཚོའི་ངོས་ནས་གནས་དུས་གང་དུའང་འབྲེལ་མོལ་མུ་མཐུད་བྱ་རྒྱུའི་གྲ་སྒྲིག་ཨང་གསར་ཡིན། བར་སྐབས་ང་ཚོས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་དབུ་ཁྲིད་རྣམ་པར་བོད་མིའི་ཕྱོགས་ཀྱི་འདོད་ཚུལ་སྙིང་པོ་ཇི་ཡིན་ངོ་སྤྲོད་གསལ་བཤད་མཐིལ་ཕྱིན་བྱས་ཟིན་ཞིང༌། དེ་དག་བཀའ་ཤག་གི་ཕྱི་ལོ་ ༢༠༠༧ ལོའི་གསུམ་བཅུའི་གཏམ་བཤད་ནང་དུའང་བསྐྱར་གླེང་བྱས་ཡོད། ང་ཚོའི་དགོས་འདུན་གཉིས་ནི། རྒྱ་ནག་གི་རྩ་ཁྲིམས་ནང་གསལ་མི་རིགས་ས་གནས་རང་སྐྱོང་གི་ཆ་རྐྱེན་དེ་དག་ཚིག་དོན་འགལ་མེད་ལྷག་བསམ་རྣམ་དག་གི་སྒོ་ནས་ལག་བསྟར་བྱེད་དགོས་པ་དང༌། བོད་མི་མང་ཐུན་མོང་གི་མངོན་འདོད་ཇི་བཞིན་བོད་རིགས་ཡོངས་རྫོགས་རང་སྲིད་རང་སྐྱོང་གི་གཞུང་སྲིད་ལམ་སྲོལ་གཅིག་གི་འོག་འཛིན་སྐྱོང་བྱེད་དགོས་པ་བཅས་ཡིན། གལ་ཏེ་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་དབུ་ཁྲིད་ཚོར་ཆབ་སྲིད་ཀྱི་འདུན་པ་ཡོད་ན། ང་ཚོའི་དགོས་འདུན་དེ་དག་ལས་སླ་པོའི་ངང་ནས་སྒྲུབ་ཐུབ་པ་ཞིག་ཡིན་ཞིང༌། ཁོང་ཚོའི་ངོས་ནས་རྩ་ཁྲིམས་ལ་བསྒྱུར་བཅོས་བྱ་དགོས་མེད་ལ། སྲིད་བྱུས་ལའང་འགྱུར་ལྡོག་ཆེ་རིགས་གཏོང་དགོས་པ་ཅི་ཡང་མེད།
ང་ཚོས་རང་སྐྱོང་གི་ཚད་གཞི་མཐོ་པོའམ། དམའ་པོ་གང་ཡང་རྩོད་ཀྱི་མེད། ང་ཚོས་ག་རེ་རྩོད་ཀྱི་ཡོད་ཅེ་ན། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ནང་གསལ་བའི་མི་རིགས་ས་གནས་རང་སྐྱོང་གི་ཆ་རྐྱེན་གང་ཞིག་རང་སྐྱོང་གི་ཁྲིམས་གཞིའི་ནང་རྒྱས་བཤད་བྱས་ཡོད་པ་དེ་དག་ལྷག་བསམ་རྣམ་དག་གི་སྒོ་ནས་ལག་བསྟར་ཡོང་བ་ཁོ་ན་རྩོད་ཀྱི་ཡོད། དེ་མཚུངས་བོད་མི་རྣམས་ལ་མཚོན་ན། རྒྱ་ནག་གི་མངའ་ཁོངས་སུ་གཏོགས་པའི་གྲངས་ཉུང་མི་རིགས་ ༥༥ ཡོད་པའི་ནང་ནས་གཅིག་རང་ཡིན་པ་དེ་ནི་དངོས་ཡོད་ཀྱི་གནས་ཚུལ་རེད། ང་ཚོ་གོང་བུ་གཅིག་གི་གྲུབ་ཆ་ཡིན་པ་དེ་ཡང་མི་རིགས་དང༌། སྐད་ཡིག ལེགས་བྱང༌། འཚོ་བ་སྐྱེལ་སྟངས་བཅས་གཅིག་གྱུར་ཡིན་པའི་ཐོག་གདོད་མའི་དུས་སྐབས་ནས་བཟུང་བོད་ཀྱི་མཐོ་སྒང་དུ་མཉམ་སྡོད་བྱས་ཡོད་པ་ལ་བརྟེན་ནས་བྱུང་བ་ཞིག་ཡིན། དེར་བརྟེན་ང་ཚོས་བོད་ཆེན་པོའམ། ཆུང་ངུ་གང་ཡང་རྩོད་ཀྱི་མེད་ཅིང༌། རྒྱ་ནག་མི་དམངས་སྤྱི་མཐུན་རྒྱལ་ཁབ་ནས་ྋགོང་ས་ཏཱ་ལའི་བླ་མ་མཆོག་གིས་ཚད་མཐོའི་རང་སྐྱོང་ངམ། ཆེས་མཐོའི་རང་སྐྱོང༌། ཡང་ན་བོད་ཆེན་པོ་རྩོད་ཀྱི་འདུག་ཅེས་ཧ་ལམ་ང་ཚོས་རྩ་ཁྲིམས་ནང་ཇི་འཁོད་ལས་ལྷག་པ་ཞིག་རྩོད་ཀྱི་ཡོད་ལུགས་དྲིལ་བསྒྲགས་བྱེད་ཀྱི་ཡོད་པ་དེའི་མགོ་སྐོར་བསླུ་བྲིད་འོག་མི་ཚུད་པ་བྱ་རྒྱུ་གལ་ཆེན་པོ་ཡིན།
གོང་དུ་བཤད་མ་ཐག་པའི་ང་ཚོའི་མངོན་འདོད་དེ་དག་གང་ལས་བྱུང་བའི་འབྱུང་ཁུངས་ལྟ་བུ་ནི། ས་མཐོའི་བོད་དུ་གནས་བཅའ་བའི་བོད་རིགས་ཚང་མ་འཛིན་སྐྱོང་གཅིག་གི་འོག་འཇུག་ཐུབ་པ་བྱུང་ན། དེས་བོད་མི་ཚོར་རང་གི་སྤྱི་ཚོགས་དཔལ་ཡོན་གྱི་རིན་ཐང་ཁག་ལ་དེང་སྐབས་རྒྱ་ཆེའི་འཛམ་གླིང་སྤྱི་ཚོགས་ཁྱོན་ཡོངས་ནས་བསྔགས་བརྗོད་བྱེད་ཤུགས་ཆེ་རུ་འགྲོ་བཞིན་པ་དེ་དག་མི་ཉམས་རྒྱུན་འཛིན་བྱེད་ཐུབ་པའི་ནུས་ཤུགས་འཕར་སྐྱེད་ཡོང་རྒྱུའི་ང་ཚོས་ཡིད་ཆེས་བརྟན་པོ་བྱེད་ཀྱི་ཡོད་པ་དེ་ལ་ཐུག་ཡོད། ད་ཆ་ང་ཚོས་རྒྱ་ནག་གི་རྩ་ཁྲིམས་ཀྱི་སྒྲོམ་གཞིའི་འོག་སྡོད་རྒྱུའི་ཁས་ལེན་བྱས་ཟིན་པ་དང༌། རང་ཉིད་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རང་སྐྱོང་གི་གྲུབ་ཆ་ཞིག་ལ་ངོས་འཛིན་བྱེད་ཀྱི་ཡོད། དེར་བརྟེན་ང་ཚོས་གྲངས་མང་ཧཱན་མི་རིགས་ཀྱིས་གཙོས་པའི་རྒྱ་ནག་གི་ཆབ་འབངས་མི་སེར་གཞན་དག་དང་མཚུངས་པར་རྒྱལ་ཁབ་ལ་གཅེས་ཞེན་གྱི་བསམ་བློ་གཅིག་གྱུར་འཆང་གི་ཡོད། དེ་ལྟ་བུའི་གནས་སྟངས་འོག་ང་ཚོ་ལ་རྒྱལ་གཅེས་ཀྱི་བསམ་བློ་མེད་པ་དང༌། ཁ་བྲལ་རིང་ལུགས་པ་རེད་ཅེས་མིང་འདོགས་བྱེད་པ་འདི་ནི་གཞི་རྩ་དང༌། རྒྱུ་མཚན་ཡོངས་སུ་བྲལ་བ་ཞིག་ཡིན་ཞིང༌། དེས་ག་རེ་སྟོན་གྱི་ཡོད་ཅེ་ན། སྤྱིར་ན་རྒྱ་ནག་གི་དབུ་ཁྲིད་ཚོའི་མཁྲེགས་འཛིན་གྱི་རྣམ་འགྱུར་དང༌། སྒོས་སུ་བོད་རང་སྐྱོང་ལྗོངས་ཟེར་བ་དང༌། འཐབ་ཕྱོགས་གཅིག་གྱུར་ལས་ཁང་གི་འགོ་བྱེད་ཚོའི་ཐབས་སྡུག་གི་བྱེད་བབས་རྣམས་གསལ་སྟོན་བྱེད་ཀྱི་ཡོད་པ་རེད། ང་ཚོར་དྭོགས་པ་རྣམ་རྟོག་ཡོང་གཞི་ཞིག་ལ་བོད་དོན་ཐག་གཅོད་མ་བྱས་པར་དེ་མུར་འཇོག་པ་འདི་ནི་ཕ་རོལ་པོའི་ཆབ་སྲིད་ཀྱི་དགོས་དབང་ལ་བརྟེན་ནས་ཡིན་པ་དང༌། ཁོང་ཚོ་རང་ཉིད་ཀྱི་དབང་ཆའི་འཐབ་རྩོད་ནང་ང་ཚོའི་ཕྱོགས་ཀྱི་མི་སྣ་ཁག་ཅིག་ཁ་བྲལ་རིང་ལུགས་པའི་གཟུགས་སུ་གྲུབ་སྟེ་རྒྱ་ནག་རྒྱལ་ཁབ་ཀྱི་ཆིག་བསྒྲིལ་དང༌། བརྟན་ལྷིང་ལ་འཇིག་ཉེན་བཟོ་གི་ཡོད་པའི་ཁག་དཀྲི་བྱེད་ས་ཞིག་འཚོལ་གྱི་མེད་དམ་སྙམ་གྱི་འདུག གོང་དུ་བརྗོད་ཟིན་པ་ལྟར་འདས་པའི་འབྲེལ་མོལ་གྱི་ལས་རིམ་ཐེངས་ ༥ ནང་ྋགོང་ས་ྋསྐྱབས་མགོན་ཆེན་པོའི་སྐུ་ཚབ་རྣམས་ཀྱིས་ང་ཚོའི་མངོན་འདོད་རྣམས་གསལ་པོ་བཟོས་ཟིན་ཞིང༌། ང་ཚོའི་འདོད་བབས་ལ་དྭོགས་གནས་ཡོང་གཞིའམ། ཡང་ན་དེའི་རྒྱབ་ཏུ་སྦས་པའི་ཕུགས་དམིགས་ཤིག་འདུག་སྙམ་པ་ཡོང་རྒྱུའི་ས་བཅད་སྟོང་པ་ཅི་ཡང་བཞག་མེད། ད་དུང་ཡང་རྒྱ་ནག་གི་དབུ་ཁྲིད་ཚོས་དྭོགས་པ་རྣམ་རྟོག་བློས་མ་ཐོངས་པ་ལྟ་བུས་རྒྱལ་སྤྱི་དང༌། རྒྱལ་ནང་བཅས་པའི་གླེང་སྟེགས་རིམ་པའི་ནང་ྋགོང་ས་ྋསྐྱབས་མགོན་ཆེན་པོས་ལྷག་བསམ་རྣམ་དག་གནང་གི་མེད་པའི་མཐོང་སྣང་སྐྲུན་ཐབས་དང༌། དེ་ལྟར་ཁྱབ་སྤེལ་དུའང་གཏོང་གི་ཡོད། དེར་བརྟེན་ཁོང་ཚོའི་དྭོགས་པ་རྣམ་རྟོག་རྣམས་དངོས་འབྲེལ་ལམ། བཅོས་བཅོ་ཡིན་ནམ། ཡང་ན་སྲིད་དོན་གྱི་ཐབས་བྱུས་ཤིག་ལ་བེད་སྤྱོད་བྱེད་ཀྱི་ཡོད་ང་ཚོས་རྟོགས་དཀའ་བའི་གནས་སུ་གྱུར་འདུག
བོད་ཀྱི་གནའ་བོའི་གཏམ་དཔེའི་ནང་རྒྱ་དྭོགས་པས་ཕུང༌། བོད་རེ་བས་ཕུང་ཞེས་བརྗོད་སྲོལ་ཡོད་པ་དེ་དག་ད་ཆ་བདེན་དཔང་དུ་གྲུབ་ཀྱི་ཡོད་ཤས་ཆེ། གནས་སྟངས་དེ་འདྲའི་འོག་བོད་མི་དང༌། བོད་དོན་རྒྱབ་སྐྱོར་བ་མང་པོ་ཞིག་གིས་ང་ཚོར་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་ྋགོང་ས་མཆོག་ལ་ཡིད་ཆེས་ཞུ་གི་མེད་པས། ཁྱེད་ཚོས་ཁོང་ཚོ་ལ་ཅིའི་ཕྱིར་ཡིད་ཆེས་བྱེད་ཀྱི་ཡོད་དམ། ཁོང་ཚོ་དང་འབྲེལ་མོལ་གྱི་ལས་རིམ་ཅིའི་ཕྱིར་གཉེར་གྱི་ཡོད་དམ་ཞེས་མཛུབ་སྟོན་དང་སྦྲགས་དྲི་བ་གཏོང་གི་འདུག་པ་དེ་དག་ལ་ང་ཚོའི་ལན་འདེབས་ནི་འདི་ལྟར་ཏེ། བདག་ཉིད་ཆེན་པོ་གཱན་དྷིས་ང་ཚོ་བདེན་པའི་ཨུ་ཚུགས་རྒྱག་མཁན་ཞིག་ཡིན་པའི་ངོས་ནས་རང་གི་ཁ་གཏད་ལ་ཡིད་ཆེས་བྱེད་དགོས་པ་ཡིན། ཁོང་ཚོ་ཡང་འགྲོ་བ་མི་ཞིག་རེད་ཅེས་གསུངས་ཡོད་པ་ལྟར། འགྲོ་བ་མིའི་རིགས་སུ་གཏོགས་པ་ཐམས་ཅད་ལ་སངས་རྒྱས་ཀྱི་གོ་འཕང་འཐོབ་པ་དང༌། ཡིད་ཆེས་འཕེར་བ་ཞིག་བྱེད་ཐུབ་པའི་ས་བོན་ནམ་ནུས་མཐུ་ལྡན་ཡོད་ཅིང༌། གནད་དོན་འདི་གཞི་ལ་བཞག་པའི་ཐོག་ནས་ང་ཚོས་རྒྱ་ནག་གི་དབུ་ཁྲིད་ཚོར་ཡིད་ཆེས་བློས་འགེལ་བྱས་ཏེ་ད་ཡོད་འབྲེལ་མོལ་གྱི་ལས་རིམ་མུ་མཐུད་རྒྱུན་སྐྱོང་བྱེད་ཀྱི་ཡོད་ལ། ནམ་ཕུགས་ཁོང་ཚོའི་རྣམ་འབྱེད་ཀྱི་བློ་གྲོས་གྱི་རྨོངས་གཉིད་སད་དེ་བདེན་པའི་འབོད་སྒྲར་བརྡ་ལན་བྱེད་ངེས་ཡིན་པའི་ཡིད་ཆེས་ཀྱང་བྱེད་ཀྱི་ཡོད། ཁྱེད་ཚོས་ང་ཚོའི་བྱེད་བབས་འདི་གོང་དུ་བཤད་པའི་བོད་གཏམ་བཞིན་བོད་མི་རྣམས་རེ་བས་ཕུང་ཞེས་འགྲེལ་བརྗོད་བྱས་ཆོག་ནའང༌། དུས་ཚོད་ཀྱིས་དེ་ལ་ལྕི་ཡང་འདེགས་པའི་ཐག་གཅོད་བྱ་རྒྱུ་རེད།
ངའི་འཛིན་སྐྱོང་དང༌། རྒྱ་ཆེའི་བོད་མི་མང་བཅས་ཕལ་མོ་ཆེའི་ངོས་ནས་འདས་པའི་ཟླ་ངོ་ ༡༢ རིང་བོད་རང་སྐྱོང་ལྗོངས་ཟེར་བའི་དབང་འཛིན་པ་རྣམས་དང༌། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་དབུ་ཁྲིད་ཁག་ཅིག་གིས་ཁོང་ཁྲོ་གཏིང་ནས་སློང་གཞིའི་དྲིལ་བསྒྲགས་དང༌། བྱེད་སྤྱོད་སྣ་ཚོགས་ཤིག་སྤེལ་བའི་རྗེས་སུ་མ་བསྙེགས་པར་རང་ཚུགས་ཟིན་ཏེ་གནས་པ་འདི་ལ་ང་རང་དགའ་སྤོབས་ཆེན་པོ་སྐྱེ་གི་འདུག བྱ་སྤྱོད་དེ་དག་གིས་ཁོང་ཚོའི་དམིགས་ཡུལ་ཇི་བཞིན་འགྲུབ་རྒྱུ་ལས་ལྡོག་སྟེ་ང་ཚོས་རང་གི་དམིགས་ཡུལ་བསྒྲུབ་རྒྱུའི་ལམ་ཕྱོགས་དམ་འཛིན་བྱེད་པ་འདི་ལ་སླར་ཡང་གདེང་ཚོད་དང༌། ཡིད་ཆེས་བཅས་བསྐྱེད་ཐུབ་པ་བྱུང་ཞིང༌། རྒྱ་ནག་གི་དབུ་ཁྲིད་ཚོའི་ཀུན་སྤྱོད་དང་མི་འདྲ་བ་ང་ཚོའི་བཟང་སྤྱོད་དམ་འཛིན་གྱི་ཀུན་སློང་འདི་དུས་ནམ་ཡང་ཉམས་དམས་སུ་འགྲོ་རུ་མི་འཇུག་རྒྱུའི་ཆོད་སེམས་བརྟན་པོ་ཡོད། ད་ཆ་ང་ཚོས་བཟང་སྤྱོད་དང་མི་ཆོས་རིང་ལུགས་ཀྱི་སྐས་རིམ་མི་འདྲ་བ་ཞིག་གི་ཐོག་ནས་ལས་དོན་བྱེད་ཀྱི་ཡོད་པ་དང༌། རྒྱ་ནག་གི་དབུ་ཁྲིད་ཚོའི་ནང་གི་ཤེས་པ་སྟེ། རྣམ་འབྱེད་བློ་གྲོས་ཀྱི་ཀུན་སློང་བྱས་ཏེ་ཁོང་ཚོ་ང་ཚོ་དང་མཉམ་པའི་སྐས་རིམ་ཞིག་གི་ཐོག་ཁྲིད་སྟོན་ཐུབ་པའི་ཡིད་ཆེས་བྱེད་ཀྱི་ཡོད། ང་ཚོའི་འཕྲལ་སེལ་ལམ། གཞི་རིམ་གྱི་སེམས་འཚབ་དོན་གནད་ཁག་གསུམ་ཡོད་པ་ནི། བོད་མི་རིགས་ཀྱི་ལེགས་བྱང་སྲུང་སྐྱོབ་བྱ་རྒྱུ་དང༌། མི་རིགས་ཀྱི་ངོས་འཛིན་སྲུང་སྐྱོབ་བྱ་རྒྱུ། ས་མཐོའི་བོད་ཀྱི་ཁོར་ཡུག་སྲུང་སྐྱོབ་བྱ་རྒྱུ་བཅས་ཡིན་པ་དེ་གསུམ་ག་ད་ལྟའི་ཆར་ཉེན་ཁ་ཆེན་པོའི་ནང་ལྷུང་ཡོད། བོད་ནང་མི་འབོར་གྱི་གནས་སྟངས་ལ་འགྱུར་བ་ཕྱིན་ཡོད་པ་དེས་སྐད་ཡིག་གཙོ་གྱུར་བོད་ཀྱི་ཐུན་མོང་མ་ཡིན་པའི་ལེགས་བྱང་དང༌། སྤྱི་ཚོགས་དཔལ་ཡོན་ཐོག་ཚབས་ཆེའི་ངན་འབྲས་བྱུང་ཡོད་པར་མ་ཟད། མི་རིགས་དབྱེ་འབྱེད་ཀྱི་རྐྱེན་རྩ་བསྐྲུན་ཏེ་བོད་མི་རྣམས་ཆབ་སྲིད་དང༌། དཔལ་འབྱོར། སྤྱི་ཚོགས་བཅས་ཀྱི་ཐོག་ནས་ཟུར་ཕུད་ཀྱི་གནས་སུ་གྱུར་བཞིན་ཡོད། ཚོད་འཛིན་མེད་པའམ། རང་བཞིན་མ་ཡིན་པའི་མི་འབོར་འཕེལ་རྒྱས་དང༌། འཆར་གཞིའི་གོ་རིམ་དང་མི་ལྡན་པའི་སྒྲོམ་གཞིའི་འཛུགས་སྐྲུན་རྒྱ་བསྐྱེད། དེ་བཞིན་བོད་ཀྱི་རང་བྱུང་འཐོན་ཁུངས་ཁག་བཤུ་གཞོག་བྱས་པ་བཅས་ལ་བརྟེན་ནས་བོད་མཐོ་སྒང་གི་སྐྱེ་དངོས་ཁམས་ཀྱི་གནས་སྟངས་ལ་ཚབས་ཆེའི་གཏོར་སྐྱོན་བཏང་བས་མ་ཚད། བོད་མི་རིགས་ཀྱི་ངོས་འཛིན་ཡང་རྩ་བརླག་ཏུ་འགྲོ་ཉེའི་དུས་མཚམས་སུ་སླེབས་ཡོད། བོད་མི་རིགས་ཀྱི་ལེགས་བྱང་གི་ཤུལ་གཞག་དང༌། དེའི་ངོས་འཛིན། མཐོ་སྒང་གི་སྐྱེ་ཁམས་ཁོར་ཡུག་གི་ལམ་སྲོལ་བཅས་ནི་བོད་མི་ཙམ་མ་ཡིན་པར། འགྲོ་བ་མིའི་རིགས་ཐམས་ཅད་དང༌། འཛམ་གླིང་སའི་གོ་ལ་སྤྱི་ཡོངས་ལ་འབྲེལ་ལྟོས་ཤིན་ཏུ་ཆེ་བ་ཡོད། བོད་ཀྱི་ཁོར་ཡུག་ཉམས་ཉེས་སུ་གཏོང་བ་དང༌། ཆུ་བོ་ཁག་འབག་བཙོག་བཟོ་བ། ཆུ་རྒྱུན་དཀྲུགས་པ་བཅས་ཀྱིས་རྒྱ་ནག་སྐམ་ས་ཆེན་པོ་ཚུད་པའི་ཤར་གླིང་ཨེ་ཤི་ཡ་ཐུན་མོང་ལ་དེའི་མཇུག་འབྲས་ངན་པ་ཡོང་རྒྱུ་ཡིན། དེར་བརྟེན་ང་ཚོས་རྒྱ་ནག་མི་དམངས་སྤྱི་མཐུན་རྒྱལ་ཁབ་དང་འཐབ་རྩོད་བྱེད་པའི་གཞི་རྩ་ནི་ཆབ་སྲིད་ཀྱི་ལྟ་བའམ། ཆབ་སྲིད་ཀྱི་དབང་ཆ། ཡང་ན་མི་རིགས་ཀྱི་རྩོད་རྙོག་ཅིག་མ་ཡིན་པར། རྒྱ་ནག་རང་ཉིད་ཀྱི་མི་མང་རྣམས་ལའང་རིན་ཐང་ཆེན་པོ་ལྡན་པའི་གནའ་བོའི་སྤྱི་ཚོགས་དཔལ་ཡོན་ཞིག་འཚོ་གནས་ཐུབ་མིན་གྱི་འཐབ་རྩོད་ཡིན།
ཕྱི་ལོ་ ༢༠༠༦ ཟླ་ ༧ པ་ནས་བཟུང་མདོ་སྨད་གོར་མོ་ནས་ལྷ་ས་བར་རི་ལིའི་འཁོར་ལམ་གསར་དུ་སྒོ་དབྱེ་བྱས་པ་དེས་མཐོ་སྒང་དུ་མི་འབོར་སྤོ་ཤུགས་བྱ་རྒྱུ་དང༌། བོད་ཀྱི་ཁོར་ཡུག་ཉམས་དམས་སུ་གཏོང་རྒྱུ། ཆུ་བོ་ཁག་འབག་བཙོག་བཟོ་རྒྱུ། དེ་བཞིན་བོད་ཀྱི་རྒྱ་ཆེའི་རང་བྱུང་འཐོན་ཁུངས་ཁག་བཤུ་གཞོག་བྱ་བདེའི་མཐུན་རྐྱེན་བསྐྲུན་ཏེ་ཕྱི་རང་བྱུང་གི་བཀོད་པ་དང༌། ནང་བཅུད་སེམས་ཅན་མཐའ་དག་ལ་ཚབས་ཆེའི་ཉམས་ཉེས་བཟོ་བཞིན་ཡོད།
ཕྱོགས་གཞན་ནས་རྒྱ་ནག་གི་ལོ་ལྔ་ཚན་གྱི་འཆར་གཞི་ ༡༡ པའི་ནང་བོད་རང་སྐྱོང་ལྗོངས་ཟེར་བའི་ས་ཁུལ་དུ་ལག་བསྟར་བྱ་རྒྱུའི་འཛུགས་སྐྲུན་གྱི་ལས་གཞིའི་རྣམ་གྲངས་ཁག་ ༡༨༠ ཐོག་དེ་སྔ་བཏང་མྱོང་མེད་པའི་སྔོན་རྩིས་རྒྱ་སྒོར་ཐེར་འབུམ་ ༡༠༠ ཨ་སྒོར་ཐེར་འབུམ་ ༡༢ དང་གྲངས་ཆུང་ ༩༥ཟུར་བཅད་བྱས་འདུག གོང་གསལ་ལས་གཞིའི་རྣམ་གྲངས་ཁག་ནས་ངོས་འཛིན་ཐུབ་པའི་ལས་གཞི་ཁ་ཤས་ནི་གཞིས་རྩེ་བར་ལྕགས་ལམ་རྒྱ་བསྐྱེད་གཏོང་རྒྱུ་དང༌། མངའ་རིས་དང་གཞིས་རྩེ་གཉིས་སུ་གནམ་ཐང་རེ་གསར་རྒྱག་བྱ་རྒྱུ། ཆུ་གློག་ཁང་མང་པོ་འཛུགས་སྐྲུན་བྱ་རྒྱུ། གསེར་དང་ཟངས་ཀྱི་གཏེར་ཁ་སྔོག་འདོན་བྱ་བདེའི་མཐུན་རྐྱེན་བསྐྲུན་རྒྱུ། རྒྱ་ནག་ཏུ་བོད་ནས་ཡོང་བའི་སློབ་ཕྲུག་ཚོ་སློབ་སྦྱོང་བྱེད་སའི་སློབ་གྲྭ་ཁག་རྒྱ་བསྐྱེད་གཏོང་རྒྱུ་སོགས་ཡིན་པ་དེ་དག་གི་ཁྱོན་བསྡོམས་འགྲོ་གྲོན་གོང་གསལ་སྔོན་རྩིས་འབབ་ཀྱི་ཆ་ཤས་ཆུང་ངུ་ཙམ་ཡིན་པར་བརྟེན། དངུལ་འབོར་གཞན་དག་གང་དུ་གཏོང་གི་ཡོད་མེད་དང༌། ལྷག་པར་དུ་ལས་གཞིའི་རྣམ་གྲངས་མང་པོ་ཞིག་ད་དུང་ངོས་འཛིན་ཐུབ་ཀྱི་མེད་པ་བཅས་ནི་ང་ཚོར་སེམས་འཚབ་ཡོང་གཞིའི་གནད་དོན་ཡིན།
ངོས་འཛིན་ཐུབ་པའི་གོང་གསལ་ལས་གཞིའི་རྣམ་གྲངས་ཁག་དམིགས་ཡུལ་བཟང་པོ་ཞིག་འཁྱེར་ཏེ་ལག་བསྟར་བྱེད་ཀྱི་ཡོད་ཚོད་ཀྱང༌། དེ་དག་ཐུན་མོང་གི་མཇུག་འབྲས་ཇི་ཡོང་ལ་བསམ་གཞིགས་བྱས་ཚེ། འཛུགས་སྐྲུན་གྱི་ལས་གཞི་དེ་ཚོ་བོད་མི་མང་གི་དོན་དམ་གྱི་དགོས་མཁོ་དང་མི་འཚམས་པའི་ཁར། བོད་མིའི་ལེགས་བྱང་དང༌། འཚོ་བ་སྐྱེལ་སྟངས་བཅས་ལ་དེ་བས་ངན་འབྲས་ཚབས་ཆེ་ཡོང་ངེས་འདུག བོད་མི་མང་གི་དོན་དམ་གྱི་དགོས་མཁོ་རྣམས་ནི་འཚོ་ཐབས་དང་འཕྲོད་བསྟེན་ལྟ་སྐྱོང༌། ཤེས་ཡོན་སློབ་གསོ་བཅས་འདང་ངེས་དང༌། དེ་བཞིན་བོད་ཀྱི་ཆོས་ཉམས་ལེན་དང་སྐད་ཡིག་བེད་སྤྱོད་བྱེད་ཆོག་པ་བཅས་ཡིན། གལ་ཏེ་རྒྱ་ནག་གིས་བོད་ཀྱི་མི་མང་ལ་དངོས་འབྲེལ་ཐོག་ནས་ལྟ་སྐྱོང་བྱ་བློ་ཡོད་པ་དང༌། ཁོང་ཚོར་བོད་མིའི་དགའ་ཞེན་ཡོང་དགོས་ན། བོད་འཛུགས་སྐྲུན་བྱེད་པའི་ཁོང་ཚོའི་ལས་འཆར་ནང་བོད་མི་མང་གི་སེམས་འཚབ་དང༌། མངོན་འདོད་ཁག་ལ་ཚད་མཐོའི་སྣང་འཇོག་བྱེད་དགོས་པ་ཡིན། འདི་ཕྱོགས་བཙན་བྱོལ་དུ་ང་ཚོ་བོད་མི་ཚོས་ྋགོང་ས་ྋསྐྱབས་མགོན་ཆེན་པོ་མཆོག་ནས་རེ་བ་བཟང་ས་དང༌། གྲ་སྒྲིག་སྡུག་ས་ནས་བྱེད་དགོས་པའི་ལམ་སྟོན་བཀའ་སློབ་ཕེབས་ཡོད་པ་དེའི་རྗེས་སུ་འགྲོ་གི་ཡོད། དེར་བརྟེན་ང་ཚོས་བོད་དོན་གྱི་བདེན་མཐའ་མྱུར་དུ་གསལ་བའི་རེ་བ་བྱེད་བཞིན་པ་དང་ཆབས་ཅིག ང་ཚོའི་འཐབ་རྩོད་འདི་ལོ་ངོ་སྟོང་ཕྲག་བར་རྒྱུན་མཐུད་ཐུབ་པའི་གྲ་སྒྲིག་ཀྱང་བྱེད་ཀྱི་ཡོད། ངས་སྤོབས་པ་ཆེན་པོའི་ངང་ནས་གསལ་བསྒྲགས་བྱ་རྒྱུ་ཞིག་ལ་ང་ཚོ་བཙན་བྱོལ་དུ་ཡོད་པའི་བོད་མི་རྣམས་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གི་དབུ་ཁྲིད་འོག་སྔར་མེད་མཐུན་འབྲེལ་རྡོག་རྩ་གཅིག་བསྒྲིལ་གྱི་ངང་ནས་གནས་ཡོད། དེ་ནི་བཀའ་ཤག་གི་ཕྱི་ལོ་ ༢༠༠༧ ལོའི་གསུམ་དུས་གཏམ་བཤད་ནང་བརྗོད་ཡོད་པ་ལྟར། བཙན་བྱོལ་ནང་འཚོ་བཞུགས་ཆོས་ལུགས་ཆེན་པོ་བཞི་དང༌། གཡུང་དྲུང་བོན་བཅས་ཀྱི་དབུ་ཁྲིད་བླ་ཆེན་རྣམ་པའི་བཀའ་དྲིན་ཉག་ཅིག་ལ་བརྟེན་ནས་བྱུང་བ་ཡིན་ཞིང༌། ཁོང་རྣམས་ཀྱིས་ྋགོང་ས་མཆོག་ནས་དབུལ་ཕོངས་ཉམ་ཐག་དང༌། རྒན་རྒོན་རྣམས་ལ་ལྟ་སྐྱོང་དང༌། བྱིས་པ་ཚོར་འོས་འཚམས་ཀྱི་ཤེས་ཡོན་སློབ་གསོ་མཐུན་སྦྱོར། དེ་བཞིན་བོད་ཀྱི་ཆོས་དང༌། ལེགས་བྱང་གི་ཤུལ་གཞག་བཟང་པོའི་རིན་ཐང་ཁག་མི་ཉམས་རྒྱུན་འཛིན་བཅས་བྱེད་ཐུབ་པའི་གོང་བུ་གཅིག་གྱུར་གྱི་སྤྱི་ཚོགས་ཤིག་བསྐྲུན་རྒྱུའི་ཐུགས་བརྩོན་གནང་བཞིན་པ་དེར་མཐའ་གཅིག་ཏུ་རྒྱབ་སྐྱོར་ཞུ་གི་ཡོད་པ་རེད།
བཙན་བྱོལ་བོད་མི་རྣམས་ཀྱི་གོང་བུའི་ནུས་ཤུགས་འདི་ནི་ཆོས་ལུགས་ཁག་གི་དབུ་འདོམས་བླ་ཆེན་ཁག་གི་ཡང་དག་པའི་དབུ་ཁྲིད་དང༌། ཁོང་རྣམ་པས་ྋགོང་ས་ྋསྐྱབས་མགོན་ཆེན་པོ་མཆོག་ལ་བཅངས་པའི་གཡོ་མེད་ཀྱི་ཡིད་ཆེས་དད་དམ། དེ་བཞིན་མགོན་པོ་གང་ཉིད་ནས་ལོ་མང་རིང་བཙན་བྱོལ་ཁྲོད་ཀྱི་འཛིན་སྐྱོང་དང༌། རྒྱ་ཆེའི་བོད་མིའི་སྤྱི་ཚོགས་ནང་ཨུ་ནན་ཆེན་པོས་ངོ་སྤྲོད་བསྐྱངས་པའི་མང་གཙོའི་སྒྲིག་འཛུགས་ཁག་སྲ་བརྟན་ཚུགས་ཡོད་པ་བཅས་ལ་བརྟེན་ཡོད། དེང་ཆར་བཙན་བྱོལ་བོད་གཞུང་འདི་ལ་རང་དབང་ཅན་གྱི་ཁྲིམས་ཞིབ་ཁང་དང༌། མི་མང་གིས་ཐད་ཀར་འོས་བསྡུའི་ལམ་ནས་བསྐོ་གཞག་བྱས་པའི་ཆབ་སྲིད་ཀྱི་འགོ་ཁྲིད། ནུས་ཤུགས་ལྡན་པའི་གྲོས་ཚོགས་བཅས་གསུམ་ག་ཡོད་པའི་ཐོག་ནས་ལས་དོན་བྱེད་ཀྱི་ཡོད་ལ། རང་རེའི་སྲིད་དོན་ཚོགས་པ་མེད་པའི་མང་གཙོའི་ལམ་སྲོལ་འདིའི་ནང་ཕན་ནུས་ལྡན་པའི་ཁ་གཏད་ཚོགས་པའི་ལས་འགན་ཡང་སྒྲུབ་དགོས་པའི་གྲོས་ཚོགས་དེར་ཆབ་སྲིད་ཀྱི་འགོ་ཁྲིད་ནང་འགན་འཁུར་བའི་ཐོག་ནས་ལན་འདེབས་རྩིས་རྒྱག་བྱེད་དགོས་ཀྱི་ཡོད་པ་དེ་དག་ཐམས་ཅད་ཀྱང་རང་དབང་ལྡན་ལ་སྐད་ཤུགས་ཆེ་བའི་གསར་འགྱུར་བརྒྱུད་ལམ་གྱི་ལྟ་སྐུལ་འོག་རྒྱུན་དུ་གནས་མུས་ཡིན། ད་དུང་བཙན་བྱོལ་བོད་མིའི་སྤྱི་ཚོགས་ནང་གཞུང་འབྲེལ་མ་ཡིན་པའི་ཚོགས་པ་དུ་མ་ཡོད་པ་དེ་དག་ཧུར་བརྩོན་ཆེ་ཞིང་རྒྱུན་གནས་ཐུབ་པའི་ཞི་བའི་སྤྱི་ཚོགས་ཤིག་གི་ངོ་བོར་འཚར་ལོངས་འབྱུང་བཞིན་པ་དེར་ཅི་སྟེ་གཞུང་འཛིན་སྡེ་ཚན་མེད་དབང་དུ་བཏང་ནའང་བཙན་བྱོལ་སྤྱི་ཚོགས་ཁྱོན་ཡོངས་ལ་འཛིན་སྐྱོང་བྱེད་ཐུབ་པའི་ནུས་ཤུགས་ཀྱང་ལྡན་ཡོད།
ངས་གླེང་སྟེགས་གལ་ཆེ་འདི་ཐོག་ནས་ཁྱེད་ཚོར་བརྡ་ལན་གལ་སྤྲོད་བྱ་རྒྱུ་ཞིག་ལ། བོད་ཀྱི་གནད་དོན་ཐད་བོད་མི་མང་གི་མང་མོས་འདོད་བབས་དང་བསྟུན་ཏེ་བློ་ཡིད་ཡོངས་སུ་ཚིམས་པའི་ཐག་གཅོད་ཅིག་བྱུང་བའི་ཉིན་མོ་དེའི་བར་བཙན་བྱོལ་བོད་མིའི་སྤྱི་ཚོགས་ཀྱི་ངོས་ནས་ང་ཚོའི་འཐབ་རྩོད་འདི་རྒྱུན་འཁྱོངས་བྱེད་ཐུབ་པའི་འགན་ལེན་ཡོང་ཆེད་ང་ཚོས་གྲ་སྒྲིག་བྱ་སྒོ་ཁག་ཆ་ཚང་བྱས་ཡོད། ཉིན་མོ་དེ་མགྱོགས་སུ་མྱུར་དུ་ཤར་ན་ཅི་མ་རུང་སྙམ་པ་དེ་ནི་བོད་མི་ཡིན་ནོ་ཅོག་གི་སྙིང་ལ་བརྣག་པའི་འདོད་དོན་ཡིན། ངས་བསྐྱར་ནན་ཆེན་པོས་བརྗོད་རྒྱུར། དབུ་མའིལམ་གྱི་སྲིད་བྱུས་དང༌། འཚེ་བ་སྤངས་པའི་ཐབས་ལམ་རྒྱུན་སྐྱོང་བྱ་རྒྱུའི་ཐད་ང་ཚོའི་ཆོད་སེམས་ལ་འགྱུར་བ་སྤུ་ཙམ་མེད། རྒྱ་ནག་གི་དབུ་ཁྲིད་དང༌། ཁྱབ་ཁོངས་ལས་ཁུངས་བཅས་ཀྱི་ཚོར་ཤེས་མེད་པའི་རྣམ་འགྱུར་དང༌། ཁོང་ཁྲོ་སློང་གཞིའི་བྱེད་བབས་ལ་མ་ལྟོས་པར་ང་ཚོས་ལྟ་གྲུབ་ཀྱི་རིན་ཐང་འདི་དག་བློ་བརྟན་འགྱུར་མེད་ཀྱི་ངང་ནས་དམ་འཛིན་དང་འབྲེལ་ཇི་སྲིད་བར་བོད་དོན་ཐག་གཅོད་མ་བྱུང་བ་དེ་སྲིད་དུ་མི་རབས་ནས་མི་རབས་བརྒྱུད་དེ་འབད་རྩོལ་རྒྱུན་མཐུད་བྱ་རྒྱུ་ཡིན། མཐའ་དོན་ད་རེས་འདིར་ངོ་འཛོམས་བྱུང་བ་ཁྱེད་རྣམ་པ་ཚང་མར་བོད་མི་མང་གི་འཚེ་མེད་ཞི་བའི་འཐབ་རྩོད་ལ་རྒྱབ་སྐྱོར་རྩེ་གཅིག་གནང་བར་ངས་བསྔགས་བརྗོད་ཞུ་རྒྱུ་ཡིན། ང་ཚོ་བོད་མི་ཚོས་ཁྱེད་ཅག་ལ་བཀའ་དྲིན་གྱི་བུ་ལོན་ཆེན་པོ་ཞིག་གསབ་རྒྱུ་བསྡད་ཡོད། ང་ཚོ་ཐུན་མོང་གིས་འབད་བརྩོན་བྱེད་གཞི་འདི་ལ་གྲུབ་འབྲས་འཕྲལ་སྨིན་ཡོང་རེ་བྱེད་པ་དེ་ནི་བོད་མི་ཡོངས་ཀྱི་སྨོན་འདུན་ཡིན། ངས་བྷེལ་ཇི་ཡམ་གྲོས་ཚོགས་གོང་མའི་ཚོགས་གཙོ་དང༌། ཧེའ་གྲོང་སྡེའི་སྤྱི་ཁྱབ་ལྕམ་སྐུ་ཨཱ་ནི་མཱེ་རི་ལཱི་ཛིན་མཆོག་ལ་ཚོགས་ཆེན་འདི་དབུ་འབྱེད་གནང་བར་ཐུགས་རྗེ་ཆེ་ཞུ་རྒྱུ་ཡིན།
བྷེལ་ཇི་ཡམ་གཞུང་མང་གཉིས་ནས་ཚོགས་ཆེན་འདི་བྷ་ར་སེལ་དུ་སྐོང་ཚོགས་བྱས་ཆོག་པའི་ཆོག་མཆན་གནང་བར་ང་ཚོས་བཀྲིན་བླ་ལྷག་ཏུ་ཆེ་ཞེས་ཞུ་རྒྱུ་ཡིན། ངས་བོད་མི་རྣམས་དང༌། ངའི་འཛིན་སྐྱོང་གི་ཚབ་བྱས་ཏེ་ཕེ་ཌི་རིཀ་ནཱོ་མཱན་ཐེབས་རྩ་ནས་འདས་པའི་ལོ་མང་རིང་གླེང་སྟེགས་འདི་ལྟ་བུ་གོ་སྒྲིག་བྱ་རྒྱུའི་དངུལ་གྲོན་ནར་གཏོང་དང་འབྲེལ་བོད་མིའི་སེམས་འཚབ་ཁག་ངོ་སྤྲོད་བྱ་རྒྱུ་དང༌། དེ་དག་སེལ་ཐབས་ཇི་དགེའི་སྐོར་གྲོས་བསྡུར་བྱ་རྒྱུའི་གོ་སྐབས་བསྐྲུན་ཏེ་ང་ཚོར་ཤུགས་ཆེའི་རྒྱབ་སྐྱོར་གནང་བར་བསྔགས་བརྗོད་ཞུ་རྒྱུ་དང༌། ཐེབས་རྩའི་དབུ་འཛིན་གསར་ཕེབས་ཌོག་ཌར་ཝུ་ལུཕ་གྷང་གྷེར་ཧར་ཌ་ནས་དབུ་འཛིན་ཟུར་པ་ཀཱཝུན་ཌ་ལེམས་ཌོར་ཕ་པས་ཕྱག་ལས་གནང་ཁག་མུ་མཐུད་མཇུག་སྐྱོང་གནང་བར་ཐུགས་རྗེ་ཞུ་རྒྱུ་ཡིན། བྷེལ་ཇི་ཡམ་གྲོས་ཚོགས་འཐུས་མིའི་བོད་དོན་རྒྱབ་སྐྱོར་ཚོགས་པའི་ཚོགས་གཙོ་ཝལ་ཊར་མཱལས་ནས་ཚོགས་ཆེན་འདི་གོ་སྒྲིག་ཞུ་རྒྱུའི་མཉམ་རོགས་གནང་བར་ཐུགས་རྗེ་ཆེ་ཞུ་རྒྱུ་ཡིན།
སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་འཛམ་གླིང་སྤྱི་དང༌། ཁྱད་པར་བོད་འབངས་རྣམས་ཀྱི་སེམས་ཤུགས་དང༌། སྙིང་སྟོབས། རེ་བ་བཅས་བསྐྱེད་པའི་གསོས་སུ་སྐུ་དཀྱིལ་གསལ་ཞིང་ྋཞབས་པད་ཡུན་དུ་བརྟན་པའི་སྨོན་ལམ་བཅས། ཐུགས་རྗེ་ཆེ།།
༢༠༠༧ ཕྱི་ཟླ་ ༥ ཚེས་ ༡༡ ཉིན་རྒྱལ་སྤྱིའི་བོད་དོན་རྒྱབ་སྐྱོར་ཚོགས་པའི་ཚོགས་ཆེན་ཐེངས་ལྔ་པའི་ཐོག་གནང་བའི་
བཀའ་ཤག་གི་གསུང་བཤད།


c: text/html

text:
བོད་བརྒྱུད་ནང་བསྟན་མཐོ་རམས་པའི་ཡོན་གནས་གྱི་ལམ་ལུགས།
སྤེལ་དུས། 2016-09-01
ལམ་ལུགས་འདི་ཡིས་བོད་བརྒྱུད་ནང་བསྟན་ཆོས་བརྒྱུད་གྲུབ་མཐའ་ཁག་གི་སློབ་སྦྱོང་དང་སློབ་རིམ་འཕར་བའི་ལམ་ལུགས་ཀྱི་སྲོལ་རྒྱུན་ལ་བརྩི་བཀུར་དང་རྒྱུད་འཛིན་བྱས་ཤིང་། སློབ་སྦྱོང་གི་ནང་དོན་དང་སློབ་སྦྱོང་གི་ཐབས་ལམ། རྒྱུགས་སྤྲོད་ཀྱི་རྣམ་པ་སོགས་ཀྱི་ཐད་ནས་བོད་བརྒྱུད་ནང་བསྟན་གྲུབ་མཐའ་ཁག་གི་བླ་སྤྲུལ་སྐྱེས་ཆེན་མང་པོས་བསྟོད་བསྔགས་དང་དད་པ་དང་ལྡན་པའི་མང་ཚོགས་ཀྱི་བརྩི་བཀུར་ཐོབ་ཡོད་ལ། བོད་བརྒྱུད་ནང་བསྟན་གྱི་སྡེ་རུ་ཚད་ཤིང་ཞིག་སྐྲུན་པར་རྨང་གཞི་བཏིངས་ཡོད། གྲུབ་མཐའ་ཁག་གི་བླ་སྤྲུལ་སྐྱེས་ཆེན་ཚོས་འདི་ཉིད་གཅིག་ནས་གྲྭ་བཙུན་ཁག་གིས་གཞུང་ལུགས་སློབ་གཉེར་བྱས་ཤིང་ཡོན་གནས་ལེན་པ་དང་ཀུན་གྱིས་མོས་གུས་གྱི་ཡུལ་དུ་འགྱུར་བའི་སྲོལ་རྒྱུན་དང་མཐུན་ཞིང་། གཉིས་ནས་དེང་རབས་ཀྱི་དུས་དང་མཐུན་པའི་གསར་བཏོད་བྱས་ཤིང་དུས་རབས་ཀྱི་ཁྱད་ཆོས་དང་མཐུན་ལ། བོད་བརྒྱུད་ནང་བསྟན་ཆོས་བརྒྱུད་ཀུན་གྱི་གྲྭ་བཙུན་གྱི་སློབ་གཉེར་དང་ཡར་ཐོན་ཡོང་བར་བྱས་ཡོད་པས་དོན་སྙིང་ཆེས་ཆེར་ལྡན་པའི་ལས་དོན་ཞིག་རེད་ཅེས་གདེང་འཇོག་གནང་ཡོད།
ཟླ་བཅུ་གཉིས་པའི་ཚེས་བཞི་ཉིན་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གིས་པེ་ཅིང་གི་དགོན་སེར་ནུབ་མ་རུ་སྐབས་བརྒྱད་པའི་བོད་བརྒྱུད་ནང་བསྟན་གྱི་མཐོ་རིམ་ཡོན་གནས་སྤྲོད་པའི་མཛད་སྒོ་བསྡུས་ཡོད་ཅིང་། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གླིང་གཙོ་འཇམ་དབྱངས་བློ་བཟང་འཇིགས་མེད་ཐུབ་བསྟན་ཆོས་ཀྱི་ཉི་མ་མཆོག་གིས་དགེ་ལུགས་དང་ས་སྐྱའི་ཆོས་བརྒྱུད་ཀྱི་བསླབས་འབྲས་ཕུལ་དུ་བྱུང་བའི་གྲྭ་བཙུན་བཅུ་གཅིག་ལ་མཐོ་རིམ་རབ་འབྱམས་པའི་དཔང་ཡིག་གནང་ཡོད་ཅིང་། ཀྲུང་གོའི་བོད་ལྗོངས་དྲ་བས་འདིའི་མགོ་མཇུག་ཡོངས་ལ་བཅར་འདྲི་བྱས་ཡོད།
དང་པོ། མཐོ་རམས་པའི་ཡོན་གནས་སྤྲོད་པའི་མཛད་སྒོ་སྔ་ཕྱི།
1 མཐོ་རམས་པའི་ཡོན་གནས་སྤྲོད་པའི་མཛད་སྒོ་སྐབས་དང་པོ།
2004ལོའི་ཟླ་བརྒྱད་པར་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་དཔྱད་ཞིབ་ཨུ་ཡོན་ལྷན་ཚོགས་པེ་ཅིང་ནས་དབུ་བརྙེས་ཤིང་། ལོ་དེའི་ཟླ་དགུ་བར་མཐོ་རམས་པའི་ཡོན་གནས་འཛིན་གྲྭར་སློབ་མ་བཅུ་གཅིག་ཞུགས་ཡོད། 2004ལོའི་ཟླ་དགུ་བའི་ཚེས་གཅིག་ཉིན་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་མཐོ་རམས་པའི་འཛིན་གྲྭ་དང་ཡོན་གནས་འཛིན་གྲྭ་དབུ་འཛུགས་པའི་མཛད་སྒོ་པེ་ཅིང་ནས་བསྡུས་ཤིང་། བོད་ལྗོངས་དང་མཚོ་སྔོན། སི་ཁྲོན། ཀན་སུའུ། ཡུན་ནན་བཅས་ཀྱི་བོད་བརྒྱུད་ནང་བསྟན་ས་ཆ་ནས་ཕེབས་པའི་གྲྭ་བཙུན་སོ་དྲུག(མཐོ་རིམ་ཡོན་གནས་འཛིན་གྲྭ་ལ་མི་བཅུ་གཅིག ཡོན་གནས་འཛིན་གྲྭ་ལ་མི་ཉེར་ལྔ།)སློབ་སྦྱོང་ལ་ཞུགས་ཡོད། སྐབས་དང་པོའི་མཐོ་རིམ་ཡོན་གནས་འཛིན་གྲྭ་ལ་ཞུགས་པའི་གྲྭ་བཙུན་བཅུ་གཅིག་ནི་སེ་ར་དགོན་པའི་བཀྲ་ཤིས་རྒྱལ་མཚན་དང་། བྱམས་པ་གླིང་གི་བསྟན་འཛིན། འབྲས་སྤུངས་ཀྱི་བློ་བཟང་དམ་ཆོས། བཀྲ་ཤིས་ལྷུན་པོའི་བློ་བཟང་ཕུན་ཚོགས། སྒོ་མང་གི་བློ་བཟང་རབ་བརྟན། ཀིརྟི་དགོན་གྱི་བློ་བཟང་སྦྱིན་པ། དཀར་མཛེས་དགོན་གྱི་བཀྲ་ཤིས་རྡོ་རྗེ། སྐུ་འབུམ་གྱི་རྒྱལ་མཚན་མགོན་པོ། བིས་མདོ་དགོན་གྱི་ངག་དབང་མཆོག་གྲུབ། བླ་བྲང་གི་དཀོན་མཆོག་སྦྱིན་པ། འཇམ་དབྱངས་སྦྱིན་པ་བཅས་ཡིན། འདི་དག་ལ་སྤྱི་ལོ2005ལོའི་ཟླ་བཅུ་བའི་ཚེས་བཅོ་བརྒྱད་ཉིན་ཡོན་གནས་སྤྲོད་པའི་མཛད་སྒོ་སྤེལ།
2མཐོ་རམས་པའི་ཡོན་གནས་སྤྲོད་པའི་མཛད་སྒོ་སྐབས་གཉིས་པ་ནས་བདུན་པའི་བར།
མཐོ་རམས་པའི་ཡོན་གནས་འཛིན་གྲྭ་སྐབས་གཉིས་པ་ནི2005ལོའི་ཟླ་དགུ་བར་སློབ་མགོ་བཙུགས་པ་ཡིན་ལ། བོད་བརྒྱུད་ནང་བསྟན་གྱི་དགེ་ལུགས་པ་དང་ས་སྐྱ་བའི་གྲྭ་བཙུན་ཕུལ་བྱུང་བཅུ་གཅིག་བསྡུས་ཡོད། འདི་དག་གིས་ལོ་གཅིག་ལ་སློབ་སྦྱོང་དང་གསོ་སྐྱོང་གོ་རིམ་ལྡན་པ་མྱངས་རྗེས། 2006ལོའི་ཟླ་དགུ་བར་བོད་ལྗོངས་ཀྱི་བཀྲ་ཤིས་ལྷུན་པོ་དང་ས་སྐྱ་དགོན་པ་གཉིས་ནས་མཐར་ཕྱིན་གྱི་ཡིག་ཚད་བཏང་བ་དང་། གྲྭ་བཙུན་བཅུ་གཅིག་པོས་ཡོན་གནས་ཡིག་ཚད་ལ་ཞུགས་ཆོག་པའི་ཚད་ཐིག་ཡོངས་ཡོད། སྤྱི་ལོ2006ལོའི་ཟླ་བཅུ་བའི་ཚེས་ཉི་ཤུ་ཉིན་པེ་ཅིང་གི་དགོན་སེར་ནུབ་མ་ནས་ཡོན་གནས་སྤྲོད་པའི་མཛད་སྒོ་སྤེལ་ཡོད།
སྤྱི་ལོ2007ལོའི་ཟླ་བཅུ་བའི་ཚེས་བཅོ་བརྒྱད་ཉིན་ཡོན་གནས་སྤྲོད་པའི་མཛད་སྒོ་སྐབས་གསུམ་པ་དགོན་སེར་ནུབ་མའི་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་དུ་བསྡུས་ཤིང་། སྦྱངས་འབྲས་ཕུལ་དུ་བྱུང་བའི་གྲྭ་བཙུན་བཅུ་གཅིག་ལ་བོད་བརྒྱུད་ནང་བསྟན་གྱི་མཐོ་རམས་པའི་ཡོན་གནས་སྤྲད། སྤྱི་ལོ2008ལོའི་ཟླ་བཅུ་གཅིག་པའི་ཚེས་བཅུ་བདུན་ཉིན་ཡོན་གནས་སྤྲོད་པའི་མཛད་སྒོ་སྐབས་བཞི་བ་དགོན་སེར་ནུབ་མའི་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་དུ་བསྡུས་ཤིང་། སྦྱངས་འབྲས་ཕུལ་དུ་བྱུང་བའི་གྲྭ་བཙུན་བཅུ་གཅིག་ལ་བོད་བརྒྱུད་ནང་བསྟན་གྱི་མཐོ་རམས་པའི་ཡོན་གནས་སྤྲད། སྤྱི་ལོ2009ལོའི་ཟླ་བཅུ་གཅིག་པའི་ཚེས་གཉིས་ཉིན་ཡོན་གནས་སྤྲོད་པའི་མཛད་སྒོ་སྐབས་ལྔ་བ་བསྡུས། སྤྱི་ལོ2010ལོའི་ཟླ་བཅུ་གཅིག་པའི་ཚེས་གསུམ་ཉིན་ཡོན་གནས་སྤྲོད་པའི་མཛད་སྒོ་སྐབས་དྲུག་པ་བསྡུས། སྤྱི་ལོ2011ལོའི་ཟླ་བཅུ་གཅིག་པའི་ཚེས་དགུ་ཉིན་ཡོན་གནས་སྤྲོད་པའི་མཛད་སྒོ་སྐབས་བདུན་པ་བསྡུས། འདི་ལྟར་ད་ལོ་ནི་སྐབས་བརྒྱད་པ་ལ་འཁེལ་ཡོད།
གཉིས་པ། མཐོ་རམས་པའི་ཡིག་ཚད།
1མཐོ་རམས་པའི་ཡིག་ཚད་ནང་དོན།
རྩོད་རྒྱུགས་ཀྱི་ནང་དོན་ནི་གཙོ་བོ་གཞུང་ཆེན་བཀའ་པོད་ལྔ་སྟེ། 《ཚད་མ》《ཕར་ཕྱིན》《དབུ་མ》《མཛོད》《འདུལ་བ》བཅས་ཡིན་ཞིང་། དམ་བཅའ་སྔ་ཕྱི་རྒོལ་གཉིས་ཀྱི་སྒོ་ནས་རྩོད་སྲོལ་ཡོད།
མཐོ་རམས་པའི་ཡིག་ཚད་འགྲོ་རིམ།
བོད་བརྒྱུད་ནང་བསྟན་གྱི་གྲྭ་བཙུན་སྦྱངས་འབྲས་ཕུལ་དུ་བྱུང་བ་ཞིག་ཡིན་ན་ཐོག་མར་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་ལ་འཛུལ་ཞུགས་ཆོག་མཆན་ལོན་དགོས་ཤིང་། དེ་ནས་ལོ་གཅིག་ལ་སློབ་སྦྱོང་བྱས་རྗེས་མཐར་ཕྱིན་ཡིག་ཚད་ལ་ཞུགས་ཤིང་ཡོན་གནས་ལེན་པ་ཡིན། མཐར་ཕྱིན་ཡིག་ཚད་ནི་འཆད་རྩོད་རྩོམ་གསུམ་བཅས་རྣམ་པ་གསུམ་གྱི་སྒོ་ནས་གཞལ་སྲོལ་ཡོད།
རྩོད་རྒྱུགས་ནི་སྔར་སྲོལ་ཤས་ཆེ་ཞིང་། རྒྱུགས་ཤོག་དང་དཔྱད་བསྡུར་ཚང་མ་བླ་སྤྲུལ་དགེ་བའི་བཤེས་གཉེན་དུ་མས་འབྱེད་པ་ཡིན། རྩོད་རྒྱུགས་ནི་ངག་རྒྱུགས་ཡིན་ལ། རྒྱུགས་ར་དགོན་སེར་ནུབ་མའི་མདུན་ར་ཡི་ཤར་ནུབ་གཉིས་ཀྱི་ཐོག་ཁང་དུ་ཡོད། རྒྱུགས་ར་ནི་བོད་བརྒྱུད་ནང་བསྟན་གྱིས་སྔར་སྲོལ་ལྟར། དགེ་འདུན་པ་ཡོངས་རྫོགས་གྲལ་ལ་འཁོད་ཅིང་། དཔྱད་བསྡུར་དགེ་རྒན་ལྔ་གོང་དུ་བཞུགས་པ་དང་། དེ་དག་གི་མདུན་དུ་ཅོག་ཙེ་སོགས་བསྒྲིགས་ཡོད་ལ། དགེ་རྒན་དག་གི་རྒྱབ་ཀྱི་གྱང་ངོས་སུ་ཐང་ཀ་དང་སྐུ་སོགས་བཤམས་ཤིང་མདུན་དུ་མཆོད་པ་ལེགས་པར་བཤམས་ཡོད། རྒྱུགས་ར་འདི་ལ་ད་དུང་ལྟད་མོ་དང་སློབ་སྦྱོང་ལ་ཕེབས་པའི་དགེ་འདུན་པ་མང་པོ་ཡོད་ལ། ཡིག་ཚད་ལ་ཞུགས་མཁན་གྱིས་དགེ་རྒན་དང་འཛིན་གྲྭ་མཐུན་པའི་སློབ་གྲོགས་སློབ་སྦྱོང་ལ་ཡོང་བའི་དགེ་འདུན་པ་བྱིངས་སོགས་ཀྱིས་བསྐོར་བའི་དབུས་སུ་རྒྱུགས་ལེན་ལེགས་པར་འདེབས་པ་ཡིན།
རྩོམ་པའི་དམ་བཅའ་ནི་དེང་རབས་སློབ་ཆེན་གྱི་དཔྱད་རྩོམ་དམ་བཅའ་ཡི་རྣམ་པ་སྤྱད་ནས། སློབ་མ་རང་གིས་གཞུང་བཀའ་པོད་ལྔ་ལས་བརྗོད་བྱ་གང་རུང་ཞིག་བདམས་ཤིང་དེའི་སྐོར་ལ་ཡོན་གནས་དཔྱད་རྩོམ་འབྲི་བ་དང་དྲིས་ལན་འདེབས་པ་ཡིན། མཐའ་རིམ་ཡོན་གནས་ཀྱི་དཔྱད་བསྡུར་ཨུ་ཡོན་ལྷན་ཚོགས་ཀྱིས་སློབ་མའི་རྩོད་རྒྱུགས་དང་། འཆད་རྒྱུགས། རྩོམ་རྒྱུགས་སོགས་ཀྱི་རྒྱུགས་འབྲས་ལ་མིང་སྦས་པའི་འདེམ་ཤོག་འཕངས་ཤིང་། སློབ་མ་རེ་རེ་བཞིན་ཐག་བཅད་ནས་ཚད་ལོན་པ་ལ་མཐོ་རམས་པའི་ཡོན་གནས་སྤྲོད་པ་ཡིན།
གསུམ་པ། བོད་བརྒྱུད་ནང་བསྟན་གྱི་མཐོ་རམས་པའི་ཡོན་གནས་ལམ་ལུགས་ཀྱི་ཁྱད་ཆོས།
བོད་བརྒྱུད་ནང་བསྟན་མཐོ་རམས་པའི་ཡོན་གནས་ལམ་ལུགས་བཙུགས་པ་སོགས་ཀྱི་བྱེད་ཐབས་འདི་དག་ནི་ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས། བོད་ཀྱི་ཐུན་མོང་མ་ཡིན་པའི་ཆོས་ལུགས་མ་ལག་དང་དེང་རབས་ཅན་གྱི་ཀྲུང་གོ་གསར་བ་བཅས་ཕན་ཚུན་འཚམ་པར་བྱེད་པའི་ལས་དོན་ཞིག་ཡིན་ལ། སྐབས་བརྒྱད་ཀྱི་ལག་ལེན་དང་བོད་བརྒྱུད་ནང་བསྟན་གྱི་སྡེ་ཡིས་གོང་བསྐུར་དང་མཉམ་ཞུགས་བྱས་པ་ལས་འདི་ཉིད་ལེགས་པར་འགྲུབ་ཡོད་པ་མངོན་པར་གསལ་ཡོད།
1འདི་ནི་བོད་བརྒྱུད་ནང་བསྟན་གྱི་སློབ་གསོ་དགོན་སྡེའི་སློབ་གསོ་ནས་དེང་རབས་ཀྱི་སློབ་གླིང་གི་སློབ་གསོ་ལ་འཕེལ་བའི་ལོ་རྒྱུས་ཀྱི་འཕོ་འགྱུར་ཞིག་ཡིན། དགོན་སྡེའི་སློབ་གསོ་ལས་རྩོད་རྒྱུགས་ནི་མདོ་དང་བསྟན་བཅོས་ལ་སློབ་གཉེར་དང་། ཡིག་ཚད་སྦྱངས་འབྲས། སློབ་རིམ་འཕར་བ་སོགས་ཚང་མར་སྤྱོད་པའི་ཐབས་ཤིག་ཡིན་ཞིང་། དགེ་རྒན་གྱིས་རྩོད་པའི་རྣམ་པ་སྤྱད་ནས་སློབ་མར་དཔེ་ཁྲིད་བྱེད་པ་དང་། སློབ་མས་ཀྱང་ཉིན་རེ་རེ་བཞིན་སློབ་གྲོགས་དག་དང་མཉམ་དུ་རྩོད་པའི་སྒོ་ནས་སློབ་གཉེར་བྱེད་པ་རེད། བོད་བརྒྱུད་ནང་བསྟན་མཐོ་རམས་པའི་ཡོན་གནས་ལམ་ལུགས་སུ་འདི་ལྟ་བུའི་དགོན་སྡེའི་སློབ་གསོ་རྒྱུད་འཛིན་དང་དར་སྤེལ་བྱས་ཡོད་ཅིང་། འདི་ལ་དེང་རབས་ཀྱི་སློབ་གསོའི་རྩ་འཛུགས་དང་། སློབ་གསོའི་ཐབས་ལམ། སློབ་གསོ་དོ་དམ་སོགས་སྦྲེལ་ཡོད། སློབ་མ་བསྡུ་བའི་སྐབས་སུ་དགོན་སྡེའི་ཐབས་བཞིན་གང་འདོད་དུ་སློབ་མ་བསྡུས་པར་གཙོ་བོ་དད་པ་བརྟན་ཞིང་དམ་ཚིག་གཙང་བ། ཆོས་ཀྱི་ཤེས་བྱ་གང་མཚམས་ཡོད་པ། གསོ་སྐྱོང་གི་མདུན་ལམ་དང་ལྡན་པའི་སྤྲུལ་སྐུ་དང་གྲྭ་བཙུན་གཙོ་བོ་བྱས་ནས་བསྡུ་བཞིན་ཡོད། གྲྭ་བཙུན་འདི་དག་གིས་སྔོན་ལ་དགོན་སྡེའི་སློབ་གསོ་ལེགས་པར་མྱངས་ཤིང་། དེ་ནས་རྩ་འཛུགས་ནན་ཞིང་ལམ་ལུགས་དམ་པའི་སློབ་གསོ་མྱོང་བ་རེད།
2དེང་རབས་ཅན་གྱི་སློབ་གསོའི་གྲུབ་འབྲས་གང་ལེགས་ཀྱིས་བེད་སྤྱད་ཡོད་དེ། མཐོ་རིམ་ནང་བསྟན་སློབ་གླིང་དུ་དེང་རབས་ཅན་གྱི་ཐབས་ལམ་སྤྱད་ནས་སློབ་ཁྲིད་དང་ཟུར་ཁྲིད་བྱེད་བཞིན་ཡོད། ཁོ་ཚོས་གློག་རྡུལ་གྱི་སློབ་གསོ་བརྒྱུད་ནས་དགོན་སྡེའི་སློབ་སྦྱོང་གི་སྣ་རྐྱང་རང་བཞིན་ལ་གཡོལ་ཐབས་བྱས་ཡོད་ཅིང་། སློབ་མ་ཚོས་སློབ་ཁྲིད་ཀྱི་ནང་དོན་ཡང་དག་པར་དང་ལེན་ཐུབ་པ་མ་ཟད་མ་ལག་རང་བཞིན་དང་ལྡན་ཞིང་དུས་རབས་དང་ཟུང་དུ་སྦྲེལ་བའི་ཤེས་ཡོན་འཐོབ་ཐུབ། ཁྲིད་ཚད་བཀོད་སྒྲིག་ཐད་ནས་སྲོལ་རྒྱུན་གྱི་སློབ་ཚན་བཀོད་སྒྲིག་བྱས་པའི་མ་ཟད། སྤྱི་ཚོགས་ཚན་རིག་དང་རིག་གནས། རྩིས་འཁོར་སོགས་ཀྱི་སློབ་ཚན་བཀོད་སྒྲིག་བྱས་ནས་མི་སྣའི་བྱང་ཚད་ཕྱོགས་ཡོངས་ནས་མཐོ་རུ་འདེགས་པ་གནད་དུ་བཟུང་ཡོད།
3ཁྱབ་རྒྱ་ཆེ་ཞིང་ཚད་ཤིང་དུ་གྱུར་བ་སྟེ། སྔར་གྱི་བོད་བརྒྱུད་ནང་བསྟན་གྱི་མཐོ་རིམ་ཡོན་གནས་ལམ་ལུགས་ནི་དགེ་ལུགས་པ་གཅིག་པུར་ཡོད་པ་དང་བསྡུར་ན་མཐོ་རིམ་ཡོན་གནས་ལམ་ལུགས་གསར་བས་བོད་བརྒྱུད་ནང་བསྟན་གྱི་གྲུབ་མཐའ་ཚང་མ་བསྡུས་ཡོད་པས། གྲུབ་མཐའ་ཁག་གིས་རང་རང་གི་གཞུང་ལུགས་ནང་དོན་ལྟར་མཐོ་རིམ་ཡོན་གནས་ལ་རེ་ཞུ་ཆོག་པ་དང་། དུས་མཚུངས་སུ་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གྲྭ་ནི་བོད་བརྒྱུད་ནང་བསྟན་གྲུབ་མཐའ་ཁག་གི་སློབ་གླིང་རིམ་པ་མཐོ་ཤོས་ཡིན་པས། བོད་བརྒྱུད་ནང་བསྟན་གྱི་སློབ་གསོའི་ལག་ལེན་ཁྲོད་སྣེ་ཁྲིད་ཀྱི་གོ་གནས་སུ་ཡོད། བོད་བརྒྱུད་ནང་བསྟན་གྱི་སྡེ་ཡི་མཚན་སྙན་གྲགས་ཆེས་ཆེ་བའི་བླ་སྤྲུལ་དང་དགེ་བཤེས་ཚོས་ཡོན་གནས་སྤྲོད་པའི་མགོ་ཁྲིད་ཀྱི་ལས་ཀ་གཉེར་བས་བོད་བརྒྱུད་ནང་བསྟན་གྱི་སྡེ་དང་དད་པ་དང་ལྡན་པའི་མང་ཚོགས་ཀྱི་གོང་བཀུར་ཐོབ་ཡོད། བོད་ཡུལ་ས་ཆ་ཁག་གི་བླ་སྤྲུལ་དགེ་བའི་བཤེས་གཉེན་དག་གིས་བོད་བརྒྱུད་ནང་བསྟན་གྱི་ཡོན་གནས་ལས་དོན་ཀྱི་མཛུབ་སྟོན་ཨུ་ཡོན་ལྷན་ཚོགས་བཙུགས་ཡོད་པས་བོད་བརྒྱུད་ནང་བསྟན་གྱི་མཐོ་རིམ་ཡོན་གནས་དཔྱད་བསྡུར་ཨུ་ཡོན་ལྷན་ཚོགས་ལ་ཚབ་མཚོན་རང་བཞིན་དང་ཚད་ཤིང་གི་རང་བཞིན་ལྡན་ཡོད།

robotstxt: allowed

filter: keep


text:
ཡབ་གཞིས་ཆོས་སྐྱོང་ཚེ་རིང་དུག་གིས་བཀྲོངས་པ་ཡིན་ནམ།
ཡབ་གཞིས་ཆོས་སྐྱོང་ཚེ་རིང་དུག་གིས་བཀྲོངས་པ་ཡིན་ནམ།
རྩོམ་པ་པོ། འཇིགས་མེད་ནུབ་པ།
ཡབ་གཞིས་ཆོས་སྐྱོང་ཚེ་རིང་ལགས་སྤྱི་ལོ་༡༩༤༧ ལོར་ལྷ་སར་སྐུ་གཤེགས། ཁོང་གི་གཤེགས་རྐྱེན་སྐོར་ལ་ལྟ་ཚུལ་མི་མཐུན་པ་ཁ་ཤས་ཤིག་ཡོད་པ་མ་ཟད་། ད་དུང་དེའི་སྐོར་གྱི་དཀྲོགས་གཏམ་དང་གཏམ་ཡན་སོགས་སྣ་ཚོགས་ཤིག་འབྱུང་བཞིན་ཡོད་ལ། དེ་ཚོའི་ཁྲོད་ཀྱི་གཅིག་ནི། ཡབ་གཞིས་ཆོས་སྐྱོང་ཚེ་རིང་དུག་གིས་བཀྲོངས་པ་རེད་ཟེར་བ་དེ་ཡིན། འདི་ནི་མི་སྒེར་བ་གཅིག་དང་གཏམ་སྣ་གཅིག་ལ་བརྟེན་ནས་ཁུངས་སྐྱེལ་ཐུབ་པ་ཞིག་མ་རེད་། འོན་ཀྱང་། ཡབ་གཞིས་ཆོས་སྐྱོང་ཚེ་རིང་གི་ནང་མི་དང་གཉེན་ཉེ་དག་གིས་བྲིས་པའི་བརྩམས་ཆོས་རྣམས་གཞི་ལ་བཞག་ནས་ཞིབ་འཇུག་བྱས་ཚེ། གཅིག་བྱས་ན་གནད་དོན་འདིར་ལན་ཞིག་རྙེད་སྲིད་། དེས་ན། ཡབ་གཞིས་ཆོས་སྐྱོང་ཚེ་རིང་དུག་གིས་བཀྲོངས་པ་ཡིན་ནམ།
ཡབ་གཞིས་ཆོས་སྐྱོང་ཚེ་རིང་གི་གཤེགས་རྐྱེན་སྐོར་ལ་ཡིག་ཐོག་ཏུ་འཁོད་སྔ་ཤོས་ནི་ལྟག་མཚེར་རིན་པོ་ཚེའི་རང་རྣམ་ “བོད་ནི་ངའི་ཕ་ཡུལ་ཡིན་” ཟེར་བ་དེ་རེད་། དེབ་དེ་སྤྱི་ལོ་༡༩༦༡ལོར་དཔར་བསྐྲུན་བྱས་འདུག དེབ་དེའི་ནང་དུ། ལོ་གསར་གྱི་སྔོན་ལ་ཡབ་ཆོས་སྐྱོང་ཚེ་རིང་གི་གྲོད་ཁོག་སྙུང་མགོ་ཚུགས་ཤིང་། སྙུང་གཞི་ཇེ་སྡུག་ལ་ཕྱིན་ནས་ཁྱིམ་མི་རྣམས་ཀྱིས་ཉིན་མཚན་རེས་མོས་སུ་ཁོང་ལ་ལྟ་རྟོག་གནང་བ་མ་ཟད་། སྨན་པ་ཡང་ཁ་ཤས་སྐད་བཏང་ནས་སྨན་བཅོས་བྱས་ཀྱང་ཕན་ཐོགས་མ་བྱུང་ཞིང་། སྙུང་གཞི་ཇེ་སྡུག་ནས་ཇེ་སྡུག་ལ་ཕྱིན་རྐྱེན་ལོ་གསར་སྔོན་ལ་༧རྒྱལ་བ་རིན་པོ་ཆེར་སྙན་གསེང་ཞུ་དགོས་འཁེལ་འདུག འོན་ཀྱང་། མཚན་གཅིག་གི་རྗེས་སུ་ནད་གཞི་ཇེ་དྲག་ཏུ་ཕྱིན་ནས་ཡབ་ཆོས་སྐྱོང་ཚེ་རིང་གིས་་ལོ་གསར་བའི་མཆོད་པ་ཡང་ཁོང་གིས་བཤམས་ཀྱི་ཡིན་ཟེར་ནས་ཨུ་ཚུགས་བྱས་འདུག་ཅིང་། ཡབ་ཀྱི་སྙུང་གཞི་ཇེ་ཡངས་སུ་སོང་བ་དེས་ནང་མི་རྣམས་ལ་རེ་བ་གསར་བ་ཞིག་སྦྱིན་འདུག་པ་མ་ཟད་ཚང་མས་དྲགས་བསྐྱེད་ཡོང་གི་རེད་བསམ་འདུག དེར་བརྟེན། ལྟག་མཚེར་རིན་པོ་ཆེ་སོག་པོའི་གྲྭ་བ་ཞིག་གི་ཁྱིམ་དུ་ལོ་གསར་གྱི་འཚམས་འདྲིར་བསྐྱོད་ཅིང་དེ་རུ་ཡོད་སྐབས་སུ། ཁོང་གི་ཡབ་ཀྱི་སྙུང་གཞི་བསྐྱར་དུ་ཇེ་སྡུག་ལ་ཕྱིན་སོང་ཞེས་གནས་ཚུལ་འབྱོར་འདུག་ཅིང་། ལྟག་མཚེར་རིན་པོ་ཆེ་ཁྱིམ་དུ་སླེབས་དུས་ཡབ་སྐུ་གཤེགས་ཚར་འདུག་ཟེར།༼1༽ དེབ་དེའི་ཁོངས་སུ་ཡབ་ཆོས་སྐྱོང་ཚེ་རིང་གི་སྙུང་གཞི་ཅི་ཞིག་ཡིན་མིན་དང་དེ་ཇི་ལྟར་བྱུང་ཚུལ་སོགས་གླེང་མི་འདུག
ལྟག་མཚེར་རིན་པོ་ཆེའི་རང་རྣམ་དེའི་རྗེས་སུ་རྒྱལ་བ་རིན་པོ་ཆེའི་མཛད་རྣམ་ “ངོས་ཀྱི་ཡུལ་དང་ངོས་ཀྱི་མི་མང་” ཞེས་པ་དེ་ཕྱི་ལ་ཐོན་ཡོད་། དེབ་དེའི་ནང་དུ། ཡབ་ཆོས་སྐྱོང་ཚེ་རིང་ནི་སེམས་བཟང་ཞིག་ཡིན་པ་མ་ཟད་སྤྲོ་ཐུང་ཐུང་ཅན་ཞིག་ཀྱང་ཡིན་ཚུལ་དང་། ལྷག་པར་དུ་། ཁོང་རྟ་ལ་ཧ་ཅང་དགའ་བ་མ་ཟད་། རྟ་འདེམས་སྒྲུག་དང་རྟ་གསོ་སྐྱོང་ལ་མཁས་ཞེས་བརྗོད་འདུག༼2༽ གཞན། ཡབ་ཆོས་སྐྱོང་ཚེ་རིང་གི་འདས་གྲོངས་སྐོར་ལ་དམིགས་བསལ་གླེང་སློང་བྱས་མི་འདུག རྒྱལ་བ་རིན་པོ་ཆེའི་མཛད་རྣམ་དེ་སྤྱི་ལོ་༡༩༦༢ལོར་དཔར་བསྐྲུན་བྱས་འདུག དེ་ཡང་། སྤྱི་ལོ་༡༩༩༠་ལོར་རྒྱལ་བ་རིན་པོ་ཆེའི་མཛད་རྣམ་གཉིས་པ་ “བཙན་བྱོལ་ནང་གི་རང་དབང་” ཞེས་པ་དེ་དཔར་བསྐྲུན་བྱས་འདུག་ཅིང་། དེབ་དེའི་ཁོངས་སུ་ཡང་། ཡབ་ཆོས་སྐྱོང་ཚེ་རིང་གི་སྐོར་གླེང་ཡོད་ན་ཡང་། ཁོང་གི་འདས་གྲོངས་སྐོར་གྱི་གནད་དོན་དེ་གླེང་མི་འདུག༼3༽
ལྟག་མཚེར་རིན་པོ་ཆེ་དང་ཕྱོགས་འདྲ་བ་གླེང་མཁན་གཞན་ཞིག་ནི་རྗེ་བཙུན་པད་མ་ཡིན། རྗེ་བཙུན་པད་མའི་རང་རྣམ་ “བོད་། ངའི་ལོ་རྒྱུས་” ཟེར་བའི་དེབ་དེའི་ནང་དུ། ཡབ་གཞིས་ཆོས་སྐྱོང་ཚེ་རིང་གི་སྐོར་ལ་ཕྱིར་དྲན་འགའ་བྱས་འདུག་པ་མ་ཟད་། ཡབ་གཞིས་ཆོས་སྐྱོང་ཚེ་རིང་ལགས་ཀྱི་སྙུང་གཞི་ཇེ་སྡུག་ལ་ཕྱིན་ཚུལ་དང་དེ་ནས་ཧོབ་སྟེ་དྲགས་བསྐྱེད་བྱུང་ཚུལ། བསྐྱར་དུ་སྙུང་གཞི་ཇེ་སྡུག་ལ་ཕྱིན་ནས་འདས་གྲོངས་སུ་ཕྱིན་པ་མ་གཏོགས་གཞན་གླེང་མི་འདུག༼4༽
ལྟག་མཚེར་རིན་པོ་ཆེ་དང་རྗེ་བཙུན་པད་མ་གཉིས་ཀྱི་གླེང་ཕྱོགས་དང་ཅུང་མཐུན་པར་གླེང་མཁན་གཞན་ཞིག་ནི་སྟག་ལྷ་ཕུན་ཚོགས་བཀྲ་ཤིས་ཡིན། ཁོང་གི་བརྩམས་ཆོས་ “མི་ཚེའི་བྱུང་བ་བརྗོད་པ་”ཟེར་བ་དེའི་ཁོངས་སུ། ཡབ་གཞིས་ཆོས་སྐྱོང་ཚེ་རིང་ཉིན་ཞིག་ལྷ་སའི་ཉེ་འཁོར་ཡབ་གཞིས་ཀྱི་“འཁྱོངས་གཞིས་སྣེའུ་གཞིས་” སུ་ཕེབས་ཏེ་གསོལ་ཀྲུམ་ཕག་ཤ་ཞིག་མཆོད་ནས་སྙུང་གཞི་ཕོག་སྟེ་ཟླ་གཅིག་ཙམ་རིང་བོད་སྨན་སོགས་ཀྱི་སྨན་བཅོས་གང་གཟབ་གནང་ཡང་ཕན་བསྐྱེད་མ་བྱུང་བར་སྐུ་གཤེགས་པ་རེད་ཞེས་བརྗོད་འདུག༼5༽ སྟག་འཚེར་རིན་པོ་ཆེ་དང་རྗེ་བཙུན་པད་མ་གཉིས་ཀྱི་རང་རྣམ་ཁོངས་སུ་ཡབ་ཆོས་སྐྱོང་ཚེ་རིང་གིས་ཕག་ཤ་མཆོད་པའི་སྐོར་གླེང་མི་འདུག
སྤྱི་ལོ་༢༠༠༠ལོར། རྒྱལ་ཡུམ་ཆེན་མོའི་རང་རྣམ་ “ཏཱ་ལའི་བླ་མ། ངའི་བུ་” ཟེར་བ་དེ་དཔར་བསྐྲུན་བྱས་འདུག་ཅིང་། དེབ་དེའི་ནང་དུ། ཡབ་གཞིས་ཆོས་སྐྱོང་ཚེ་རིང་ལགས་ཉིན་ཞིག་གདའ་མ་ཁ་(Damaka)གཞིས་ཀར་སོང་ནས་ཕྱིར་ལོག་རྗེས་ཁོང་གི་གྲོད་ཁོག་སྙུང་མགོ་ཚུགས་འདུག་པ་དང་། ནད་གཞི་དེ་ཇེ་སྡུག་ཏུ་ཕྱིན་ནས་ཟླ་ངོ་གཅིག་ལྷག་ཙམ་ཕྱིན་ཅིང་དེའི་རྗེས་སུ་ཁོང་སྐུ་གྲོངས་འདུག ཁོང་སྐུ་གྲོངས་རྗེས་ཁོང་གི་ཤངས་དང་གཞང་གཉིས་ནས་ཁྲག་ཐོན་འདུག་པ་མ་ཟད་། གཞིས་ཀའི་ཕྱག་མཛོད་ཞིག་གིས་ཁོང་ལ་དུག་སྤྲད་པ་རེད་ཞེས་བརྗོད་འདུག༼6༽
རྒྱལ་ཡུམ་ཆེན་མོའི་ལྟ་ཚུལ་དང་མཐུན་པར་གླེང་མཁན་ཞིག་ནི་དྲུང་ཡིག་ལྷ་མོ་ཚེ་རིང་ཡིན། ཁོང་གི་བརྩམས་ཆོས་ “བཙན་རྒོལ་རྒྱལ་སྐྱོབ” ཟེར་བ་དེའི་ཁོངས་སུ། ཡབ་གཞིས་ཆོས་སྐྱོང་ཚེ་རིང་སྐུ་གཤེགས་རྐྱེན་ནི་དགུང་ལོ་བགྲེས་པོ་དང་སྙུང་གཞི་སོགས་མིན་པར་བསམ་སྦྱོར་ངན་པས་འདས་གྲོངས་སོང་བ་ཞིག་ཡིན་པའི་བློ་དྭོགས་སྐྱེ་གཞི་ཆགས་ཡོད་ཚུལ་དང་། ཉིན་ཞིག་ལྷ་སའི་སྐྱིད་ཆུའི་ལྷོ་ངོས་སུ་ཡོད་པའི་ཡབ་གཞིས་ “ར་མ་སྒང་” ལ་གཟིགས་སྐོར་ཆིབས་བསྒྱུར་གནང་སྟེ། གཞིས་ཀའི་ནང་དགོང་མོའི་གསོལ་ཚིགས་བཞེས་རྗེས་ཡུན་རིང་མ་ཕྱིན་པར་གྲོག་ཁོག་ལ་ངར་ཟུག་བརྒྱབ་ནས་སྙུང་གཞི་ཚབས་ཆེ་ཕོག་ཞིང་། ད་དུང་། ཟླ་གཅིག་རིང་ལྷ་རྗེ་སོགས་བསྟེན་ཡང་དྲགས་བསྐྱེད་མ་བྱུང་བར་དགོངས་པ་རྫོགས་ཚུལ་བཀོད་འདུག་ཅིང་། ལྷག་པར་དུ་། དགོངས་པ་རྫོགས་དུས་ཞལ་མདངས་ནག་པོར་གྱུར་བ་དང་ཤངས་དང་གཞང་སོགས་ནས་ཁྲག་ཐོན་ཡོད་ཚུལ་གླེང་འདུག༼7༽
རྒྱ་ལོ་དོན་གྲུབ་ཀྱིས་ཀྱང་རྒྱལ་ཡུམ་ཆེན་མོ་དང་དྲུང་ཡིག་ལྷ་མོ་ཚེ་རིང་གཉིས་ཀྱི་ལྟ་ཚུལ་དང་མཐུན་པར་གླེང་འདུག ཁོང་གི་བརྩམས་ཆོས་ “ཀ་ལི་སྤུངས་ཀྱི་ཐུག་བཟོ་བ་” ཞེས་པ་དེའི་ནང་ན། རྒྱ་ལོ་དོན་གྲུབ་ཁོང་དང་རྒྱལ་ཡུམ་ཆེན་མོ་གཉིས་ཚུད་པའི་མི་མང་པོ་ཞིག་གིས་ཡབ་ཆོས་སྐྱོང་ཚེ་རིང་ལ་ “གླང་ཆེན་སྨྱོན་པ་” ཟེར་བའི་དུག་ཞིག་སྤྲད་ཡོད་པར་ཡིད་ཆེས་བྱེད་ཀྱི་ཡོད་པ་མ་ཟད་། དུག་དེས་འཇུ་བྱེད་ཀྱི་མ་ལག་ཆ་ཚང་སྒོ་བརྒྱབ་ནས་བཟའ་བཏུང་བྱེད་མི་ཐུབ་པ་བཟོ་བ་དང་། དུག་ཕོག་མཁན་དེ་ག་ལེར་ལྟོགས་ཡོང་གི་རེད་ཟེར། ལྷག་པར་དུ་། ཡབ་ཆོས་སྐྱོང་ཚེ་རིང་ལགས་ཉིན་ཞིག་ཡབ་གཞིས་ “ར་མ་སྒང་” དུ་དགོང་ཟས་ལ་ཕྱིན་ནས་ཕྱིར་འཁོར་མཚམས་སྙུང་མགོ་ཚུགས་ཡོད་ཅིང་། དེ་ཡང་གཞིས་ཀའི་ནང་གི་ཕྱག་མཛོད་ཞིག་གིས་སྟག་བྲག་གཞུང་གི་བཀོད་ཇུས་ལྟར་ཡབ་ཆོས་སྐྱོང་ཚེ་རིང་ལ་དུག་སྤྲད་པ་རེད་ཟེར།༼8༽ རྒྱ་ལོ་དོན་གྲུབ་ལ་ཡབ་ཆོས་སྐྱོང་ཚེ་རིང་བསད་པ་རེད་ཟེར་མཁན་ཐོག་མ་ནི་ལྟག་མཚེར་རིན་པོ་ཆེ་ཡིན་བརྗོད་འདུག་ལ། ཁོང་གི་གཅེན་མོ་ཚེ་རིང་སྒྲོལ་མས་ཀྱང་དེ་ལ་ཡིད་ཆེས་བྱེད་ཀྱི་འདུག་ཟེར། འོན་ཀྱང་། ལྟག་མཚེར་རིན་པོ་ཆེ་དང་གཅེན་མོ་གཉིས་ཀར་དཔང་རྟགས་མི་འདུག་ཞེས་བརྗོད་འདུག༼9༽
༧རྒྱལ་བ་རིན་པོ་ཆེའི་མཛད་རྣམ་དབྱིན་དེབ་གཉིས་ཀྱི་ཁོངས་སུ་ཡབ་ཆོས་སྐྱོང་ཚེ་རིང་ལ་དུག་སྤྲད་ནས་བཀྲོངས་ཚུལ་སོགས་གླེང་མེད་པར་མ་ཟད་། དེའི་སྐོར་ཙམ་ཡང་བརྗོད་མི་འདུག ༧རྒྱལ་བ་རིན་པོ་ཆེ་ལ་དངོས་སུ་མཇལ་མྱོང་མཁན་བོད་རིགས་མཁས་པ་འགའ་ཡིས་གུས་བར་རྒྱལ་བ་རིན་པོ་ཆེས་ཡབ་ཆོས་སྐྱོང་ཚེ་རིང་དུག་གིས་བཀྲོངས་པ་རེད་ཟེར་བ་དེར་མོས་མཐུན་གནང་གི་མི་འདུག་གསུངས་མོད་། དེ་ཡིག་ཐོག་ལ་འཁོད་པ་ད་ལྟ་ཚུན་ལ་ངེད་ཀྱིས་རྙེད་མ་བྱུང་། འོན་ཀྱང་། “ཀ་ལི་སྤུངས་ཀྱི་ཐུག་བཟོ་བ་” ཟེར་བའི་དེབ་ཀྱི་རྩོམ་པ་པོ་ཨན་ནེས་ཐིར་སི་ཀྲོན(Anne Thurston)ལགས་ཀྱིས་དེབ་ཀྱི་མཇུག་བྱང་གི་ཁོངས་སུ་དེའི་སྐོར་གླེང་ཡོད་པ་མ་ཟད་། མཆན་གྱི་ངོ་བོར་ཡང་བཀོད་འདུག དེ་ཡང་། སྤྱི་ལོ་༢༠༡༤ལོའི་ཟླ་གསུམ་པའི་ཚེས་བདུན་ཉིན། རྩོམ་པ་པོ་ཨན་ནེས་ཐིར་སི་ཀྲོན(Anne Thurston)ལགས་༧རྒྱལ་བ་རིན་པོ་ཆེ་ལ་མཇལ་ཞིང་། ཁོང་གཉིས་ཀྱིས་བོད་ནང་གི་མི་གསོད་དོན་རྐྱེན་གསུམ་གྱི་སྐོར་གླེང་མོལ་བྱས་འདུག་ལ། ༧རྒྱལ་བ་རིན་པོ་ཆེས་ཡབ་གཞིས་ཆོས་སྐྱོང་ཚེ་རིང་ལ་དུག་སྤྲད་ནས་བཀྲོངས་པ་རེད་ཟེར་བ་དེར་མོས་མཐུན་གནང་གི་མི་འདུག་བརྗོད་འདུག༼10༽ ད་དུང་རྩོམ་པ་པོས། ཡབ་གཞིས་ཆོས་སྐྱོང་ཚེ་རིང་གི་འདས་རྐྱེན་དེ་བོད་མིའི་ཁྲོད་དུ་འབྱུང་ཆེ་བའི་མིད་པའི་སྐྲན་ནད་(Esophageal cancer)ཟེར་བ་ཞིག་དང་འབྲེལ་བ་ཡོད་པའི་དོགས་སློང་ཡང་བྱས་འདུག༼11༽
ཞོར་ནས་གླེང་དགོས་བའི་གནད་དོན་གཞན་ཞིག་ནི། ཡབ་གཞིས་ཆོས་སྐྱོང་ཚེ་རིང་ཉིན་མོ་དེར་གང་ལ་ཕེབས་པའི་སྐོར་ལ་མི་མཐུན་པ་འགའ་འདུག རྒྱ་ལོ་དོན་གྲུབ་དང་དྲུང་ཡིག་ལྷ་མོ་ཚེ་རིང་གཉིས་ཀྱིས་ཡབ་ཆོས་སྐྱོང་ཚེ་རིང་ “ར་མ་སྒང་” དུ་ཕེབས་པ་རེད་བརྗོད་འདུག༼12༽ རྒྱལ་ཡུམ་ཆེན་མོ་བདེ་སྐྱིད་ཚེ་རིང་གིས་ “གདའ་མ་ཁ་(Damaka)གཞིས་ཀར་” ཕེབས་པ་རེད་བརྗོད་འདུག༼13༽ (འདིའི་སྐབས་ཀྱི་གདའ་མ་ཁ་ཟེར་བ་འདི་ར་མ་སྒང་གི་སྒྲ་དབྱིན་སྐད་དུ་ཇི་བཞིན་མ་ཐོན་པ་མིན་འགྲོ་དྲན། འོན་ཀྱང་། ཞིབ་འཇུག་པ་ཚོས་བརྟག་པར་འཚལ) སྟག་ལྷ་ཕུན་ཚོགས་བཀྲ་ཤིས་ཀྱིས་ “འཁྱོངས་གཞིས་སྣེའུ་གཞིས་” སུ་ཕེབས་པ་རེད་བརྗོད་འདུག༼14༽ མི་མཐུན་པ་གཞན་ཞིག་ནི་ཡབ་གཞིས་ཆོས་སྐྱོང་ཚེ་རིང་སྐུ་གཤེགས་པའི་ལོ་ཚིགས་ཀྱི་སྐོར་དེ་རེད་། དྲུང་ཡིག་ལྷ་མོ་ཚེ་རིང་གིས་ཡབ་གཞིས་ཆོས་སྐྱོང་ཚེ་རིང་སྐུ་གྲོངས་པའི་ལོ་དེ་སྤྱི་ལོ་༡༩༤༥ ཡིན་པར་ངོས་འཛིན་བྱས་འདུག༼15༽ སྟག་ལྷ་ཕུན་ཚོགས་བཀྲ་ཤིས་ཀྱིས་༡༩༤༦ ལོ་ཡིན་པར་ངོས་འཛིན་གནང་འདུག༼16༽ རྒྱལ་ཡུམ་ཆེན་མོ་དང་རྗེ་བཙུན་པད་མ་སོགས་ཀྱིས་སྤྱི་ལོ་༡༩༤༧ ཡིན་པར་ངོས་འཛིན་གནང་འདུག༼17༽
བསྐྱར་དུ་འདྲི་རྒྱུར། ཡབ་གཞིས་ཆོས་སྐྱོང་ཚེ་རིང་དུག་གིས་བཀྲོངས་པ་ཡིན་ནམ། ཞིབ་འཇུག་རྩོམ་ཡིག་འདིའི་དཔྱད་གཞིའི་ཡིག་ཆ་ཁག་གཞིར་བཞག་ནས་བརྗོད་ན། ཡབ་གཞིས་ཆོས་སྐྱོང་ཚེ་རིང་གི་འདས་གྲོངས་སྐོར་ལ་རྒྱལ་བ་རིན་པོ་ཆེ་དང་རྒྱལ་ཡུམ་ཆེན་མོ། ལྟག་མཚེར་རིན་པོ་ཆེ། རྒྱ་ལོ་དོན་གྲུབ། རྗེ་བཙུན་པད་མ། སྟག་ལྷ་ཕུན་ཚོགས་བཀྲ་ཤིས། དྲུང་ཡིག་ལྷ་མོ་ཚེ་རིང་བཅས་ཀྱི་ཁྲོད་དུ་གཅིག་གྱུར་གྱི་ལྟ་ཚུལ་ཞིག་བྱུང་མེད་། གཅིག་གྱུར་གྱི་ལྟ་ཚུལ་ཞིག་བྱུང་མི་འདུག་ཟེར་བ་ནི་ཞིབ་འཇུག་རྩོམ་ཡིག་འདིའི་མཐའ་སྡོམ་ཡང་ཡིན། གཞན། ངེད་ཀྱིས་འདི་རུ་ཞིབ་འཇུག་པ་སྒེར་བའི་བསམ་ཚུལ་དང་ཚོད་དཔག དོགས་འདྲི་བཅས་གཙོ་བོར་བཟུང་མེད་པར་དཔྱད་གཞིའི་རྒྱུ་ཆ་ཁག་གཙོ་བོར་བཟུང་ཡོད་ཅིང་། དཔྱད་གཞིའི་རྒྱུ་ཆ་རྣམས་ལ་ཁ་གྲག་ཏུ་བཅུག་ཡོད་། དཔྱད་གཞིའི་རྒྱུ་ཆ་རྣམས་ལ་ཁ་གྲག་ཏུ་འཇུག་རྒྱུ་ནི་ཞིབ་འཇུག་གི་རྩ་དོན་ཞིག་ཀྱང་ཡིན།
……………………………………………..
དཔྱད་གཞིའི་ཡིག་ཆ་ཁག
1) ཐུབ་བསྟན་འཇིགས་མེད་ནོར་བུ་དང་ Heinrich Harrer དེབ་མིང་། “Tibet is My Country”(བོད་ནི་ངའི་ཕ་ཡུལ་ཡིན) དཔར་བསྐྲུན། “E.P. Dutton & Co. Inc. སྤྱི་ལོ་༡༩༦༡ ཤོག་ངོས།(195,196)
2) བསྟན་འཛིན་རྒྱ་མཚོ། དེབ་མིང་། “My Land and My People”(ངོས་ཀྱི་ཡུལ་དང་ངོས་ཀྱི་མི་མང་།)དཔར་བསྐྲུན། “The McGraw-Hill Book Company, Inc.” སྤྱི་ལོ་༡༩༦༢ ཤོག་ངོས།༼19༽
3) བསྟན་འཛིན་རྒྱ་མཚོ། དེབ་མིང་། “Freedom in Exile” (བཙན་བྱོལ་ནང་གི་རང་དབང་།) དཔར་བསྐྲུན། “Hodder and Stoughton Ltd” སྤྱི་ལོ༡༩༩༠ ཤོག་ངོས།(7,18)
4) རྗེ་བཙུན་པད་མ། དེབ་མིང་། “Tibet-My Sotry” (བོད་། ངའི་ལོ་རྒྱུས།) དཔར་བསྐྲུན། “Element Books Limited” སྤྱི་ལོ་༡༩༩༧ ཤོག་ངོས།(11, 12, 27)
5) སྟག་ལྷ་ཕུན་ཚོགས་བཀྲ་ཤིས། དེབ་མིང་། མི་ཚེའི་བྱུང་བ་བརྗོད་པ། (དེབ་ཕྲེང་དང་པོ) དཔར་བསྐྲུན། བོད་ཀྱི་དཔེ་མཛོད་ཁང་། སྤྱི་ལོ།༡༩༩༥ ཤོག་ངོས།༼237༽
6) མཁས་གྲུབ་དོན་གྲུབ། དེབ་མིང་། “Dalai Lama, My Son” (ངའི་བུ། ཏཱ་ལའི་བླ་མ།) དཔར་བསྐྲུན་ཁང་། “Penguin Books Ltd” སྤྱི་ལོ་༢༠༠༠ ཤོག་ངོས།(129, 130)
7) དྲུང་ཡིག་ལྷ་མོ་ཚེ་རིང་། དེབ་མིང་། བཙན་རྒོལ་རྒྱལ་སྐྱོབ། (དེབ་ཕྲེང་དང་པོ) དཔར་བསྐྲུན། བོད་ཀྱི་དཔེ་མཛོད་ཁང་། སྤྱི་ལོ་༡༩༩༢ ཤོག་ངོས།(39,40)
8)རྒྱ་ལོ་དོན་གྲུབ་དང་Anne Thurston དེབ་མིང་། “The Noodle Maker of Kalimpong” (ཀ་ལི་སྤུངས་ཀྱི་ཐུག་བཟོ་བ།) དཔར་བསྐྲུན། “PublicAffairs” སྤྱི་ལོ་༢༠༡༥ ཤོག་ངོས།༼66༽
9) རྒྱ་ལོ་དོན་གྲུབ་དང་Anne Thurston དེབ་མིང་། “The Noodle Maker of Kalimpong” (ཀ་ལི་སྤུངས་ཀྱི་ཐུག་བཟོ་བ།) དཔར་བསྐྲུན། “PublicAffairs” སྤྱི་ལོ་༢༠༡༥ ཤོག་ངོས།༼67༽
10) རྒྱ་ལོ་དོན་གྲུབ་དང་Anne Thurston དེབ་མིང་། “The Noodle Maker of Kalimpong” (ཀ་ལི་སྤུངས་ཀྱི་ཐུག་བཟོ་བ།) དཔར་བསྐྲུན། “PublicAffairs” སྤྱི་ལོ་༢༠༡༥ ཤོག་ངོས།༼325༽
11) རྒྱ་ལོ་དོན་གྲུབ་དང་Anne Thurston དེབ་མིང་། “The Noodle Maker of Kalimpong” (ཀ་ལི་སྤུངས་ཀྱི་ཐུག་བཟོ་བ།) དཔར་བསྐྲུན། “PublicAffairs” སྤྱི་ལོ་༢༠༡༥ ཤོག་ངོས།༼303༽
12) རྒྱ་ལོ་དོན་གྲུབ་དང་Anne Thurston དེབ་མིང་། “The Noodle Maker of Kalimpong” (ཀ་ལི་སྤུངས་ཀྱི་ཐུག་བཟོ་བ།) དཔར་བསྐྲུན། “PublicAffairs” སྤྱི་ལོ་༢༠༡༥ ཤོག་ངོས།༼66༽
12) དྲུང་ཡིག་ལྷ་མོ་ཚེ་རིང་། དེབ་མིང་། བཙན་རྒོལ་རྒྱལ་སྐྱོབ། (དེབ་ཕྲེང་དང་པོ) དཔར་བསྐྲུན། བོད་ཀྱི་དཔེ་མཛོད་ཁང་། སྤྱི་ལོ་༡༩༩༢ ཤོག་ངོས།༼39༽
13) མཁས་གྲུབ་དོན་གྲུབ། དེབ་མིང་། “Dalai Lama, My Son” (ངའི་བུ། ཏཱ་ལའི་བླ་མ།) དཔར་བསྐྲུན་ཁང་། “Penguin Books Ltd” སྤྱི་ལོ་༢༠༠༠ ཤོག་ངོས།༼129༽
14) སྟག་ལྷ་ཕུན་ཚོགས་བཀྲ་ཤིས། དེབ་མིང་། མི་ཚེའི་བྱུང་བ་བརྗོད་པ། (དེབ་ཕྲེང་དང་པོ) དཔར་བསྐྲུན། བོད་ཀྱི་དཔེ་མཛོད་ཁང་། སྤྱི་ལོ།༡༩༩༥ ཤོག་ངོས།༼237༽
15) དྲུང་ཡིག་ལྷ་མོ་ཚེ་རིང་། དེབ་མིང་། བཙན་རྒོལ་རྒྱལ་སྐྱོབ། (དེབ་ཕྲེང་དང་པོ) དཔར་བསྐྲུན། བོད་ཀྱི་དཔེ་མཛོད་ཁང་། སྤྱི་ལོ་༡༩༩༢ ཤོག་ངོས།༼39༽
16) སྟག་ལྷ་ཕུན་ཚོགས་བཀྲ་ཤིས། དེབ་མིང་། མི་ཚེའི་བྱུང་བ་བརྗོད་པ། (དེབ་ཕྲེང་དང་པོ) དཔར་བསྐྲུན། བོད་ཀྱི་དཔེ་མཛོད་ཁང་། སྤྱི་ལོ།༡༩༩༥ ཤོག་ངོས།༼237༽
17) མཁས་གྲུབ་དོན་གྲུབ། དེབ་མིང་། “Dalai Lama, My Son” (ངའི་བུ། ཏཱ་ལའི་བླ་མ།) དཔར་བསྐྲུན།“Penguin Books Ltd” སྤྱི་ལོ་༢༠༠༠ ཤོག་ངོས།༼129༽
17) རྗེ་བཙུན་པད་མ། དེབ་མིང་། “Tibet-My Sotry” (བོད་། ངའི་ལོ་རྒྱུས།) དཔར་བསྐྲུན། “Element Books Limited” སྤྱི་ལོ་༡༩༩༧ ཤོག་ངོས།༼11༽


text:
མཁས་དབང་དགེ་འདུན་ཆོས་འཕེལ་མཆོག་ནི་མདོ་སྨད་ཀྱི་སའི་ཆ་རེབ་གོང་གསེར་མོ་ལྗོངས་ཁོངས་གཏོགས་ཡུལ་ཞོ་སྤང་ཞེས་བྱ་བའི་གྲོང་ཚོར་ཡབ་གསང་སྔགས་རྙིང་མའི་རིག་པ་འཛོན་པ་ཨ་ལགས་རྒྱལ་པོ་ཞེས་པ་དང་། ཡུམ་པདྨ་བྱ་བ་གཉིས་ཀྱི་སྲས་སུ་སྤྱི་ལོ་1903བོད་རབ་བྱུང་བཅོ་ལྔ་པའི་ཆུ་མོ་ཡོས་ཀྱི་ལོའི་ཧོར་ཟླ་བརྒྱད་པའི་ནང་སྐུ་བལྟམས། ཐོག་མའི་མཚན་ལ་རིག་འཛིན་རྣམ་རྒྱལ་ཞེས་བཏགས།
ཁོང་ཐུགས་དྲན་རྙེད་ཙམ་གྲས་ནས་བྱིས་པ་གཞན་དང་མི་འདྲ་བའི་མཁྱེན་རིག་ཤིན་ཏུ་བཀྲ་བས་ཡབ་ཀྱིས་དགུང་ལོ་བཞི་པ་ནས་ཡི་གེ་འབྲི་ཀློག་སློབ་པའི་དབུ་འཛུགས་མཛད་པ་ཚེགས་མེད་པར་མྱུར་དུ་མཁྱེན་ཅིང་། རིམ་བཞིན་ཡབ་ལས་ཡི་གེའི་བརྡ་དག་དང་སྙན་སུམ་ཡང་གསན་སྦྱོང་གནང་། དགུང་ལོ་བདུན་ཙམ་གྱི་ཐོག་ཡབ་གཤེགས་པར་གྲགས། ཁོང་ཐུགས་རབ་རྒྱས་པའི་སྙན་གྲགས་ཀྱིས་གཡའ་མ་བཀྲ་ཤིས་འཁྱིལ་དགོན་པའི་རྡོ་བྲག་སྤྲུལ་སྐུའི་སྐྱེ་སྲིད་ཡིན་ཞེས་གདན་དྲངས་ནས་ཆོས་ཞུགས་གནང་། དེ་ནས་མི་རིང་བར་ཞྭ་དམར་པཎྜི་ཏའི་དགོན་པ་དྟི་ཚ་ཞེས་བྱ་བར་ཕེབས་ནས་མཁས་ཆེན་དགེ་འདུན་རྒྱ་མཚོའི་ཞབས་ལ་གཏུགས་པས་མཚན་ཡང་དགེ་འདུན་ཆོས་འཕེལ་ཞེས་གསོལ་བར་གྲགས། སྐུ་ཆུང་ངུའི་དུས་ནས་ཨ་མདོར་ཁོང་ལ་དྷི་ཚ་ཨ་ལགས་ཅེས་ཞུ་མཁན་མང་། ཆོས་དང་རིག་གནས་ཀྱི་གསན་བསམ་ཐོག་མ་དེ་གར་གནང་།
དེ་ནས་མདོ་སྨད་ཀྱི་ཆོས་སྡེ་ཆེན་པོ་བཀྲ་ཤིས་འཁྱིལ་དུ་ཕེབས་ཏེ་མཚན་ཉིད་ཀྱི་འཛིན་གྲྭར་བསྡུས་གྲྭ་དང་། བློ་རིགས། རྟགས་རིགས་སོགས་ནས་ཕར་ཕྱིན་འོག་མའི་བར་སློབ་གཉེར་འབད་བརྩོན་མཛད་པས་མཁས་པའི་གྲགས་པ་ཆེན་པོ་ཐོབ། སྤྱི་ལོ་1927བོད་རབ་བྱུང་བཅུ་དྲུག་པའི་མེ་ཡོས་ལོར་བོད་དུ་བྱོན་ནས་དང་ཐོག་ལྷ་སར་གནས་ཚང་ཚོང་པ་དཀོན་མཆོག་ནོར་བུ་ཞེས་པའི་ཁྱིམ་དུ་བཞུགས། དེ་ནས་དཔལ་ལྡན་འབྲས་སྤུངས་སུ་གྲྭ་སར་ཞུགས་གནང་པའི་ཐོབ་ཁུངས་སྒོ་མང་གྲྭ་ཚང་གི་ཀླུ་འབུམ་ཁམས་ཚན་ཡིན། གྲྭ་ཚང་གི་དཔེ་ཆ་བ་གཞན་དག་དང་མཉམ་དུ་དགེ་བཤེས་ཤེས་རབ་རྒྱ་མཚོ་ཁོང་གི་དཔེ་ཆའི་དགེ་རྒན་དུ་མཛད་ནས་མཚན་ཉིད་ཀྱི་རིག་ལམ་ལ་མུ་མཐུད་གསན་བསམ་དང་བགྲོ་གླེང་མཛད་པས་གསེར་ས་འོག་དང་མདངས་ནམ་མཁར་འཕྲོ་བའི་དཔེ་ལྟར་མཁས་པའི་གྲགས་སྙན་དེ་མ་ཐག་ཏུ་ཁྱབ། སྤྱི་ལོ་1934བོད་ཤིང་ཁྱི་ལོའི་ལོ་མཇུག་ཏུ་རྒྱ་གར་གྱི་བླ་མ་ར་ཧུ་ལའི་གདན་ཞུ་ལྟར་རྒྱ་གར་དུ་ཕེབས་ནས་སྤྱི་ལོ་1945བོད་ཤིང་བྱ་ལོའི་ཟླ་བ་བཞི་པ་བར་ཁྱོན་ལོ་ངོ་བཅུ་གཉིས་ཙམ་ཞིག་རྒྱ་གར་ཕྱོགས་བཞུགས་པའི་བར་དེར་སྤྱི་ལོ་1938ལོ་རྒྱ་གར་གྱི་བླ་མ་ར་ཧུ་ལ་དང་། རི་མོ་མཁས་པ་ཀན་ལྦལ་ཀྲཥྚི་སོགས་མཉམ་དུ་དཔལ་ས་སྐྱའི་གཙུག་ལག་ཁང་དུ་ཕེབས་ནས་སྐབས་དེའི་ཕུན་ཚོགས་ཕོ་བྲང་གི་གནས་ཆེན་ལ་ས་སྐྱར་ཡོད་པའི་ཏ་ལའི་ལོ་མ་ལ་བྲིས་པ་སོགས་གནའ་དུས་ཀྱི་རྒྱ་དཔེ་རྩ་ཆེན་རྣམས་མཇལ་ཆོག་པ་ཞུས་པར་ཞལ་བཞེས་ཐོབ། དེ་དག་ཞིབ་ཏུ་གཟིགས་པ་མ་ཟད། གལ་ཆེ་བ་མང་པོ་ཞལ་བཤུས་ཀྱང་བྱེད་ཐུབ་པ་བྱུང་།
ཁོང་ལྷ་སར་ཕེབས་ཡོད་པའི་གནས་ཚུལ་དང་སྙན་གྲགས་གཅིག་ནས་གཉིས་སུ་ཁྱབ་མ་ཐག་གདན་སའི་བླ་སྤྲུལ་དང་། དགེ་བཤེས། ས་གནས་སྲིད་གཞུང་གི་དཔོན་རིགས་སེར་སྐྱ། ཨ་མདོ་བ་དང་ཁམས་པ། དེ་མིན་གྲོང་མི་སོགས་རིག་གནས་དོན་གཉེར་ཡོད་ཟེར་མཁན་མང་པོ་ཞིག་ཁོང་མཇལ་ས་ཨེ་རག་མི་རག་ལྟ་བུ་བྱེད་པ་མ་ཟད། འདི་དང་དེའི་དཔེ་ཁྲིད་ཞུ་མཁན་ཡང་དུས་ཚོད་མི་འདང་བ་ཙམ་གྱིས་བཅར་མི་བྱུང་བར་འདོད་པ་སྐོང་གང་ཐུབ་གྱི་ཁྲིད་དང་སློབ་སྟོན་གནང་བར་གྲགས། རྒྱ་གར་གནས་ཆེན་ཁག་ལ་བགྲོད་པའི་ལམ་ཡིག་སོགས་དེ་སྔོན་མཛད་པའི་གསུང་རྩོམ་འགའ་ཞིག་ལེགས་པར་གཏན་ལ་ཕབ་པ་དང་། ལྷག་པར་དུ་རྒྱལ་རབས་དེར་ཐར་དཀར་པོ་རྩོམ་པའི་དབུ་འཛུགས་པར་མཛད། སྤྱི་ལོ་1946བོད་རབ་བྱུང་བཅུ་དྲུག་པའི་མེ་ཁྱི་ལོའི་ཟླ་བ་བཞི་པ་ཙམ་ཞིག་ལ་དེ་སྔའི་བོད་ས་གནས་སྲིད་གཞུང་གི་བཀའ་ཤག་ལས་ཁུངས་ནས། ལྷ་ས་གྲོང་ཁྱེར་གྱི་ཁྲིམས་ཁང་སྣང་རྩེ་ཤག་གི་མི་དཔོན་གཉིས་ལ་བཀའ་ཕབ་སྟེ་མཁས་དབང་མི་ཡི་ཉི་མ་ལྟ་བུ་དེ་ཉིད་མ་ཉེས་ཁ་གཡོགས་ཀྱི་སྤྲིན་ནག་བྱུག་པོས་གློ་བུར་བསྒྲིབས་པ་ལྟར་འཛིན་བཟུང་ཁྲིམས་མུན་དུ་བཅུག་པ་མ་ཟད། ཁོང་གི་བཞུགས་ཤག་ལ་སྒོ་རྒྱ་བྱས་ཐོག་ཕྱག་དཔེ་དང་བཀའ་རྩོམ་སོགས་ཡིག་རིགས་ཡོངས་རྫོགས་བསྡུས་ནས་རེ་རེ་བཞིན་ཞིབ་བཤེར་ནན་པོ་ཡང་བྱས། ཁོང་བཙོན་དུ་བཞུགས་རིང་། རང་གིས་སྐུ་ཚེའི་རིང་བོད་ཀྱི་ཤེས་བྱ་རིག་པའི་རྒྱུན་བཟང་རྣམས་སུ་བཟུང་ཞིང་། དེ་ལ་མཐའ་དཔྱོད་དང་འཕེལ་རྒྱས་གསར་གཏོད་ཡོང་ཐབས་བཅས་ཀྱི་ཆེད་དུ་སྒོ་གསུམ་གྱི་སྐུ་ངལ་དང་ཉེན་དོགས་ལ་མ་འཛེམས་པར་ནུས་པ་གང་ཡོད་འདོན་གནང་མཛད་ཅིང་། མཐར་སྤྱི་ལོ་1949བོད་ས་གླང་ལོའི་དགུན་དུས་ཙམ་ལ་འབྲས་སྤུངས་ཀླུ་འབུམ་ཁམས་ཚན་ནས་ཁག་ཐེག་བྱས་ཏེ་སྣང་རྩེ་ཤག་ལས་ཁུངས་སུ་སླད་ཕྱིན་ཚུལ་མཐུན་ཞུ་རྒྱུ་ཟེར་བའི་རྒྱུན་སྲོལ་གན་རྒྱ་ཞིག་བླངས་ནས་གློད་འགྲོལ་བྱུང་ཡང་དེ་ལྟ་བུའི་རྐྱེན་ངན་གྱི་འབྲས་བུ་ལས་ཆུ་གསོག་སྐྲངས་སྦོས་ཀྱི་གཞི་བཞག་ནས་སྨན་དང་ཐབས་གང་གིས་ཀྱང་མི་ཕན་པར་སྤྱི་ལོ་1951ལྕགས་ཡོས་ཧོར་ཟླ་བརྒྱད་པའི་ཚེས་བཅུ་བཞིའི་དགོང་དྲོ་ལྷ་སའི་ཆུ་ཚོད་བཞི་པ་ཙམ་ལ་ལྷ་སར་སྐུ་གཤེགས། དེའི་སྐབས་དགུང་གྲངས་བཞི་བཅུ་ཞེ་དགུར་ཕེབས་ཡོད། ཁོང་སྐུ་གཤེགས་ཁར་ས་གནས་སྲིད་གཞུང་ནས་དབྱེ་འབྱེད་ཀྱིས་ཕྱིར་སྤྲོད་གནང་བའི་གསུང་རྩོམ་ལྷག་འཕྲོ་ཕྱག་ཏུ་ཡོད་པ་རྣམས་ལ་གཟིགས་ཏེ་ཞལ་ཆེམས་སུ་“ངའི་ཕ་གཞིས་འདི་ཁྱེད་ཀྱིས་ཉར་དགོས་”ཞེས་གསུངས་ནས་ཐུགས་རེ་བཅོལ་གནང་བ་ལྟར་སྐུ་ཞབས་ཧོར་ཁང་བསོད་ནམས་དཔལ་འབར་མཆོག་ནས་འཕྲོ་ལུས་ཀྱི་གསུང་རྩོམ་ཕྱག་བསྟར་མ་རྣམས་ཐུགས་ཉར་གནང་རུང་། “རིག་གནས་གསར་བརྗེ་”ཟེར་བའི་རླུང་རླབས་ནག་པོ་དེ་ལངས་སྐབས་ཐོར་གྱར་དུ་སོང་བ་རྗེས་སུ་ཀྲུང་གོ་སྤྱི་ཚོགས་ཚན་རིག་ཁང་གི་མི་རིགས་ཞིབ་འཇུག་སོའི་ནས་མཁས་དབང་གང་དེའི་གསུང་རྩོམ་དེ་སྔ་དཔེ་བཤུས་མཛད་པ་རྣམས་གཡར་པོ་ལྷུག་སྩོལ་གནང་བ་སོགས་སྐུ་ཞབས་ཧོར་ཁང་ནས་ལོ་མང་རིང་འཐབ་འཚོལ་མཛད་པར་བརྟེན་མ་དཔེ་བཤུས་མ་ཁག་མི་ཉུང་བ་ཞིག་སླར་ཡང་ཕྱག་སོན་བྱུང་བ་རྣམས་བོད་ལྗོངས་སྤྱི་ཚོགས་ཚན་རིག་ཁང་ནས་ལྕགས་པར་ཐོག་དེབ་གསུམ་དུ་བྱས་ནས་དཔེ་སྐྲུན་གནང་བ་བཅས་མཁས་དབང་མཆོག་དེའི་གསུང་རྩོམ་ལྷག་ལུས་རྣམས་མྱུར་སྐྱོབ་མཛད་ཐུབ་པ་འདི་ནི་བོད་ཀྱི་ཤེས་རིག་ལ་སྨན་པའི་ཕྱག་རྗེས་ཕུལ་དུ་བྱུང་བ་ཞིག་ཡིན་ལ། མཁས་དབང་གང་གི་ཐུགས་རེ་ཆུད་ཟོས་སུ་མ་གྱུར་པ་ཞིག་ཀྱང་བྱུང་བ་ལགས་སོ།
མཁས་དབང་དགེ་འདུན་ཆོས་འཕེལ་གྱི་གསུང་རྩོམ་ཆ་ཚང་འདི་ཙམ་ཞིག་ཡོད་ཅེས་སུས་ཀྱང་བརྗོད་ཐབས་བྲལ་རུང་། ད་ཕན་དཔེ་ངོ་བཞུགས་མིན་ལ་མ་བལྟོས་པ་མཐོང་ཐོས་ཀྱི་ཡུལ་དུ་གྱུར་པའི་དཔེ་ཐོ་ཙམ་བཀོད་པར། 《ཕྱི་རོལ་པའི་གྲུབ་མཐའི་རྣམ་བཞག》དང་། 《ཤིན་ཏུ་སྨྲ་བའི་རིག་ལམ་ངོ་མཚར་ཅན།》《ཕྱི་རོལ་པའི་གྲུབ་མཐའི་རྣམ་བཞག་རྒྱས་པ།》《ཕྱི་རོལ་པ་ནང་ཕན་ཚུན་མི་མཐུན་པའི་གནད་གསལ་བར་བསྟན་པ།》《ལྷ་ས་ནས་རྡོར་གླིང་བར་གྱི་ལམ་ཡིག》《སིདྒ་ལའི་གནས་ཡིག》《རྒྱ་གར་གནས་ཡིག》《རྒྱ་གར་གྱི་གནས་ཆེན་ཁག་ལ་བགྲོད་པའི་ལམ་ཡིག་རྒྱས་པ།》《འཛམ་གླིང་རྒྱས་བཤད།》《འཛམ་གླིང་ཤེས་བྱ་ཉོས་པའི་དེབ།》《འདོད་པའི་བསྟན་བཅོས།》《ཧི་མ་ལ་ཡའི་བསྟན་བཅོས།》《རྒྱལ་རབས་དེབ་ཐར་དཀར་པོ།》《རྩོམ་འཕྲོ་ཅན།》《རྒྱལ་ཁམས་རིག་པའི་བསྐོར་བའི་གཏམ་རྒྱུད་གསེར་གྱི་ཐང་མ།》《སྒྲའི་ཟིན་བྲིས།》《དབུ་ཚད་ཀྱི་དཀའ་བའི་གནད།》《འདུ་བྱེད་མཐའ་དཔྱད།》《བདག་མེད་དྲིས་པ་ཞེས་བྱ་བ།》《རང་བཞིན་ངེས་པ།》《གཏམ་གྱི་ཚོགས་ཉིན་མཚན་བདུན་པ།》《ལེགས་སྦྱར་བང་མཛོད།》《སུམ་རྟགས་ཀྱི་སྐོར་ཐོར་བུ།》《སྙན་ངག་གི་དཀའ་གནད་ཐོར་བུ།》《ལྷ་ས་དང་། ཞོལ། བསམ་ཡས་སོགས་ཀྱི་རྡོ་རིང་ངོ་བཤུས་ཉིད་ཀྱིས་མཆན་འགོད་མཛད་པ།》《ནོར་བུ་ཀེ་ཏ་ཀའི་སྐོར།》《ཆུ་ཤིང་གི་སྐོར།》《མེ་ཏོག་ཙམ་པ་ཀའི་སྐོར།》《ཨུ་དུམ་ལྦ་རའི་མེ་ཏོག་གི་སྐོར།》《གངས་རིའི་སྐོར།》《ཞང་དཀའ་བའི་བློ་གྲོས་ལ་དྲི་ལན།》《རྔུལ་ཆུང་ལ་དཔྱད་པའི་སྐོར།》《བོད་སྐད་ཀྱི་བསླབ་བྱ།》《སྒྲོལ་མ་གཡང་འཛོམས་ལ་གནང་བའི་བསླབ་བྱ།》《ཀ་ལི་ཀ་ཏ་ནས་གནང་བའི་མགུར་མ།》《བཙོན་ཁང་ནས་གནང་བའི་གསུང་མགུར།》《བླ་བྲང་ལ་བསྐུར་བའི་ཀ་རྩོམ།》《ཕལ་སྐད་ཀ་རྩོམ།》《ཨ་མཆོད་ཀྱི་ངང་ཚུལ།》《རྷའུ་མཐར་ཕྱིན་ལ་གནང་བའི་ཀ་རྩོམ།》ད་དུང་ཉིད་ཀྱི་གསུང་རྩོམ་ལ་བསྲེས་ལྷད་ཡོད་མེད་ཀྱི་ཀླན་ཀ་ཅན་《དབུ་མའི་རྣམ་བཤད་ཀླུ་སྒྲུབ་དགོངས་རྒྱན》《སྔར་ན་མེད་པའི་བློ་སྐྱེད》བྱ་བ་ལ་སོགས་པ་དེ་སྔའི་ཀ་སྦུག་བོད་ཡིག་གསར་འགྱུར་མེ་ལོང་ཐོག་རྩོམ་ཐུང་དུ་མ་འགོད་སྤེལ་གནང་མྱོང་འདུག་པ་བཅས་རེ་རེ་ནས་བརྗོད་ཀྱིས་མི་ལང་ངོ་།


text:
བོད་མིའི་འདི་ཕྱིའི་སྐྱབས་མགོན་༧རྒྱལ་བ་རིན་པོ་ཆེ་མཆོག་ ༢༠༡༧ ཟླ་ ༤ ཚེས་ ༡༡ ཉིན་གྱི་སྔ་དྲོར། མོན་རྟ་དབང་ཁུལ་གྱི་མཛད་འཕྲིན་ཁག་གྲུབ་སྟེ་ཐད་འཕུར་གནམ་གྲུ་བརྒྱུད་ཕྱིར་ཆིབས་ཕེབས་གནང་ཡོད་ཅིང་། སྐབས་དེར་མངའ་སྡེ་སྤྱི་ཁྱབ་པདྨ་མཁའ་འགྲོ་མཆོག་གཙོས་པའི་མངའ་སྡེ་དང་རྟ་དབང་ས་གནས་ཀྱི་དཔོན་རིགས་ཁག་དང་མི་མང་བཅས་ཀྱིས་ཕེབས་སྐྱེལ་ཞུས་ཡོད།།
Leave a Reply
One thought on “བོད་མིའི་འདི་ཕྱིའི་སྐྱབས་མགོན་༧རྒྱལ་བ་རིན་པོ་ཆེ་མཆོག་ ༢༠༡༧ ཟླ་ ༤ ཚེས་ ༡༡ ཉིན་གྱི་སྔ་དྲོར། མོན་རྟ་དབང་ཁུལ་གྱི་མཛད་འཕྲིན་ཁག་གྲུབ་སྟེ་ཐད་འཕུར་གནམ་གྲུ་བརྒྱུད་ཕྱིར་ཆིབས་ཕེབས་གནང་ཡོད་པ་རེད། ”
-
པར་གནས་ལ་འགྲེལ་བརྗོད་གནད་འཁེལ་ཐུང་ངུའི་གསར་འགྱུར་འདི་དམིགས་བསལ་འདུག་པས་བསྔགས་སོ།།(0) (0)


text:
བོད་ནས་གསར་དུ་འབྱོར་བའི་དགེ་འདུན་པ་ཞིག་གིས་བརྗོད་ན། དེང་སྐབས་རྔ་པ་ས་ཆའི་སྐྱ་སེར་མང་པོ་ཞིག་གིས་རང་ལུས་མེར་བསྲེགས་གཏོང་གི་ཡོད་པ་དེ། ༢༠༠༨ ལོའི་ཞི་རྒོལ་ལ་རྒྱ་གཞུང་གིས་དྲག་གནོན་བྱས་པ་དང་། སྐབས་དེ་ནས་བཟུང་རྒྱ་དམག་གིས་ཀིརྟི་དགོན་པར་དམ་དྲག་བྱས་པའི་ན་ཟུག་ཕྱིར་སྟོན་གྱི་ཡོད་པ་རེད་ཟེར།
མདོ་སྨད་རྔ་པ་རྫོང་ཇོ་ནང་བསེ་དགོན་པའི་གྲྭ་བདེ་ལེགས་ལགས། རྒྱ་གཞུང་གིས་ ༢༠༠༨ ལོར་ས་གནས་ཉེན་རྟོག་ལས་ཁུངས་གཏོར་བཅོམ་དང་མེར་བསྲེཊ་གཏོང་མཁན་ཡིན་པའི་ཉེས་མིང་འོག་འཛིན་བཟུང་བཀའ་རྒྱ་སྔ་རྗེས་བཏང་མཐར། ལོ་ ༤ ལྷག་རིང་མདོ་དབུས་ཁམས་གསུམ་གྱི་ས་ཆ་མང་པོར་བྲོས་བྱོལ་བྱས་ཏེ་ཉེ་ཆར་ངྷ་རམ་ས་ལའི་དབུས་སྣེ་ལེན་ཁང་དུ་འབྱོར་འདུག ཕྱི་ཚེས་ ༢༥ ཉིན་འདི་གའི་གསར་འགོད་པས་ཁོང་ལ་ཐུག་འཕྲད་ཀྱིས་སྐབས་དེའི་ལས་འགུལ་གྱི་བརྒྱུད་རིམ་དང་རྔ་པ་ཁུལ་གྱི་གནས་སྟངས་སྐོར་ལ་བཅར་འདྲི་བྱས་ཡོད།
གྲྭ་བདེ་ལེགས་ལགས་ཀྱིས་བརྗོད་དོན་ལྟར་ན། ལོ་དེའི་ཕྱི་ཟླ་ ༣ པའི་ཚེས་ ༡༦ ཉིན་གྱི་ཉིན་གུང་ཆུ་ཚོད་ ༡༢།༣༠ ཡས་མས་སུ་བསེ་དགོན་པའི་རྒྱབ་ཕྱོགས་ནས་གྲྭ་པ་མང་པོ་ཞིག་རྔ་པ་རྫོང་གི་ཕྱོགས་སུ་གོམ་བགྲོད་ཀྱིས་༧རྒྱལ་དབང་བསྟན་འཛིན་རྒྱ་མཚོ་སྐུ་ཚེ་ཁྲི་ལོ་བརྟན་པར་ཤོག ང་ཚོ་ལ་འགྲོ་བ་མིའི་ཐོབ་ཐང་དགོས། མི་རིགས་འདྲ་མཉམ་དགོས། ༸རྒྱལ་དབང་བསྟན་འཛིན་རྒྱ་མཚོ་བོད་ལ་གདན་འདྲེན་ཞུ་དགོས། ཞེས་སྐད་འབོད་བྱེད་བཞིན་རྫོང་གི་ཕྱོགས་སུ་བསྐྱོད་ཡོད་ཅིང་། སྐབས་དེར་རྒྱ་ནག་གི་དྲག་ཆས་ཉེན་རྟོག་པ་དང་དམག་མི་མང་པོ་བསླེབས་ཏེ། ཉིན་དེར་ཁོང་གི་མཐོང་ས་ནས་སྣང་ཞིག་བོན་དགོན་གྱི་མི་སྐྱ་ཞིག་མེ་མདས་བརྒྱབ་སྟེ་དམར་གསོད་དང་། བསེ་དགོན་པའི་རང་ལོ་ ༢༡ ཡས་མས་ཡིན་པའི་གྲྭ་བསང་དོན་ལགས་འཛིན་བཟུང་བྱས་ཡོད་པ་མ་ཟད། དྲག་ཆས་ཉེན་རྟོག་པས་གྲྭ་བ་དང་མི་མང་གི་དཀྱིལ་དུ་གང་བྱུང་མེ་མདའ་བརྒྱབ་པ་དང་གཅར་རྡུང་བྱས་ཏེ་སྐྱ་སེར་མང་པོ་ཞིག་ལ་རྨས་སྐྱོན་བཟོས་ཡོད་འདུག
སྐབས་དེའི་ལས་འགུལ་ནང་བསེ་དགོན་པའི་གྲྭ་བ་ཁག་ཅིག་ལས་མཉམ་ཞུགས་བྱས་མེད་ཀྱང་། ཉིན་རྒྱབ་ཆུ་ཚོད་ ༣ ཙམ་ནས་ཉེན་རྟོག་པ་དང་དྲག་ཆས་དམག་མིས་དགོན་པའི་མཐའ་ཡོངས་སུ་བསྐོར་ཏེ། གྲྭ་དཔལ་ལྡན་དང་ཐུབ་དགའ། རྒྱུགས་ཁམ། རྟེན་མགོན་བཅས་གྲྭ་བ་བཞི་འཛིན་བཟུང་དང་། དགོན་པའི་ཕྱོགས་བཞིར་ལྐོག་མིག་བརྙན་ཆས་བཙུགས་ཏེ་ལྟ་རྟོག་བྱས་ཡོད་ཅིང་། དུས་དེ་ནས་གྲྭ་བ་མང་པོ་རི་བྱོལ་དང་སོ་སོའི་ནང་དུ་ལོག་དགོས་བྱུང་འདུག ལྷག་པར་དུ་ལོ་དེའི་ཕྱི་ཟླ་ ༨ པར་དགོན་པའི་སྒོམ་ཁང་དུ་ཡོད་པའི་གྲྭ་བ་རྣམས་བཙན་གྱིས་ཕྱིར་འཕུད་བཏང་ཡོད་ཅིང་། གནས་ཚུལ་དེ་དག་གི་རྐྱེན་པས་དགོན་བདག་བླ་མ་སྲས་ཀུན་བཟང་གཞན་ཕན་མཆོག་གི་ནད་གཞི་རྙིང་པ་འཕར་ཏེ་སྨན་ཁང་དུ་བསྟེན་གཏུག་བྱས་ཀྱང་ཕན་སྐྱེད་མ་བྱུང་བར་དགོངས་པ་རྫོགས་ཡོད་འདུག དེའི་རྗེས་གྲྭ་པ་ཚོས་རྒྱ་ནག་གཞུང་ལ་བཟང་ཕྱོགས་ཀྱི་འགྱུར་བ་མ་བཏང་ཚེ་ངོ་རྒོལ་རྒྱག་རྒྱུ་ཡིན་སྐོར་བརྗོད་སྟབས། གནས་སྐབས་རིང་བཙོན་འཇུག་བྱས་ཡོད་པའི་གྲྭ་བ་རྣམས་ཀློད་གྲོལ་དང་བྲོས་བྱོལ་བ་རྣམས་ཕྱིར་སྐད་གཏོང་དགོས་བྱུང་ཡོད་ཀྱང་། ད་ཆར་སླར་ཡང་ལས་བྱེད་མི་སྣ་མངགས་གཏོང་གིས་གྲྭ་མང་ལ་སུན་གཙེར་བཟོ་བཞིན་ཡོད་འདུག
གསར་འགོད་པས་ཁོང་ལ་སྐབས་དེར་བྲོས་བྱོལ་བྱ་དགོས་པའི་རྒྱུ་རྐྱེན་ཅི་ཡིན་དྲིས་པར་ཁོང་གིས། “ ང་ ༢༠༠༨ ལོར་ངོ་རྒོལ་ལས་འགུལ་ནང་ཞུགས་ཏེ། ཉེན་རྟོག་པས་ཁང་པ་དང་རྒྱ་ནག་ཉེན་རྟོག་པར་གཅར་རྡུང་བྱེད་སྤྱད་ཀྱི་ལག་ཆ་བཙོང་མཁན་བོད་མི་ཞིག་གི་ཁང་པ་གཏོར་བཅོམ་དང་མེར་བསྲེཊ་བཏང་བ་རེད། སྐབས་དེར་རྒྱ་ནག་གི་ཉེན་རྟོག་པས་པར་བརྒྱབ་ཡོད་པ་མ་ཟད། ལས་འགུལ་སྐབས་ང་རང་གསལ་བོར་ཡོད་པའི་པར་ཞིག་ཨ་རིའི་རླུང་འཕྲིན་དུའང་བསྟན་སོང་། རྗེས་སུ་ཉེན་རྟོག་པས་མི་སྐོར་ཞིག་འཛིན་བཟུང་གིས་འདྲི་རྩད་བྱས་ཤིང་། གཅིག་ལ་ལོ་ ༤ ཡི་ཁྲིམས་ཐག་ཀྱང་བཅད་སོང་། དེ་ནས་ངས་དགོན་པར་དགོངས་པ་ཞུས་ཏེ་ཁམས་སྡེ་དགེ་དང་དཀར་མཛེས། རྫ་ཆུ་ཁ། ཨ་མཆོག་མཚན་ཉིད་དགོན་བཅས་སུ་ལོ་ ༤ ཙམ་ལ་བྲོས་བྱོལ་བྱས་པ་ཡིན། ང་སོང་རྗེས་ཉེན་རྟོག་པ་ངའི་ཁྱིམ་དུ་ཡོང་སྟེ། ང་རང་རྩིས་སྤྲོད་བྱ་དགོས་པའི་བཙན་བཀའ་ཐེངས་མང་བཏང་འདུག” ཞེས་བརྗོད་བྱུང་།
ཡང་ཁོང་ལ་རྔ་པ་ཁུལ་དུ་རང་ལུས་མེར་བསྲེཊ་ཀྱི་ལས་འགུལ་བསྟུད་མར་བྱུང་སྐབས་དམ་དྲག་གང་འདྲ་ཡོད་མེད་དང་ད་ལྟའི་གནས་སྟངས་ཀྱི་སྐོར་ལ་སྐད་ཆ་དྲིས་པར་ཁོང་གིས། “རྔ་པ་ཁུལ་ལ་མཚོན་ན་ ༢༠༠༨ ལོའི་ཞི་རྒོལ་ལ་རྒྱ་གཞུང་གིས་དྲག་གནོན་བྱས་པ་དང་། དེ་ནས་བཟུང་ཀིརྟི་དགོན་པ་རྒྱ་དམག་གིས་དམ་དྲག་བྱས་པ་བཅས་ལ་བརྟེན་ཏེ། བོད་ཚོའི་སེམས་ནང་ན་ཟུག་བཟོད་ཐབས་མེད་པ་བྱུང་ཡོད། ༢༠༠༩ ལོ་ནས་བཟུང་སྐྱ་སེར་མང་པོ་ཞིག་གིས་སྔ་རྗེས། རང་ལུས་མེ་རུ་བསྲེགས་ཏེ་སེམས་ཀྱི་ན་ཟུག་སྟོན་གྱི་ཡོད། ཉེ་ཆར་ང་རང་འདིར་མ་བསླེབས་པའི་སྔོན་ཙམ་ལ་རྔ་པ་རྫོང་དུ་དམག་མིས་མི་སེར་དཀྱུས་མ་ལྟར་བོད་ལྭ་གོན་ཏེ་མི་མང་འདུ་འཛོམས་བྱེད་ས་དང་ཇ་ཁང་དང་ཟ་ཁང་སོགས་སུ་ལྟ་རྟོག་བྱེད་པ་དང་། ངས་རང་ལུས་མེར་བསྲེགས་འཆར་ཡོད་པ་ཧ་གོ་མཁན་ལ་རྒྱ་སྒོར་ཁྲི་ ༡༠ ཡིས་རྔན་པ་སྤྲོད་བཞིན་ཡོད་པ་དང་། མེར་བསྲེགས་གཏོང་གི་ཡིན་ཟེར་མཁན་ལ་ལོ་ ༡༠ ཡི་ཁྲིམས་ཐག་གཅོད་རྒྱུ་ཡིན་པའི་ཐག་གཅོད་ཀྱང་བྱས་ཡོད་འདུག” ཅེས་བརྗོད་བྱུང་།
མཐའ་མར་ཁོང་གིས་བོད་ནང་བོད་མི་ཚོས་རྒྱ་ནག་གི་དྲག་གནོན་བྱས་མིན་ལ་མ་ལྟོས་པར་ ༸རྒྱལ་བ་རིན་པོ་ཆེ་བོད་ལ་ཕེབས་ཆེད་དང་བོད་གཞིས་བྱེས་ལྷན་འཛོམས་ཡོང་ཆེད་རང་སྲོག་བློས་གཏོང་གིས་རྒྱ་གཞུང་ལ་ངོ་རྒོལ་བྱས་ཡོད་སྟབས། ང་ཚོ་ཤུལ་དུ་ཡོད་པའི་བོད་ཕྱི་ནང་གཉིས་ཀྱི་བོད་མི་ཚང་མས་མཉམ་རུབ་ཀྱིས་ཁོང་རྣམ་པས་ཁ་ཆེམས་ལྟར་འགྲུབ་ཐབས་ལ་འབད་བརྩོན་བྱ་དགོས་པའི་རེ་བ་དང་འབོད་སྐུལ་ཡང་གནང་སོང་།
རྔ་པ་ཇོ་ནང་བསེ་དགོན་པ་ནི། རྔ་པ་བོད་རིགས་རང་སྐྱོལ་ཁུལ་རྔ་པ་རྫོང་དང་སྤྱི་ལེ་ ༢ ཙམ་གྱི་སར་ཡོད་འདུག ད་ལྟའི་ཆར་དགོན་པ་འདིར་གྲྭ་པ་ ༧༠༠ ཡས་མས་ཤིག་ཡོད་པ་དང་། སྔགས་ཕྱོགས་ནས་དུས་འཁོར་ལུགས་ཀྱི་སྦྱོར་དྲུག་ཉམས་ལེན་དང་མཚན་ཉིད། ཆོ་ག་ཕྱག་ལེན་སོགས་ཀྱི་རྒྱུན་སྲོལ་འཛིན་སྐྱོང་སྤེལ་གསུམ་གནང་བཞིན་ཡོད་འདུག
གསར་འགོད་པ། དོན་གོ


text:
བཀའ་ཁྲིའི་འོས་མི་གསུམ་གྱི་ད་ལྟའི་ལས་གནས་ལ་དཔྱད་པ།
བོད་ཀྱི་ཆབ་སྲིད་བསྐྱར་ཞིབ་ཀྱི་རྩོམ་སྒྲིག་པའི་གཏམ། ཚེ་རིང་དོན་གྲུབ་ནས་བསྒྱུར།
བཀྲས་མཐོང་བསྟན་འཛིན་རྣམ་རྒྱལ་ལགས།
བཀྲས་མཐོང་ནི་སུ་དྲན་ཧྤར་དྲི་གཙུག་ལག་སློབ་གཉེར་ཁང་གི་(Stanford University) བོད་རིག་པའི་ཉམས་ཞིབ་ཁང་(Tibetan Studies Initiative)གི་ཚོགས་གཙོ་དང་སུ་དྲན་ཧྤར་དྲི་གཙུག་ལག་སློབ་གཉེར་ཁང་གི་གསོ་བ་རིག་པའི་སྡེ་ཚན་གྱི་སྙིང་རྗེ་གཞན་ཕན་ཞིབ་འཇུག་དང་སློབ་གཉེར་ལྟེ་གནས་ཁང་གི་ (Center for Compassion and Altruism Research and Education)ཆེས་མཐོང་ཆེ་བའི་ཞིབ་འཇུག་པ་ཡང་ཡིན། སུ་དྲན་ཧྤར་དྲི་གཙུག་ལག་སློབ་གཉེར་ཁང་དུ་སློབ་ཁྲིད་དང་། ༸གོང་ས་ཏཱ་ལའི་བླ་མའི་ཐེབས་རྩ་ཁང་གི་ཚོགས་གཙོ། ༡༠༠ཅན་གྱི་བོད་དོན་ལྷན་ཚོགས་ཀྱི་ངེས་སྟོན་པ་དང་ཚོགས་གཙོའི་ལས་གནས་འཁུར་ཀྱིན་ཡོད། འོན་ཀྱང་ལས་གནས་ཀྱི་མིང་ཙམ་ལས་དོན་དངོས་ཐོག་ལས་དོན་གང་ཡིན་གསལ་བརྗོད་མི་ཐུབ་པས་ང་ཚོས་་ཁོང་གིས་ཚོགས་སྡེ་འདི་དག་གི་སྣེ་འཁྲིད་པ་དང་ཡང་ན་ཁོང་འཛུལ་ཞུགས་ཐོག་ཕྱག་ལས་ཅི་ཞིག་སྒྲུབ་ཀྱིན་པ་དབྱེ་ཞིབ་ཅིག་་བྱས་ཡོད།
སུ་དྲན་ཧྤར་དྲི་གཙུག་ལག་སློབ་གཉེརཁང་།
བཀྲས་མཐོང་ནི་བོད་རིག་པའི་ཞིབ་འཇུག་ཁང་གི་ཚོགས་གཙོ་བྱས་ཏེ་སུ་དྲན་ཧྥར་དྲི་གཙུག་ལག་སློབ་གཉེར་ཁང་གི་སློབ་གཞིའི་སློབ་ཚན་ནང་བོད་དོན་དང་འབྲེལ་བའི་སློབ་གཞི་བཀོད་བསྒྲིགས་དང། བོད་རིག་པའི་ཞིབ་འཇུག་ཁང་དུ་བོད་དོན་དང་འབྲེལ་བའི་ལས་འགུལ་སྣ་ཚོགས་དང་གསུང་བཤད་སོགས་བཀོད་བསྒྲིགས་བྱེད་ཀྱིན་ཡོད། ཕྱི་ལོ༢༠༡༠ ཟླ་༡༠ ནང་༸གོང་ས་མཆོག་སུ་དྲན་ཧྤར་དྲི་གཙུག་སློབ་གཉེར་ཁང་དུ་གདན་འདྲེན་དང་། གསོ་རྒྱལ་རིན་པོ་ཆེ་དང་རྩོམ་པོ་མ་ཐེ་ཡུས་རི་ཅ་དྲི་བཅས་ཀྱི་གསུང་བཤད་བཀོད་བསྒྲིགས་བྱས་ཡོད། ད་དུང་བོད་ནང་དང། རྒྱ་གར། འབྲུག་ཡུལ། སོག་པོ་བཅས་ནས་ཕྱི་རྒྱལ་ཁག་ཏུ་སློབ་གཉེར་བར་སློབ་ཡོན་ལས་འཆར་སོགས་ཀྱི་ཕྱག་ལས་གནང་གི་འདུག
སུ་དྲན་ཧྤར་དྲི་གཙུག་ལག་སློབ་གཉེར་ཁང་གི་གསོ་བ་རིག་པའི་སྡེ་ཚན་ཁོངས་སྙིང་རྗེ་དང་གཞན་ཕན་ཞིབ་འཇུག་སློབ་གཉེར་ལྟེ་གནས་ཁང་གི་དྲ་གནས་ལ་གཞིགས་ན། ཚོགས་པའི་དམིགས་ཡུལ་ནི་ཞིབ་འཇུག་པ་དང་ཤེས་ཡོན་ཅན་གྱི་སྤྱི་ཚོགས་ཤིག་བསྐྲུན་རྒྱུ་དེ་དང་། སེམས་ཁམས་རིག་པ། རྩ་ཁམས་རིག་པ། སྙིང་རྗེ་དང་གཞན་ཕན་རིང་ལུགས་སོགས་ཀྱི་འབྲེལ་བར་སློབ་གཉེར་བྱེད་རྒྱུ། ལྟེ་གནས་ཁང་འདི་ནི་སུ་དྲན་ཧྥར་དྲི་གསོ་བ་རིག་པའི་དགེ་རྒན་ཆེན་མོ་གསུམ་དང་བཀྲས་མཐོང་། སྐུའི་གསུང་སྒྱུར་དགེ་བཤེས་ཐུབ་བསྟན་སྦྱིན་པ་བཅས་ཀྱིས་གསར་འཛུགས་བྱས་པ་དང་ང་ཚོས་ཁོང་ཚོ་སོ་སོས་ཕྱག་ལས་ཅི་ཞིག་གནང་གི་ཡོད་པ་ཁ་གསལ་ངང་ནས་བརྗོད་ཐུབ་མ་སོང་།
སུ་དྲན་ཧྤར་དྲི་གཙུག་ལག་སློབ་གཉེར་ཁང་གི་དྲ་གནས་ལ་གཞིགས་ན་བཀྲས་མཐོང་ལགས་ཀྱིས་བོད་ཀྱི་ལོ་རྒྱུས་དང་དེང་དུས་ཆབ་སྲིད་ཀྱི་རྒྱུད་རིམ་སློབ་ཁྲིད་གནང་གི་ཡོད་པ་དང་། སུ་དྲན་ཧྤར་དྲི་གཙུག་ལག་སློབ་གཉེར་ཁང་གི་ཉེ་ཆར་གྱི་སློབ་གཞིའི་རེའུ་མིག་ནང་བཀོད་དོན། ཁོང་གིས་བོད་དང་༸གོང་ས་ཏཱ་ལའི་བླ་མ་དང་། བོད་ཀྱི་ལོ་རྒྱུས། ཆབ་སྲིད་དང་མ་འོངས་བོད་ཅེས་པ་དང་དེང་དུས་ཆབ་སྲིད་ཀྱི་རྒྱུད་རིམ་སློབ་ཁྲིད་གནང་གི་ཡོད་པ་བཀོད་འདུག་ཀྱང་། ད་བར་ལོ་རྒྱུས་སྡེ་ཚན་གྱིས་་བཀྲས་མཐོང་གི་འཁྲིད་གཞི་གང་ཞིག་འཁྲིད་ཀྱིན་ཡོད་པ་བཀོད་མི་འདུག
༸གོང་ས་ཏ་ལའི་བླ་་མ་མཆོག་གི་ཐེབས་རྩ།
བཀྲས་མཐོང་ནི་༸གོང་ས་ཏཱ་ལའི་བླ་མ་མཆོག་གི་ཐེབས་རྩ་འི་ཚོགས་གཙོ་ཡིན་པ་དང་། ཐེབས་རྩ་ཁང་གི་དམིགས་ཡུལ་ནི་གཞི་རྩའི་ཤེས་ཡོན་ལ་དོ་འཁུར་དང་དམིགས་བསལ་གྱིས་ཕྱིའི་དངོས་པོ་ཡར་རྒྱས་ཀྱི་ཐོག་ནས་ཞི་བདེ་དང་ཀུན་སྤྱོད་གོང་འཕེལ་གཏོང་རྒྱུ་དེ་རེད་འདུག དཔེར་ན། ཐེབས་རྩ་་འདིས་གཞོན་སྐྱེས་ཚོའི་ཀུན་སྤྱོད་ལ་སྨིན་པའི་སླད་༸གོང་ས་མཆོག་གིས་ལྗགས་རྩོམ་གནང་བའི་ལོ་སྟོང་གསར་བའི་ཀུན་སྤྱོད་ཅེས་བའིཕྱག་དེབ་དེ་རྒྱ་ཡིག་གཙོས་སྐད་ཡིག་ལྔ་ནང་བསྒྱུར་འདུག ༸གོང་ས་ཏཱ་ལའི་བླ་མ་མཆོག་གི་ཐེབས་རྩ་ཚོགས་པས་ཚོགས་སྡེ་གཞན་ཁག་ལ་དངུལ་གྱིས་རོགས་སྐྱོར་དམིགས་བསལ་བྱེད་ཀྱིན་མི་འདུག འོན་ཀྱང་ཐེབས་རྩ་འདིས་བོད་དང་འབྲེལ་བའི་ཆབ་སྲིད་བཙོན་པ་ཚོ་དང་།་ བུད་མེད། དེང་རབས་ཀྱི་བོད་ཀྱི་་རི་མོའི་སྒྱུ་རྩལ། སེ་ར་དགོན་པ། ར་ཤི་ཡའི་ནང་དང་མཚོ་ན་མའི་ཆགས་སྒོ་(tsunami relief)ལ་རོགས་སྐྱོར་གནང་འདུག
ཐེབས་རྩ་་འདི་ནི་ཁེ་མེད་དགེ་རྩའི་ངོ་བོའི་ཐོག་ནས་དེབ་སྐྱེལ་བྱས་ཡོད་པས་ཨ་རིའི་དཔལ་འབྱོར་མཉམ་འབྲེལ་གྱིས་སྟངས་འཛིན་བྱེད་ཀྱིན་ཡོད་པ་དང་འགྲོ་གྲོན་ཕྱི་གསལ་ནང་གསལ་གྱི་ལམ་ལུགས་ཐོག་འཛིན་སྐྱོང་གནང་གི་འདུག ཕྱི་ལོ་༢༠༠༨ལོའི་དཔྱ་ཁྲལ་སྐབས་ཐེབས་རྩའི་ཡོང་འབབ་ཨ་སྒོར་༡༥༡,༨༩༢་ལས་༡༣༩,༠༡༠འགྲོ་སོང་བཏང་ཡོད་པ་ཐེབས་རྩའི་དྲ་གནས་ཐོག་ཕྱི་གསལ་ངང་བཀོད་འདུག དྲ་གནས་ནང་བཀོད་དོན། ཡོང་འབབ་གསུམ་ཆ་གཉིས་ཐེབས་རྩའི་ལས་འཆར་ལ་གཏོང་གི་ཡོད་པ་དང་གསུམ་ཆ་གཅིག་འཛིན་སྐྱོང་དང་ལས་འགུལ་གྱི་འགྲོ་གྲོན་ཐོག་གཏོང་གི་ཡོད། དེའི་ནང་ནས་ཨ་སྒོར་༣༦,༠༠༠ བཀྲས་མཐོང་ལགས་ལ་གསོལ་ཕོག་དང་། ཨ་སྒོར༡༢,༠༠༠དྲི་རིལ་ཤར་(Treasure)ལ་བཏང་འདུག
སྤྱིར་རང་དབང་དགེ་རྩའི་ཚད་འཛིན་ལམ་སྟོན་དྲ་གནས་ (independent rating website Charity Navigator)ལ་གཞིགས་ན་དགེ་རྩ་ཁག་བཅུ་ལས་དགུ་ཡིས་ཡོང་འབབ་བརྒྱ་ཆ་༣༠ དང་ཡང་ན་དེ་ལས་ཅུང་ཉུང་བ་ཞིག་འཛིན་སྐྱོང་ཐོག་ལ་གཏོང་གི་ཡོད་པ་དང་། ༸གོང་ས་ཏཱ་ལའི་བླ་མ་མཆོག་གི་ཐེབས་རྩས་ཀྱང་འགྲོ་གྲོན་གྱི་ཚད་འདི་ལྟར་ཡིན་ལ་ཡོང་འབབ་དང་འགྲོ་གྲོན་སོགས་སྤྱི་ཚོགས་རམ་འདེགས་ཀྱི་ཐེབས་རྩ་འི་རིགས་གཞན་དང་གཅིག་མཚུངས་རེད་འདུག གཞན་ཡང་བཀྲས་མཐོང་མཉམ་ཞུགས་ཐོག་གསར་འཛུགས་བྱས་པའི་སྒྲིགས་འཛུགས་ཆེ་ཁག་དག་དང་༸གོང་ས་ཏཱ་ལའི་བླ་མའི་ཐེབས་རྩར་ཞིབ་བསྡུར་སྟབས་བདེ་ཞིག་བྱས་ཏེ་བརྗོད་ན། རྒྱལ་སྤྱིའི་བོད་དོན་ལས་འགུལ་ཁང་གི་ཚོགས་གཙོའི་གསོལ་ཕོག་ནི་ཨ་སྒོར་༡༠༤,༧༨༩་ཡིན་པ་དང་འགྲོ་གྲོན་མ་དངུལ་ཨ་སྒོར་ས་ཡ་༤,༢ ལས་བརྒྱ་ཆ་༢༥འཛིན་སྐྱོང་དང་ཡོང་འབབ་བསྡུ་བའིལས་འཆར་དང་། བོད་ཀྱི་ཐེབས་རྩ་ཚོགས་པས་ཀྱང་འཛིན་སྐྱོང་འགན་འཛིན་ལ་གསོལ་ཕོག་ཨ་སྒོར་༩༩,༢༣༨ དང་འགྲོ་གྲོན་མ་དངུལ་ཨ་སྒོར་ས་ཡ་༥,༨ལས་བརྒྱ་ཆ་བདུན་འཛིན་སྐྱོང་དང་ཡོང་འབབ་བསྡུ་བའི་ལས་འཆར་ཐོག་ལ་གཏོང་གི་འདུག ༸གོང་ས་ཏཱ་ལའི་བླ་མ་མཆོག་གི་ཐེབས་རྩས་ཕྱི་གསལ་ནང་གསལ་ངང་ཡོང་འབབ་གསལ་བསྒྲགས་བྱས་པར་གཞིགས་ན། ཕྱི་ལོ་༢༠༠༨ ལོའི་ཡོང་འབབ་ཨ་སྒོར་༡༥༡,༨༩༢ལས། མང་ཚོགས་ཀྱིས་ཨ་སྒོར་༡༡༡,༡༡༩དང།་ སྤྱི་མཐུན་ཚོགས་པ་ཁག་གིས་ཨ་སྒོར་༢༤,༣༨༣ཞལ་འདེབས་བྱུང་འདུག དངུལ་ཁང་ལ་བཅོལ་བའི་སྐྱེད་ཀ་དང་ཁེ་ཚོང་ལས་ཨ་སྒོར་༡༥,༥༡༠ཐོབ། ང་ཚོས་ཞལ་འདེབས་འབུལ་མཁན་དོ་བདག་སུ་ཡིན་ཤེས་ཐབས་ལ་འབད་པ་བྱས་ཀྱང་ངོས་འཛིན་མ་བྱུང་། འོན་ཀྱང་ང་ཚོས་ཐེབས་རྩ་ཚོགས་པ་གཞན་དག་ལ་དེའི་ཐད་ཞིབ་འཇུག་བྱས་ཀྱང་གཅིག་མཚུངས་ལྟར་ལག་སོན་མ་བྱུང་། ང་ཚོས་བཀྲས་མཐོང་ངམ་ཡང་ན་ཐེབས་རྩའི་རྒྱུན་ལས་འགན་འཛིན་ཚོར་གལ་ཆེའི་ཞལ་འདེབས་འབུལ་མཁན་དག་སུ་ཡིན་བརྗོད་པར་འདྲི་གཅོད་བྱས་མེད།
༸གོང་ས་མཆོག་གིས་གཙོ་འགན་འཁུར་བའི་སྒྲིགས་འཛུགས་དག་གི་མིང་བྱང་ང་ཚོས་ཤེས་འདོད་ཆེན་པོ་བྱུང་བས་འཚོལ་ཞིབ་བྱས་པར༸གོང་ས་ཏཱ་ལའི་བླ་མ་མཆོག་གི་་ཐེབས་རྩ་འི་དྲ་གནས་ནང་ཁོང་གི་ཕྱག་བྲིས་ཤིག་བཀོད་འདུག ཕྱག་བྲིས་ཀྱི་ནང་བརྗོད་གསལ་ལ་༸གོང་ས་མཆོག་གིས་ཐེབས་རྩ་གསར་འཛུགས་ཀྱི་ལས་དོན་ལ་ཐད་ཀར་ཕྱག་ལས་གནང་གི་མེད་པ་༸གོང་ས་མཆོག་གི་ཕྱག་བྲིས་ནང་བརྗོད་འདུག་ལ། ཁྱེད་ཚོས་དཀའ་ངལ་འཛེམས་མེད་ངང་ཞི་བདེ་ལ་སྨིན་པའི་འཆར་སྒོ་དག་ལྷག་བསམ་དང་སྙིང་སྟོབས་ལྡན་པའི་སྒོ་ནས་ལག་ལེན་བསྟར་བར་ངས་རྒྱབ་སྐྱོར་བྱེད་ཀྱི་ཡོད་ཅེས་བཀོད་འདུག རྒྱུ་མཚན་འདིས་དབང་གིས་༸གོང་ས་མཆོག་གིས་ཁོང་གི་མཚན་བེད་སྤྱོད་གཏོང་བར་ཆོག་མཆན་དང་མཚན་རྟགས་བཀོད་པར་ཐུགས་སྤྲོ་བའི་ངང་མོས་མཐུན་ཡོད་ཅེས་གསུང་པ་གསལ་པོ་རེད།
༸གོང་ས་ཏཱ་ལའི་བླ་མ་མཆོག་གི་ཐེབས་རྩའི་དྲ་གནས་ལ་གཞིགས་ན་བཀྲས་མཐོང་མ་ཡིན་པའི་གཞན་ཐེབས་རྩར་མ་དངུལ་འཇོག་མཁན་སེམས་ཀྱི་ཞི་བདེ་ཞེས་བའི་ཕྱག་དེབ་གོང་ས་མཆོག་དང་མཉམ་དུ་འབྲི་མཁན་མཁས་དབང་ཧོ་བར་དྲི་ཀིས་དྲར་(Dr. Howard Cutler)དང་། ཧ་བར་མཐོ་སློབ་ཀྱི་ཁྲིམས་རྩོད་ཕྱག་འཁྱེར་བཞེས་མཁན་དང་སློབ་ཟུར། སེམས་དང་ཚེ་སྲོག་ལྟེ་གནས་ཁང་གསར་འཛུགས་གནང་མཁན་ཨ་སྡམ་ཨིན་གལ (Adam Engle)དང་། རིལ་ཅ་དྲི་དགུ་རིལ། སློབ་དཔོན་བདྨ་རྒྱལ་པོ། རྒྱ་རི་བློ་གྲོས་རྒྱལ་མཚན། ཧ་བར་མཐོ་སློབ་ཀྱི་སློབ་དཔོན་ཇ་ནེ་དྲི་རྒྱ་མཚོ (Professor Janet Gyatso)སློབ་དཔོན་ཇེ་ཧྤུ་རེ་ཧོབ་ཀིན (Professor Jeffrey Hopkins)དགེ་ཤེས་ཐུབ་བསྟན་སྤྱིན་པ། སློབ་དཔོན་སྡོན་ལོ་པུ་ཚུ་(Professor Don Lopez)མངའ་རིས་རིན་པོ་ཆེ་དང་བོད་བཙན་བྱོལ་སྲིད་གཞུང་གི་ཁྲིམས་མཐུན་གྱི་སློབ་སྟོན་པ་མི་ཅལ་བན་བལ་དྲི་(Michael van Walt)བཅས་རེད་འདུག
༡༠༠ཅན་གྱི་བོད་དོན་ལྷན་ཚོགས།
བཀྲས་མཐོང་ནི་༡༠༠ཅན་གྱི་བོད་དོན་ལྷན་ཚོགས་ཀྱི་ཚོགས་གཙོ་དང་ངེས་སྟོན་པ་ཡིན། ཚོགས་པའི་དམིགས་ཡུལ་ནི་འཛམ་གླིང་མི་མང་དང་རྒྱལ་ཁབ་ཡོངས་ལ། བོད་དུ་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་བཙན་འཛུལ་དང་བོད་མིའི་གཞི་རྩའི་འགྲོ་བ་མིའི་ཐོབ་ཐང་། རང་དབང་དང་རང་ཐག་རང་གཅོད་ཀྱི་ཐོབ་ཐང་སོགས་རྡོག་རོལ་གཏོང་གི་ཡོད་པ་རྣམས་མཚམས་འཇོག་བྱེད་དགོས་པའི་རེ་འདུན་ཞུ་བཞིན་འདུག
ལྷན་ཚོགས་ཀྱི་ཚོགས་མིའི་ཁྲོད་ནོ་བྷེལ་གཟེངས་རྟགས་གཞེས་མཁན་གྱི་མི་སྣ་རླབས་ཆེན་ཁག་ཚུད་ཡོད། ཨར་ཀིས་སྦིས་ཞབ་སྒྲིལ་མོན་དྲི་དཀྲ་ཀྲོས་ (Archbishop Desmond Tutu)དང་།ནོ་བྷེལ་གསོ་བ་རིག་པ་དང་དཔལ་འབྱོར་གྱི་གཟེངས་རྟགས་གཞེས་མཁན་ཆབ་སྲིད་ཀྱི་དབུ་འཁྲིད་བལ་ཀུ་ལོ་ཧ་བལ (Vaclav Havel)དང་རྒྱ་གར་གྱི་བདེ་སྲུང་བློན་ཆེན་ཟུར་བ་ཇོར་ཆུ་ཧྤར་ནན་སྡིས་སུ་ (George Fernandes)ཨ་རིའི་རྒྱལ་ཡོངས་ཁྲིམས་རྩོད་ཆེན་མོ། པ་ཀྲ་སྒོ་ནི་ཡ་སྒྲིགས་འཛུགས་གསར་འཛུགས་གནང་མཁན་གྱི་ ལིས་ཅུ་ཏན་སུ་ཏིན་གྱི་རྒྱལ་སྲས་(Prince of Lichtenstein)མཁས་མཆོག་མར་དྲི་ལུས་ཐར་ཀིན་(Dr. Martin Luther King)གྱི་ལྕམ་དང་གཙོས་སློབ་དཔོན་ཆེན་མོ་སོགས་རེད་འདུག
ལྷན་ཚོགས་འདིས་ད་བར་དམིགས་སུ་བཟུང་ནས་དོ་འཁུར་བྱེད་ཀྱིན་ཡོད་པ་ནི་བོད་མིའི་རང་ཐག་རང་གཅོད་ཀྱི་ལས་གཞི་དང་། བོད་དོན་ཡིག་ཆ་ཕྱོགས་བསྒྲིགས། འབོར་བཞིན་པའི་ཞི་བདེ་ཞེས་བསྐོར་བསྐྱོད་འགྲེམས་སྟོན་ཏེ་སྒྱུ་རྩལ་བ་ཚོས་འབོར་བཞིན་པའི་ཞི་བདེ་ནི་༸གོང་ས་མཆོག་ཡིན་པར་ངོས་འཛིན་བྱེད་ཀྱིན་འདུག


text:
བཀའ་བརྒྱུད་སྒར་གསར་མའི་ཡིག་གཟུགས་ཀྱི་རྒྱུད་འཛིན་པ་འབྱོ་ཐུབ་བསྟན་བཟང་པོ།
ཉེ་ལམ་ཀྲུང་གོའི་གཟུགས་མེད་ཤུལ་བཞག་རིག་གནས་རྒྱུད་འཛིན་པ་རྣམས་ཀྱི་ཞིབ་འཇུག་ཟབ་སྦྱོང་འཆར་འགོད་ཚོགས་ཐེངས་དགུ་བ་དེ་པེ་ཅིང་ནས་བདེ་བླག་ངང་མཇུག་སྒྲིལ་ཞིང་།ཡུལ་ཤུལ་ནས་པེ་ཅིང་དུ་ཡོང་བའི་གཟུགས་མེད་ཤུལ་བཞག་རིག་གནས་ཀྱི་རྒྱུད་འཛིན་པ་ཉི་ཤུ་ཆིང་ཧྭ་སློབ་ཆེན་དང་ཁ་བྲལ་ནས་ཕྱིར་ཕ་ཡུལ་ཏུ་ལོག པར་འདི་ནི་ཆིང་ཧྭ་སློབ་ཆེན་མཛེས་རྩལ་སློབ་གླིང་གིས་སྤེལ་བའི་གཟུགས་མེད་ཤུལ་བཞག་རིག་གནས་འགྲེམ་སྟོན་བྱེད་སར་བཀའ་བརྒྱུད་སྒར་གསར་མའི་བྲིས་རྒྱུན་གྱི་རྒྱུད་འཛིན་པ་འབྱོ་ཐུབ་བསྟན་བཟང་པོ་ཡིས་ཡིག་བྲིས་སྒྱུ་རྩལ་ངོམ་ཚུལ་ཡིན་ལ། དེར་ཡོང་གི་གཟུགས་མོ་བའི་མིག་དབང་བཀུགས།
ཐེངས་འདིའི་བྱེད་སྒོར་ཞུགས་མཁན་གྱི་གཟུགས་མེད་ཤུལ་བཞག་རིག་གནས་རྒྱུད་འཛིན་པའི་ཁྲོད་དུ། བཀའ་བརྒྱུད་སྒར་གསར་མའི་ཡིག་གཟུགས་ཀྱི་རྒྱུད་འཛིན་པ་འབྱོ་ཐུབ་བསྟན་བཟང་བོ་ནི་མཚོ་སྔོན་ཞིང་ཆེན་ཡུལ་ཤུལ་བོད་རིགས་རང་སྐྱོང་ཁུལ་ནང་ཆེན་རྫོང་གི་ཀ་གཞུང་ཡུལ་ཚོ་དམེ་མདོ་གྲོང་ཚོ་ནས་ཡིན། ཀ་གཞུང་ཡུལ་ཚོ་འདི་ལ་ཡིག་བྲིས་སྒྱུ་རྩལ་གྱི་ཕ་ས་ཞེས་པའི་མཚན་སྙན་ཡོད། དམངས་ཁྲོད་དུའང་བོད་ཡིག་གི་ཡིག་བྲིས་ལ་དགའ་མོས་མཁན་ཧ་ཅང་མང་བ་མ་ཟད། དེ་ལ་མཐོང་སྣང་ཆེན་པོ་མཛད་པའི་སྲོལ་བཟང་ཞིག་མ་བཅོས་རང་ཤུགས་ཀྱིས་ཆགས་ནས་ཡུན་རིང་འགོར་ཡོད། དེ་ནི་ཡུལ་ལུང་དེ་རང་བྱུང་གི་བཀོད་པ་ལྟ་ན་སྡུག་ཅིང་ལོ་རྒྱུས་ཀྱི་ཆུ་རྒྱུན་རིང་བོ་ཆགས་པའི་རྩོལ་བྱུང་རིག་གནས་ཀྱི་བྱང་ཁོག་འདི་ནས་མཚར་ལོངས་བྱུང་བའི་ཐུན་མིན་གྱི་ཡིག་གཟུགས་ཤིག་ཡིན་པ་དང་། ནང་སྒོས་སུ་བཀའ་བརྒྱུད་སྒར་གསར་མའི་ཡིག་བྲིས་འདི་ལ་ཡུལ་ལུང་དེའི་ཧ་ཅང་མཐོང་ཆེན་གནང་ས་ཞིག་ཡིན། པར་འདི་ནི་འབྱོ་ཐུབ་བསྟན་བཟང་བོས་བྲིས་པའི་བཀའ་བརྒྱུད་སྒར་གསར་མའི་བྲིས་རྒྱུན་གྱི་ཡིག་གཟུགས་བརྩམས་ཆོས་ཡིན།
བཀའ་བརྒྱུད་སྒར་གསར་མའི་ཡིག་བྲིས་འདི་ནི་ལོ་ངོ་སུམ་བརྒྱ་ལྷག་གི་ལོ་རྒྱུས་ཡོད་ཅིང་། སི་ཏུ་སྐུ་ཕྲེང་བརྒྱད་པ་ཆོས་ཀྱི་འབྱུང་གནས་(༡༧༠༠-༡༧༧༤)མཆོག་ནས་བརྒྱུད་པའི་བཀའ་བརྒྱུད་པའི་ཕྱག་བྲིསག་ཡིན་ཕྱིར། བཀའ་བརྒྱུད་གྲུབ་མཐའི་གཙུག་གི་ནོར་བུ་བླ་མ་དམ་པ་འདིའི་མཚན་ལྟས་བཟང་བོ་མིང་དུ་བཏགས་པར་བཤད་ལ། ད་བར་དུ་ལོ་ངོ་སུམ་བརྒྱ་ལྷག་གི་ལོ་རྒྱུས་ཕྱིན་ཡོད་སྐད། ཡིག་བྲིས་འདིའི་རྒྱུད་འཛིན་པའི་རབས་བཞི་བ་འཕྲིན་ལས་ཀྱི་རྒྱལ་མཚན་སྲིད་རྩེར་སྒྲེང་མཁན་འབྱོ་ཁྱུང་སྤྲུལ་པདྨ་འཕྲིན་ལས་རྒྱ་མཚོ་རིན་པོ་ཆེ་(༡༨༨༦-༡༩༤༨)མཆོག་ནས་བྲིས་རྒྱུན་འདི་ཕ་ཡུལ་ཀ་གཞུང་གི་ཡུལ་ཚོ་འདིར་ཞུས་ཏེ་དེ་གར་ཡིག་བྲིས་དགའ་ཞེན་ཅན་སྐོར་ཞིག་ཞབས་འོག་ཏུ་དྲངས་ནས་སློབ་བུ་བསྐྱངས་པས། རིག་པའི་མཁས་པ་རྣམས་ཀྱིས་ཀྱང་ཡིག་བྲིས་ཀྱི་ཕ་ས་ཀྲུང་གོའི་ཀ་གཞུང་ཞེས་པའི་མཚན་སྙན་འདི་ནི་དམ་པ་མཆོག་གི་སྐུ་དྲིན་དང་འབྲལ་ཐབས་མེད་པར་ངོས་འཛིན་དང་ར་སྤྲོད་ཀྱི་མགྲིན་གཟེངས་སུ་བཏེགས་ཏེ་བརྗོད་ཡོད། པར་འདི་ནི་འབྱོ་ཁྱུང་སྤྲུལ་པདྨ་འཕྲིན་ལས་རྒྱ་མཚོ་རིན་པོ་ཆེ་མཆོག་གི་ཞལ་ཐང་ཡིན།
དམ་པ་འདིའི་སྲས་ཐུབ་བསྟན་བཟང་པོའི་ཨ་མྱེ་འབྱོ་པདྨ་འཇིགས་མེད་རིན་པོ་ཆེ་(༡༩༢༧-༡༩༩༩)མཆོག་གིས་ཕ་ཤུལ་བུ་ཡིས་བསྐྱངས་ནས་བཀའ་བརྒྱུད་སྒར་གསར་མའི་བྲིས་རྒྱུན་འདིའི་རྒྱུད་འཛིན་པ་གཉིས་པར་ཆགས། པར་འདི་ནི་འབྱོ་ཐུབ་བསྟན་བཟང་བོའི་ཨ་མྱེ་འབྱོ་པདྨ་འཇིགས་མེད་རིན་པོ་ཆེ་མཆོག་གི་ཞལ་ཐང་ཡིན།
བཀའ་བརྒྱུད་སྒར་གསར་མའི་བྲིས་རྒྱུན་འདི་ནི་དེ་ལྟར་དུ་ཁྱིམ་རྒྱུད་དེའི་རབས་ནས་རབས་སུ་མ་ཆད་པར་འཛིན་སྐྱོང་སྤེལ་གསུམ་བྱས་པ་ཞིག་ཡིན། ཁྱིམ་རྒྱུད་འདིའི་རབས་གསུམ་པའི་རྒྱུད་འཛིན་མཁན་འབྱོ་ཀརྨ་བཤད་སྒྲུབ(༡༩༥༣-)ལགས་ཀྱི་ཐུགས་བརྩེའི་ཟབ་མོ་བསྐྱངས་འོག ༢༠༡༥ལོར་ཐུབ་བསྟན་བཟང་བོ་ལ་མི་རྣམ་རིན་པོ་ཆེ་དང་ཀ་གཞུང་ཡུལ་ལུང་གི་ཡིག་གཟུགས་མཁན་མང་པོ་ཐུན་མོང་གིས་ཁས་ལེན་ཐོབ་ནས་བཀའ་རྒྱུད་སྒར་གསར་མའི་ཡིག་གཟུགས་ཀྱི་རྒྱུན་འཛིན་པ་རབས་བདུན་པ་དང་། འབྱོ་ཁྱིམ་རྒྱུད་ཀྱི་རབས་བཞི་བའི་རྒྱུད་འཛིན་པར་གྱུར། པར་འདི་ནི་ཐུབ་བསྟན་བཟང་བོའི་ཕ་འབྱོ་ཀརྨ་བཤད་སྒྲུབ་ལགས་ཀྱིས་བོད་ཀྱི་ཡིག་གཟུགས་ལ་ཞིབ་འཇུག་བགྱི་བའི་ཚུལ་ཡིན།
ཨ་མྱེ་དང་ཕ་རྒན་གྱི་ཤུགས་རྐྱེན་འོག་ཏུ་ཐུབ་བསྟན་བཟང་པོ་ཡང་བོད་ཀྱི་ཡིག་གཟུགས་ལ་དུང་ཞེན་ཟབ་མོ་ཆགས། ཁོས་ནམ་རྒྱུན་དུ་ཨ་མྱེ་དང་ཕ་རྒན་གྱི་ཡིག་གཟུགས་བརྩམས་ཆོས་ལག་ཏུ་ཐོགས་ནས་དེ་ལ་ཞིབ་འཇུག་དང་ལད་འབྲི་བྱེད་རྒྱུ་དགའ་བོ་ཡོད། ལོ༡༠ཡི་ཐོག་དངོས་སུ་ཡིག་གཟུགས་ཀྱི་འབྲི་ཐབས་ལ་སྦྱངས་བའི་མགོ་བརྩམས་པ་རེད། པར་འདི་ནི་ཐུབ་བསྟན་བཟང་བོའི་ཁྱིམ་དུ་ཉར་ཚགས་བྱས་པའི་ཨ་མྱེ་ཡི་ཡིག་གཟུགས་བརྩམས་ཆོས་ཡིན།
བཀའ་བརྒྱུད་སྒར་གསར་མའི་ཡིག་གཟུགས་ལ་ཡིག་མགོའི་ཤ་ཁ་གང་ཞིང་། ལུས་གཟུགས་སྙོམས་ཆ་དོད་པ། འགྲོས་སྟབས་ཡངས་ཤིང་མཉེན་པ་བཅས་ཀྱི་ཁྱད་ཆོས་ལྡན་ཞིང་། དེ་འབྲི་བ་ལ་ཡི་གེའི་གྲལ་སྒྲིག་སྟངས་དང་། ཡི་གེའི་ཆེ་ཆུང་། ཡི་གེའི་བར་ཐག་སོགས་ལ་རེ་བ་ནན་མོ་ཡོད། ཐ་ན་གསལ་བྱེད་ཡི་གེ་ནང་གི་སུག་རིང་ཁག་གི་རིང་ཚད་དང་ཕྲ་སྦོམ་གྱི་འགྱུར་བ་སོགས་ལ་ཧ་ཅང་གི་ཞིབ་ཆ་ཆེན་པོ་ཡོད་པས། ལས་དང་པོ་མཇུག་མཁན་ཐུབ་བསྟན་བཟང་བོ་ཡིས་ཀྱང་ཟླ་བ་དུ་མའི་རིང་ལ་སྦྱངས་པ་བྱས་རྗེས་ད་གཟོད་བོད་ཡིག་གི་གསལ་བྱེད་དག་བྱང་ཆ་དོད་པོའི་ངང་འབྲི་ཐུབ་བྱུང་བ་རེད།
པར་འདི་ནི་བོད་ཀྱི་ཡིག་གཟུགས་འབྲི་བྱེད་ཀྱི་སྨྱུ་གུ་དང་། ནག་ཚ། ཐམ་ཀ ཐམ་མཚལ་སོགས་ཡིན།
འབྲི་སྦྱོང་གི་བརྒྱུད་རིམ་ཁྲོད་ཀྱི་དཀའ་གནད་ཀྱི་དུས་རིམ་གང་མང་བརྒྱུད་ནའང་། ཡིག་གཟུགས་ལ་དགའ་ཞེན་ཆེ་བ་དང་ཕ་རྒན་གྱི་མཛུབ་སྟོན་འོག ཐུབ་བསྟན་བཟང་པོས་དཀའ་ངལ་ཁྱད་དུ་བསད་ནས་རྒྱུན་འཁྱོངས་བྱེད་ཐུབ་པར་གྱུར་པ་རེད། ལོ་ནས་ལོ་བར་གྱི་སྦྱངས་བརྩོན་ལྷོད་མེད་བརྒྱུད་མཐར།ཐུབ་བསྟན་བཟང་པོས་ཡིག་གཟུགས་ཀྱི་ཞིབ་འཇུག་དང་ངོས་ཟིན་སྔར་བས་གཏིང་ཟབ་པར་གྱུར་ནས་འཕྲལ་མར་ཀ་གཞུང་ཡུལ་ཚོའི་ཡིག་གཟུགས་ལ་དགའ་མོས་ཅན་གྱི་གཞོན་ནུའི་སྡེའི་འཇོན་ཐང་ཅན་དུ་གྱུར་ལ། ཐེངས་དུ་མར་བྱ་དགའ་ཡང་ཐོབ་མྱོང་པ་རེད། པར་འདི་ནི་ཐུབ་བསྟན་བཟང་པོར་ཡིག་གཟུགས་འགྲན་བསྡུར་ཁྲོད་བྱ་དགའ་ཨང་དང་པོ་ཐོབ་པའི་ཚུལ་རེད།
2015ལོར་ནང་ཆེན་རྫོང་རིག་གནས་ཅུས་ཀྱིས་འབྱོ་ཐུབ་བསྟན་བཟང་པོར་བཀའ་བརྒྱུད་སྒར་གསར་མའི་ཡིག་གཟུགས་རྒྱུད་འཛིན་པའི་མཚན་སྙན་བསྩལ་བ་མ་ཟད། ཡིག་གཟུགས་དེ་ཉིད་རྫོང་རིམ་པའི་གཟུགས་མེད་ཤུལ་བཞག་རིག་གནས་གྲས་སུ་བདམས། 2017ལོར་ཡུལ་ཤུལ་ཁུལ་རིག་གནས་ཅུས་ཀྱིས་ཡང་བསྐྱར་ཁུལ་རིམ་པའི་གཟུགས་མེད་ཤུལ་བཞག་རིག་གནས་གྲས་སུ་བདམས། པར་འདི་ནི་ཀ་གཞུང་ཡུལ་ཚོའི་དམངས་ཁྲོད་ཡིག་གཟུགས་མཐུན་ཚོགས་ཀྱི་ཡིག་གཟུགས་འགྲེམས་སྟོན་ཁྲོད་ཡུལ་ཤུལ་ཁུལ་གྱི་ཁུལ་ཨུད་ཀྱི་ཧྲུའུ་ཅི་ཝུའུ་ཏེ་ཅུན(གཡོན་གྱི་དང་པོ) ཡུལ་ཤུལ་གྲོང་ཁྱེར་གྱི་ཧྲི་ཀྲང་གཞོན་པ་དགེ་གྲགས(དཀྱིལ)ཁུལ་རྩོམ་རིག་སྒྱུ་རྩལ་ལས་རིགས་མཉམ་འབྲེལ་ལྷན་ཚོགས་ཀྱི་ཀྲུའུ་ཞི་ཕུན་ཚོགས་ཟླ་བ(གཡས་ཀྱི་གཉིས་པ) དང་ཐུབ་བསྟན་བཟང་པོས་བྱམས་བརྩེའི་ངང་གླེང་མོལ་གནང་བཞིན་པ་རེད།
མི་རབས་གསར་པའི་བཀའ་བརྒྱུད་སྒར་གསར་མའི་ཡིག་གཟུགས་རྒྱུད་འཛིན་པ་ཡིན་པའི་ཆ་ནས། ཐུབ་བསྟན་བཟང་པོས་དུས་དང་རྣམ་པ་ཀུན་ཏུ་རང་ཉིད་ཀྱི་ལས་འགན་ཡིད་ལ་དམ་པོར་བཅིངས་ནས་ཡིག་གཟུགས་རྒྱུད་འཛིན་དང་འཕེལ་རྒྱས་ཐད་ནུས་ཤུགས་འདོན་གྱི་ཡོད་པ་རེད། ཁོང་གིས“བོད་ཡིག་ཡིག་གཟུགས་ནི་བོད་མི་རིགས་ཀྱི་ཕུལ་བྱུང་རིག་གནས་ཡིན་ནའང་དེ་ཉིད་ལ་རྒྱུན་ལོན་མཁན་མང་པོ་ཡོད་པ་མ་རེད། ང་ཚོས་ཕུལ་བྱུང་གི་རིག་གནས་འདི་ཉིད་ཕྱི་ལ་ངོམ་ནས་མི་དེ་ལས་མང་པོས་ངོས་འཛིན་དང་ཤེས་རྟོགས་བྱུང་པ་བྱ་དགོས ” ཞེས་བརྗོད་བྱུང་། ད་རེས་ཀྱི་གཟུགས་མེད་ཤུལ་བཞག་རིག་གནས་ཆིང་ཧྭར་བསྐྱོད་པའི་བྱེད་སྒོ་འདི་ནི་མང་ཚོགས་གཟུགས་མེད་ཤུལ་བཞག་རིག་གནས་དང་ཐག་ཉེ་བར་བཅར་པའི་གོ་སྐབས་བཟང་པོ་ཞིག་རེད། པར་འདི་ནི་ཆིང་ཧྭའི་གཟུགས་མེད་ཤུལ་བཞག་རིག་གནས་འགྲེམས་འཁྲབ་བྱེད་སྒོའི་ཁྲོད་ཐུབ་བསྟན་བཟང་པོས་ཆིང་ཧྭ་མཛེས་རྩལ་སློབ་གླིང་གི་དགེ་རྒན་ཆེན་མོ་གཞོན་པ་ཀེང་ཆུས་ཡེས་དང་ལྷན་དུ་མཉམ་པར་བསྐྱོན་པ།
རིག་གནས“ཕྱིར་ཁྱེར་པ” ལས་གཞན་མི་རབས་རྗེས་མའི་རྒྱུད་འཛིན་པ་གསོ་སྐྱོང་ཇི་ལྟར་བྱ་རྒྱུ་དེ་ཡང་ཐུབ་བསྟན་བཟང་པོས་གདོང་གཏད་དགོས་པའི་གནད་དོན་ཞིག་ཏུ་ལྷགས་ཡོད་དེ། ཁོང་གིས། ཡིག་གཟུགས་ལ་དགའ་ཞེན་བྱེད་མཁན་ངོ་མ་གསར་རྙེད་དང་གསོ་སྐྱོང་བྱེད་ཐུབ་པར་གྱུར་ནས། རིག་གནས་སྒྱུ་རྩལ་འདི་ཉིད་རྒྱུད་འཛིན་ཐུབ་པའི་རེ་སྨོན་ཡོད་ཅེས་བརྗོད་བྱུང་། པར་འདི་ནི་ཐུབ་བསྟན་བཟང་པོས་བྱིས་པ་ཚོར་ཡིག་གཟུགས་ཁྲིད་བཞིན་པ་རེད།
“ གཟུགས་མེད་ཤུལ་བཞག་རིག་གནས་རྒྱུད་འཛིན་པ” “ བོད་ཡིག་ཡིག་གཟུགས་མཁས་ཅན”གྱི་མིང་ཐོབ་ལས་གཞན། ཐུབ་བསྟན་བཟང་པོར་གཞན་ཡང་སློབ་ཆེན་གྱི་སློབ་མའི་མིང་ཐོབ་ཀྱང་ཡོད་དེ། ད་ལོའི་ཟླ7པར། ཐུབ་བསྟན་བཟང་པོ་ནུབ་བྱང་མི་རིགས་སློབ་ཆེན་བོད་ཡིག་རྩོམ་རིག་ཆེད་ལས་ནས་སློབ་མཐར་ཕྱིན་པ་ཡིན་ལ། འབྱུང་འགྱུར་སྐོར་གླེང་སྐབས། 95 ལོའི་རྗེས་ཀྱི་བོད་རིགས་ལོ་གཞོན་འདིས་ཧ་ཅང་ཡུན་རིང་གི་འཆར་གཞི་བཀོད་མེད་དེ། ཁོང་གིས“ དེ་ལས་མིག་མདུན་གྱི་ལས་དོན་ཡག་པོ་བསྒྲུབ་ན་སྙམ་བྱུང་། ” དེ་ལྟར་ནའང་། ཁོས་མུ་མཐུད་དུ་ཞིབ་འཇུག་སློབ་རིམ་སློབ་གཉེར་བྱས་ཏེ། ཁོ་རང་དགའ་མོས་ཡོད་པའི་བོད་ཀྱི་སྐད་ཡིག་རྩོམ་རིག་ལ་སློབ་གཉེར་དང་དེ་བཞིན་བོད་ཡིག་ཡིག་གཟུགས་ཀྱི་བྱ་གཞག་རྒྱུད་འཛིན་བྱེད་པའི་རེ་བ་རྒྱག་གི་འདུག པར་འདི་ནི་ཐུབ་བསྟན་བཟང་པོས་ཉེ་དུས་ཀྱི་འདྲ་པར་རེད།


text:
རྩོམ་པ་པོ།   དུས་ཚོད།   2018-01-08རྩོམ་ཁུངས།    མཚོ་སྔོན་བོད་ཡིག་གསར་འགྱུར།
ཕྲེང་བའི་སྐོར་གླེང་བ།
སྤྱིར་ཡངས་པའི་འཇིག་རྟེན་གྱི་ཁམས་ཆེན་པོ་འདིར་ཡུལ་གྲུ་གྲངས་ལས་འདས་པ་ཞིག་ཡོད་པའི་ནང་ནས་ཀྱང་བོད་ཆོས་ལྡན་གྱི་ཞིང་ཞེས་ཡོངས་སུ་གྲགས་པ་ནི་མེས་པོ་གོང་མ་རྣམས་ཀྱི་ཐུགས་གཤིས་སུ་མངའ་བའི་བྱམས་སྙིང་རྗེ་དང་བྱང་ཆུབ་སེམས་སོགས་ཀྱི་ནང་རྟགས་ཐུན་མོང་མ་ཡིན་པ་དང་། རང་རྒྱུད་བོན་གྱིས་ཐུལ་བའི་རྟགས་སུ་ཕྱི་ཡི་སྤྱོད་ལམ་ཞི་ཞིང་དུལ་བ་དག་ལ་བརྟེན་ནས་མཚན་སྙན་གྱི་ཆོ་ལོ་དེ་ཐོབ་པ་ཅི་ལ་མིན། ད་དུང་ཡོངས་གྲགས་སུ་ཕོ་མོ་མ་ནིང་སུ་ཞིག་ཡིན་རུང་རྟགས་ཀྱི་ཁྱད་འབྱེད་དགོས་པ་བཞིན། བྱེ་བྲག་ཏུ་ཆོས་ཕྱོགས་ནས་བཤད་ན། གསང་སྔགས་པ་དང་། རབ་བྱུང་བ་སོགས་སོ་སོའི་རྒྱུད་གཞུང་དང་མཐུན་པའི་ན་བཟའ་དང་ཕྱག་ཆ་སོགས་ཀྱི་རྟགས་ཀྱིས་མཚོན་ནུས་སོ་སྙམས། དེ་བཞིན་འཇིག་རྟེན་པ་ལ་ཆ་མཚོན་ན། བརྔོན་པ་དང་ཉ་པ་ཤན་པ་སོགས་སོ་སོའི་བྱ་སྤྱོད་དང་འབྲེལ་བའི་ལག་ཆ་སོགས་ལ་བརྟེན་ནས་ཅིའི་ཕྱིར་མཚོན་མི་ནུས། དེས་ན་སྒང་བ་བོད་ཀྱི་ཡུལ་གྲུ་འདི་ཉིད་ཆོས་ལྡན་གྱི་ཞིང་ཞེས་པའི་མཚོན་བྱེད་མང་དག་ཞིག་ཡོད་ཆོག་མོད་ཀྱང་། ཁོ་བོའི་བསམ་ཚུལ་ལ་རང་རེས་བོད་ཀྱི་སྐྱ་སེར་རེས་མེད་དང་རྒན་གཞོན་ཁྱད་མེད་ཀྱི་བེད་སྤྱོད་བྱེད་བཞིན་པའི་ཕྲེང་བ་འདིས་དེ་འཛིན་པའི་གང་ཟག་རྣམས་ཆོས་པའམ་དགེ་བྱེད་པ་ཞིག་དང་། ལུང་པ་དེའང་ཆོས་ལྡན་ནམ་དགེ་ལྡན་གྱི་ཞིང་ཞིག་དུ་མཚོན་པར་བརྩིས་ན་ལོས་ཆོག་སྙམ་མོ། རྒྱུ་མཚན་དེས་ན་ཁོ་བོས་དེ་རིང་འདིར་ཕྲེང་བའི་སྐོར་གྱི་གཏམ་ཐུང་ཞིག་གླེང་བར་སྤྲོའོ།།
དང་པོ། ཕྲེང་བའི་ཐ་སྙད།དང་པོ་ཕྲེང་བ་ཞེས་པའི་ཐ་སྙད་འདི་ལའང་ཁ་ཐུག་ཚིག་འགྲེལ་གྱི་དབང་དུ་བྱས་ན་བསྟར་པའམ་གོ་རིམ་བསྒྲིག་པ་ལྟ་བུར་གོ་ནའང་། སྐབས་འདིར་དོན་འཐོབ་བམ་བྱེད་ལས་ཀྱི་ཆ་ནས་འགྲེལ་ན་གཞུང་དང་མཐུན་པར་མངོན་ནོ།
དེ་ནས་ཕྲེང་བ་ཞེས་པའི་འབྲུ་རྐང་གཉིས་པོ་དེ་བྱེད་ལས་ཀྱི་ཆ་ནས་ཇི་ལྟར་འགྲེལ་ཞེ་ན། འདི་འཛིན་པའི་གང་ཟག་གང་ཞིག་ཡིན་རུང་དམ་པའི་དོན་ནམ་རྣམ་དཀར་དགེ་བའི་ཕྱོགས་སུ་བསྐུལ་བ་དང་སེམས་འཕྲེང་བར་བྱེད་པའི་ཆ་ནས་བཏག་པའམ། ཡང་ན་བོན་སྒོ་བཞི་མཛོད་ལྔའི་ཕྱོགས་སུ་སེམས་འཕྲེང་བར་བྱེད་པའི་ཆ་ནས་དེ་ལྟར་བཏགས་པར་ཡིན་ཏེ། མདོ་གཟེར་མིག་ལས། “འཁོར་བའི་ཕྱོགས་སུ་མི་འཕྲེང་བར། །དམ་པའི་དོན་ལ་འཕྲེང་བ་ཡི། །གྲངས་སུ་བགྲང་བའི་ཡོན་ཏན་རྫས།”ཞེས་དང་། ཡང་དེ་ཉིད་ལས། “སྒོ་བཞི་མཛོད་ལྔའི་བོན་ལ་འཕྲེང་བའི་ཕྱིར།”ཞེས་གསུང་པའི་བབ་ལ་བརྟགས་ན་ཤེས་སོ།།
གཉིས་པ། ཕྲེང་བའི་བྱུང་རིམ།གཉིས་པ་ཕྲེང་བའི་བྱུང་རིམ་གྱི་ཐད་ནས་གླེང་ན་སྤྱིར་ཆོས་ལུགས་སོ་སོ་ལ་བྱུང་རིམ་དང་ལོ་རྒྱུས་རེ་ཡོད་ན་ཆོག་ཀྱང་དེ་དག་ནི་ཁོ་བོར་རྒྱུས་མངའ་གང་ཡང་མེད་སྟབས་རེ་ཞིག་བཏང་སྙོམས་སུ་འཇོག་པ་ལས་གསལ་བཤད་བྱ་ཐབས་བྲལ། འོན་ཀྱང་གཡུང་དྲུང་བོན་ལུགས་ལྟར་ན་སངས་རྒྱས་གཤེན་རབ་མི་བོས་གདུལ་བྱ་རྣམས་མོས་པ་བསྐྱེད་པའི་ཆེད་དུ་དཀའ་ཐུབ་རྣམ་གསུམ་གྱི་མཛད་པ་སྐྱོངས་བའི་ནང་ནས་མི་ཡི་དཀའ་ཐུབ་ཀྱི་སྐབས་སུ་སྟོན་པ་མཆོག་གིས་སྨོན་ལམ་གྱི་མཐུ་ལས་ཕྲེང་བའི་རྒྱུ་ཁ་དོག་ལྔ་ལྡན་གྱི་ལྗོན་ཤིང་ཞིག་འཁྲུངས་ནས་བྱུང་བ་མཛད་མདོ་འབྲིང་པོ་ལས་གསལ་བ་བཞིན་ནོ། དེ་ཡང་གཟེར་མིག་ལས། “འཁོར་བའི་ཕྱོགས་སུ་མི་འཕྲེང་བར། ངེས་པའི་དོན་ལ་འཕྲེང་བ་བསྐྱེད། དོན་ལ་ངེས་པར་འཕྲེང་བ་དེ། རྫས་ལ་བརྟེན་པར་དགོངས་ནས་སུ། ཧོས་རུ་དང་བ་མེ་ཏོག་གླིང་ལ་བཙུགས། ཕྱག་རྒྱ་ཐལ་སྦྱོར་ནམ་མཁའི་དབྱིངས་སུ་བསྟན། སྙིང་པོ་འོད་དཔག་མུ་ཟེར་གསལ་འབར་ཡོངས་ཁྱབ་མུ་རྒྱས་བདལ། ལན་ལྔ་བརྗོད་ནས། ཚིག་བཤད་ཚིག་བཞི་གསུངས་པ། །འཁོར་བའི་ཕྱོགས་སུ་མི་འཕྲེང་བར། །དམ་པའི་དོན་ལ་འཕྲེང་བ་ཡི། །གྲངས་སུ་བགྲང་བའི་ཡོན་ཏན་རྫས། །ལྗོན་ཤིང་ལོ་འབྲས་སྨིན་པར་ཤོག །ཕྱག་རྒྱ་སྙིང་པོ་སྨོན་ལམ་ནུས་མཐུ་དེས། ཞག་གསུམ་ནངས་པར་ཡ་མཚན་ཆེ་བའི་ཤིང་གཅིག་སྐྱེས། སྡོང་པོ་རིན་པོ་ཆེ་བཞིན་བཀྲ་ལ་གསལ། །ཡལ་ག་བཞི་ནི་ཕྱོགསབཞིའི་ཁ་དོག་འདྲ། ཤར་དཀར་བྱང་ལྗང་ནུབ་དམར་ལྷོ་སྔོའོ། །དབུས་ནི་རིན་ཆེན་གསེར་བཞིན་སེར་ལ་དྭངས། །ལོ་མ་འབྲས་བུ་ལྔ་ཡང་དེ་དང་མཚུངས།" ཞེས་ཕྲེང་བའི་བྱུང་ཁུངས་གསལ་བོར་བསྟན་ཡོད།
གསུམ་པ། ཕྲེང་བའི་དབྱེ་བ། གསུམ་པ་ཕྲེང་བའི་དབྱེ་བ་ལ། མཛད་མདོ་རྒྱས་འབྲིང་གཉིས་ལས་གསུངས་པའི་སྒོ་བཞི་མཛོད་ལྔའི་དབང་དུ་བཏང་ནས་དབྱེ་ཚུལ་དང་། གསང་སྔགས་རྫོང་ཕྲེང་ལས་གསུང་བའི་ཞི་རྒྱས་དབང་དྲག་བཞི་ཡི་དབང་དུ་བཏང་ནས་དབྱེ་ཚུལ་གཉིས་ཡོད་ཀྱང་། མཛད་མདོ་རྒྱས་འབྲིང་གཉིས་ལྟར་ན། དཔོན་གསས་ལ། དུང་གི་ཕྲེང་བ། ཆབ་ནག་ལ། ཤེལ་གྱི་ཕྲེང་བ། ཆབ་དཀར་ལ། རག་ཤའི་ཕྲེང་བ། འཕན་ཡུལ་ལ། མན་ལུང་གི་ཕྲེང་བ། མཐོ་ཐོག་སྤྱི་རྒྱུག་མཛོད་ལ། བྷོ་ཏི་ཙའི་ཕྲེང་བའོ། དེ་ཡང་གཟེར་མིག་ལས། “དཔོན་གསས་དུང་གི་འཕྲེང་བར་བགྲང༌། །ཆབ་ནག་ཤེལ་གྱི་འཕྲེང་བར་བགྲང༌། །ཆབ་དཀར་རག་ཤའི་འཕྲེང་བར་བགྲང༌། འཕན་ཡུལ་མན་ལུང་འཕྲེང་བར་བགྲང༌། གཙང་མ་མཐོ་ཐོག་སྤྱི་རྒྱུག་ཐིག་ལེ་ཆེན་པོ་བཟླས་དང་བརྗོད་མེད་པོ་ཏི་ཙེ་ཡི་འཕྲེང་བར་བགྲང༌།”ཞེས་གསུངས་སོ།། དེའང་རྒྱུ་ཡི་ཆ་ནས་གོང་དུ་གསུངས་པའི་ཕྲེང་བ་དག་འཛོམས་ན་ནི་རབ་དང་། དེ་ལྟར་མ་འཛོམས་ཀྱང་ཁ་དོག་གི་ཆ་ནས། དཔོན་གསས་ལ། ཕྲེང་བ་དཀར་པོ། ཆབ་ནག་ལ། ཕྲེང་བ་ལྗང་ཁུ། ཆབ་དཀར་ལ། ཕྲེང་བ་དམར་པོ། འཕན་ཡུལ་ལ། ཕྲེང་བ་སྔོ་པོ། མཐོ་ཐོག་སྤྱི་རྒྱུག་མཛོད་ལ། ཕྲེང་བ་སེར་པོ་བྱས་ན་ཁ་དོག་གི་ཆ་ནས་ལུང་དང་མཐུན་པར་འདུག་སྙམ་མོ།། དེས་ན་བོན་སྒོ་རེ་རེ་ལ་དམིགས་བསལ་ཆེད་དུ་གཉེར་ནས་ཉམས་ལེན་བྱེད་མཁན་ཡོད་ན་བོན་སྒོ་སོ་སོ་དང་བསྟུན་པའི་ཕྲེང་བ་དག་བེད་སྤྱད་ན་དགེ་མཚན་ཆེ་བར་སྣང་ངོ་།།
བཞི་པ། ཕྲེང་བའི་གྲངས་ཚད། བཞི་པ་ཕྲེང་བའི་གྲངས་ཚད་ལའང་། གཟེར་མིག ལས། “གྲངས་ནི་སྟོང་དང་རྩ་བརྒྱད་དོ།”ཞེས་གསུང་པ་ནི་བདེ་བར་སྟོང་རྩ་བརྒྱད་ཀྱི་གྲངས་དང་མཐུན་པར་གསུང་པ་མིན་ནམ་སྙམས། ནམ་རྒྱུན་ང་ཚོས་བེད་སྤྱོད་བྱེད་བཞིན་པའི་ཕྲེང་བ་ལ་གྲངས་བརྒྱ་དང་བརྒྱད་མ་གཏོགས་མེད་པ་ནི་གྲངས་སྟོང་རྩ་བརྒྱད་འདི་མང་དྲགས་པས་སྟབས་བདེ་མོ་མེད་པའི་རྐྱེན་གྱིས་བརྒྱ་དང་བརྒྱད་དུ་བསྡུས་པ་ཡིན་ཡང་ཆོག། འོན་ཀྱང་གྲངས་ཚད་ལ་བརྒྱ་དང་བརྒྱད་བྱེད་པའི་ལུགས་སྲོལ་འདིའང་ལུང་དང་མི་མཐུན་པ་ཞིག་མིན་ཏེ། དེའང་གསང་སྔགས་རྫོང་ཕྲེང་ལས། "གཡུང་དྲུང་སེམས་དཔའ་བརྒྱ་རྩ་བརྒྱད་ཀྱི་རིགས་རྟགས་སྟིམས་ལ་བརྒྱ་དང་རྩ་བརྒྱད་དུ་ཕྲེང་རྡོག་དག་ལ་སྒོམ་པར་བྱ་" ཞེས་གསུངས་པས། གྲངས་བརྒྱད་དང་བརྒྱད་ཀྱིས་ཆོག་པར་སེམས་སོ།།
ལྔ་པ། ཕྲེང་ཐག ལྔ་པ་ཕྲེང་ཐག་ལ་ཡང་མཛད་མདོ་རྒྱས་འབྲིང་གཉིས་ལྟར་སྒོ་བཞི་མཛོད་ལྔའི་དབང་དུ་བྱས་ན། གོང་གི་ཕྲེང་བའི་རྒྱུ་ཤིང་སྣ་ལྔ་ལས་སོ་སོའི་ཤུན་པ་ལ་ཕྲེང་ཐག་བྱས་པ་ཡིན་ཏེ། གཟེར་མིག་ལས། “།ཤིང་ཤུན་ཐག་པ་རིགས་ལྔར་བཀལ། །དམ་པའི་དོན་ལ་འཕྲེང་པ་ཡིས། །འཁོར་བར་མི་འཕྲེང་བགྲང་བའི་ཕྱིར། །པད་ཤུན་འཕྲེང་ཐག་དཀར་པོ་ལ། །ཤར་ཕྱོགས་དཀར་པོ་དུང་གི་འཕྲེང་བ་བརྒྱུས། པད་ཤུན་འཕྲེང་ཐག་ལྗང་གུ་ལ། །བྱང་ཕྱོགས་ལྗང་གུ་ཤེལ་གྱི་འཕྲེང་བ་བརྒྱུས། །པད་ཤུན་འཕྲེང་ཐག་དམར་པོ་ལ། །ནུབ་ཕྱོགས་དམར་པོ་རག་ཤའི་འཕྲེང་བ་བརྒྱུས། །པད་ཤུན་འཕྲེང་ཐག་སྔོན་པོ་ལ། ལྷོ་ཕྱོགས་སྔོན་པོ་མན་ལུང་གི་འཕྲེང་བ་བརྒྱུས། པད་ཤུན་འཕྲེང་ཐག་སེར་པོ་ལ། །དབུས་ཕྱོགས་སེར་པོ་པོ་ཏི་ཙེ་ཡི་འཕྲེང་བ་བརྒྱུས།” ཞེས་གསུངས་པས། དཔོན་གསས་ལ། ཕྲེང་ཐག་དཀར་པོ། ཆབ་ནག་ལ། ཕྲེང་ཐག་ལྗང་ཁུ། ཆབ་དཀར་ལ། ཕྲེང་ཐག་དམར་པོ། འཕན་ཡུལ་ལ། ཕྲེང་ཐག་སྔོ་པོ། མཐོ་ཐོག་སྤྱི་རྒྱུག་མཛོད་ལ། ཕྲེང་ཐག་སེར་པོ་བྱས་ན་ལུང་དང་མཐུན་པར་མངོན་ནོ།།
དྲུག་པ། ཕྲེང་བའོ་མདོ་འཛིན། དྲུག་པ་ཕྲེང་བའི་མདོ་འཛིན་ནམ་བརྒྱ་དཔོན་ལ་ཡང་རུང་བ་དང་མི་རུང་གཉིས་སུ་འདུག་པས། གང་བྱུང་མཛེས་ཆོས་མི་བྱེད་པར་ལུང་དང་བསྟུན་དགོས་པ་གལ་ཆེ་ཏེ། "གསང་སྔགས་རྫོང་ཕྲེང་ལས། རྡོ་རྗེ་མཆོད་རྟེན་རི་རབ་མདོ་འཛིན་སྤང་།" ཞེས་གསུང་པས་སོ། འོ་ན་ཇི་ལྟར་དགོས་ཞེ་ན། འོག་ཏུ་བོན་སྐུ་མཚོན་ཕྱིར་ཟླུམ་པོ་དང་། དེའི་སྟེང་དུ་ངོ་བོ་ཉིད་ཀྱི་སྐུ་མཚོན་ཕྱིར་བུམ་པའི་དབྱིབས་ཅན། དེ་གཉིས་གཉིས་བརྩེག་ཅིག་དགོས་ཏེ། རིན་ཆེན་གའུ་ལས། "མདོ་འཛིན་གཉིས་བརྩེག་བོན་སྐུ་དང་། ངོ་བོ་ཉིད་ཀྱི་སྐུ་རུ་མཚོན།" ཞེས་དང་། མདོ་དྲི་མེད་ལས། "མདོ་འཛིན་ཡེ་ཤེས་ལྷ་དང་སྦྱར། གཤེན་ལྷ་འོད་དཀར་ཡི་དམ་ལྷ། "ཞེས་གསུངས་པས། མདོ་འཛིན་ནི་སྐུ་གཉིས་སམ་ཡེ་ཤེས་ཀྱི་ལྷ་གཤེན་ལྷ་འོད་དཀར་མཚོན་བྱེད་ཡིན་ནོ།།
བདུན་པ། འཛབ་བམ་གྲངས་འཛིན། བདུན་པ་འཛབ་བམ་གྲངས་འཛིན་ནི། འཛབ་ཅེས་པ་ནི་སྙིང་པོའམ་ལྷ་སྔགས་ལ་གོ་བས་གྲངས་འཛིན་ལ་འཛབ་ཞེས་བཏགས་པ་ནི་ལྷ་འཛབ་ཀྱི་གྲངས་མི་ནོར་བའི་རྟགས་ཡིན་པའི་རྒྱུ་མཚན་གྱིས་འཛབ་ཅེས་བཏགས་པ་མིན་ནམ། དེའི་གྲངས་ཚད་ལའང་བཅུ་རེ་བྱེད་པར་སྣང་ཡང་དེ་ལྟར་དགོས་པའི་ལུང་ཡོད་མེད་དེ་སྔ་མ་མཐོང་བས་དེ་ནི་གྲངས་འདྲེན་བདེ་བའི་ཆེད་དུ་བྱས་པ་མིན་ནམ་སྙམས། འདིར་རེ་ཞིག་བཟླས་ཆོག་གི་གཞུང་དང་མཐུན་པར་བྱས་ཏེ་འདུལ་བ་གཤེན་དྲུག་མཚོན་བྱེད་དུ་དྲུག་ཏུ་བྱས་ན་འགྲིག་པར་མངོན་ཏེ། བཟླས་ཆོག་ལས། "གྲངས་འཛིན་འདུལ་བ་གཤེན་དྲུག་ཏུ་སྒོམ།" ཞེས་པའི་ལུང་གི་རྗེས་སུ་འབྲང་ངོ་།།
བརྒྱད་པ། བླང་དོར། བརྒྱད་པ་བླང་དོར་གྱི་སྐོར་ལའང་བླང་བ་དང་དོར་བ་གཉིས་འབྱུང་བས། དང་པོ་ནི་གོང་དུ་བཤད་པའི་སྒོ་བཞི་མཛོད་ལྔའི་ཕྲེང་བ་དང་རྫོང་ཕྲེང་ལ་བཤད་པའི་ལས་བཞིའི་ཕྲེང་བ་དག་ཡིན་ལ། གཉིས་པ་ནི། ཐོད་པ་ལ་སོགས་རུས་ཆེན་དང་། བ་སོ་མིན་པའི་རུས་པས་དང་། རྭ་ཅོ་དང་། འབྲས་བུ་མེད་པའི་ཤིང་སོགས་ཀྱིས་ཕྲེང་བའི་རྒྱུ་མི་བྱ་ཏེ། ལྷ་གཉན་ཤེལ་སྒོང་ལས། "ཐོད་པ་ལས་སོགས་རུས་ཆེན་དང་། བ་སོ་མིན་པའི་གཞན་རྭ་དང་རུས་པ་འབྲས་བུ་མེད་པའི་ཤིང་སོགས་ནི་སྤང་བར་བྱའོ།" ཞེས་གསུངས་པས་སོ། འོན་ཀྱང་རྫོང་ཕྲེང་ལས་དྲག་པོའི་ཕྲེང་བ་བཤད་པའི་སྐབས་སུ་ཐོད་ཕྲེང་འབྱུང་བས་ལུང་གོང་འོག་གཉིས་ཚིག་ཟིན་དུ་འགལ་བ་ལྟ་བུར་སྣང་ཡང་དོན་ལ་འགལ་བ་མེད་དེ། རྫོང་ཕྲེང་ལ་གསུངས་པ་ནི་གསང་བ་སྔགས་ཀྱི་རྣལ་འབྱོར་བ་སྤྱོད་པ་ལམ་དུ་ཁྱེར་ཐུབ་མཁན་ལྟ་བུ་དགོངས་ནས་གསུངས་པ་དང་། ལྷ་གཉན་ལས་བཀག་པ་ནི་ཏིང་འཛིན་གྱི་རྩལ་མ་རྫོགས་པའི་གང་ཟག་གིས་སྔགས་ཀྱི་རྣལ་འབྱོར་བའི་སྤྱོད་པ་དག་གང་བྱུང་དུ་སྤྱོད་ན་བསྟན་པ་ལ་སྨ་འབེབ་ཀྱི་རྒྱུ་རུ་འགྲོ་བ་ལ་དགོངས་ནས་བཀག་པ་མིན་ནམ་སྙམས།
དགུ་པ། དམ་ཚིག དགུ་པ་ཕྲེང་བའི་དམ་ཚིག་ལའང་ལྷ་གཉན་ཤེལ་སྒོང་ལས་བཅུ་གཅིག་དུ་བཤད་པ་སྟེ། "སྙིང་པོ་བཟླས་དུས་ཕྲེང་བ་གཞན་ལས་མི་བསྟན། རང་གི་ཞབས་སུ་མི་བཅུག གཞན་གྱི་ལག་ཏུ་མི་འགྲིམ་། ལག་དལ་བས་མི་འདྲེན་པར་ལུས་ལ་བཅང་། ས་རྗེན་ལ་མི་འཇོག ཕྲེང་བ་རིགས་མི་གཅིག་པ་རྣམས་མི་བསྲེ། མཛེས་ཆོས་ཀྱི་རྒྱན་དང་མི་སྤྲད། མི་སྡིག་ཅན་གྱི་ལག་ནས་བྱུང་བ་མི་བཅང་། གཞན་གྱི་བགྲང་བརྩི་སླད་དུ་བཤར་བ་མི་བྱེད། ཚུལ་ཆོས་ཀྱི་ལག་ཏུ་མི་འདྲེན། རབ་གནས་མེད་པ་མི་བཅང་བ་དང་བཅུ་གཅིག་གོ།" ཞེས་གསུངས་པས་གོང་གི་ཕྲེང་བའི་དམ་ཚིག་བཅུ་གཅིག་པོ་དེ་དག་གི་དགོས་པ་འདི་ཡིན་ཞེས་རེ་རེ་ལ་ཁོ་བོས་གསལ་བཤད་མ་ནུས་ཀྱང་དེ་བཞིན་བསྲུང་བརྩི་ཐུབ་མ་དགེ་མཚན་རེ་ངེས་པར་ཡོད་པར་ནི་ལུང་རྣམ་དག་ལ་རྟེན་པའི་ཡིད་ཆེས་བསླུ་བ་མེད་པ་དེའོ།། སྤྱིར་བདེ་བར་གཤེགས་པའི་སྐུ་གསུང་ཐུགས་རྟེན་སོགས་ལ་རབ་གནས་དགོས་པ་བཞིན་ཕྲེང་བ་ལ་ཡང་རབ་གནས་དགོས་པར་སྣང་། དེ་ཡང་ཐོག་མར་སྤོས་དང་ཁྲུས་ཀྱི་དག་གཙང་དགོས་ཏེ། རྫོང་ཕྲེང་ལས། "ཐབས་ལམ་སོ་མའི་ཕྲེང་བ་དེ། ཁྲུས་ནས་ཕྱུང་ཞིང་བརྒྱ་རྩ་ཚང། དྲི་བཟང་ཆུས་བྱུག་དག་གཙང་ལྡན་པར་བྱ།" ཞེས་གསུང་པས་སོ། དེ་ནས་རང་ཉིད་ཡི་དམ་དུ་བསྒོམས་ཏེ། མཚམས་བཅད་ཅིང་བགེགས་བཀྲད་པར་བྱ། དེ་ནས་གོང་དུ་ཕྲེང་རྡོག་རྣམ་གཡུང་དྲུང་སེམས་དཔའ་བརྒྱ་རྩ་བརྒྱད་སྒོམ་ལ། སྙིང་པོ་ནི། ༀ་ཙང་རི་ཐོ་ཡེ་པུ་ཙམ་ཧ་ར་ཁི་ཁར་ཞི་བྲུམ་འདུ། ཞེས་གང་མང་དང་། ཞི་ཁྲོའི་སྙིང་པོ་ཨཱ་ལི་ཀཱ་ལི་རྟེན་འབྲེལ་སྙིང་པོ་དང་མཐར་ཤིས་བརྗོད་སོགས་ཀྱིས་རབ་ཏུ་གནས་པར་བྱ་དགོས་ཏེ། རྫོང་ཕྲེང་ལས། "དེ་ལྟར་ཕྲེང་བ་རབ་ཏུ་གནས། །བསྙེན་པ་དྲང་ཞིང་ལག་ཏུ་ཐོགས། །བྱས་ན་བསྙེན་པ་བརྒྱ་འབུམ་འགྱུར། བཟླས་པ་གང་བཟླས་ཆུད་མི་བཟའ། ངག་ལ་ནུས་པ་མེ་བཞིན་འབར། །སྒྲིབ་དང་ཉམས་པ་འབྱུང་མི་སྲིད།" ཅེས་གསུངས་པས་སོ། །
བཅུ་པ། བགྲང་ལུགས། བཅུ་པ་ལ་བགྲང་ལུགས་དང་བསྐྱེད་རིམ་གཉིས་ཏེ། བགྲང་ལུགས་ཀྱང་གཡོན་གྱི་སོར་མོ་ལྔ་ལ་བཀལ་ནས་གཡས་ཀྱིས་བགྲངས་ཏེ། གཟེར་མིག་ལས། གཡོན་གྱི་སོར་མོ་ལྔ་ལ་བཀལ། ཞེས་གསུངས་པས་ཤེས་ནུས་སོ།། བསྐྱེད་རིམ་ལ་ཡང་། ཕྲེང་ཐག་ལ་དབྱིངས་ཡུམ་ས་ཏྲིག་ཨེར་སངས། མདོ་འཛིན་ལ་ལྷ་ཆེན་གཤེན་ལྷ་འོད་དཀར། རང་གི་མཐེ་བོང་ལ་ཐབས་ཀྱི་མཆོག་སྲིད་པ་སངས་པོ་འབུམ་ཁྲི། མཛུབ་མོ་ལ་ཤེས་རབ་ཀྱི་ཕུལ་དུ་ཕྱིན་པ་སྟོན་པ་གཤེན་རབ་མི་བོ་བཅས་བདེར་གཤེགས་གཙོ་བོ་བཞི་རུ་གསལ་གདབ་དགོས་ཏེ། གཟེར་མིག་ལས། “འཕྲེང་ཐག་དབྱིངས་ཀྱི་ཡུམ་དང་སྦྱར། །ས་ཏྲིག་ཨེར་སངས་ཡི་དམ་ལྷ། །མདོ་འཛིན་ཡེ་ཤེས་ལྷ་དང་སྦྱར། །གཤེན་ལྷ་འོད་དཀར་ཡི་དམ་ལྷ། །མཐེ་བོང་ཐབས་ཀྱི་མཆོག་དང་སྦྱར། །སངས་པོ་འབུམ་ཁྲི་ཡི་དམ་ལྷ། །མཛུབ་མོ་ཤེས་རབ་ཕུལ་དང་སྦྱར། །བདག་ཉིད་གཤེན་རབ་འདྲེན་པའི་དཔོན། །གུང་མོས་གང་བགྲང་རིག་པ་ཉིད།”ཞེས་གསུང་པ་ལྟར་རམ། ཡང་ན་བཟླས་ཆོག་ལྟར། "ཕྲེང་བ་བསྐལ་སྟོང་སངས་རྒྱས། ཕྲེང་ཐག་བོན་གྱི་སྒོ་མོ་བརྒྱད་ཁྲི་བཞི་སྟོང་། མདོ་འཛིན་བསྟན་པའི་གཙོ་བོ། གྲངས་འཛིན་འདུལ་བ་གཤེན་དྲུག་དུ་སྒོམ་ལ།" ཞེས་གསུང་ལྟར་དེ་གཉིས་གང་རུང་གི་དམིགས་རིམ་དང་མ་བྲལ་བའི་སྒོ་ནས་བགྲང་ངོ་།།
བཅུ་གཅིག ཕན་ཡོན། བཅུ་གཅིག་པ་ཕན་ཡོན་ནི། དེ་ལྟར་གོང་དུ་མཛད་མདོ་ཁག་ལས་གསུང་བའི་ཕྲེང་བ་དག་ལ་རབ་ཏུ་གནས་པར་བྱས་ཏེ་བསྐྱེད་རིམ་དང་མ་བྲལ་བའི་སྒོ་ནས་བགྲང་ན། བསྙེན་པའི་གྲངས་ཚད་འབུམ་འགྱུར་དུ་འགྲོ་དང་། བཟླས་པ་ཆུས་མི་བཟའ་བ་དང་། ངག་ལ་ནུས་པ་འབར་བ་དང་། ཉམས་སྒྲིབ་མི་འབྱུང་བ་སོགས་ཀྱི་ཕན་ཡོན་བླ་ན་མེད་པ་ཡོད་དེ། རྫོང་ཕྲེང་ལས། "བསྙེན་པ་དྲང་ཞིང་ལག་ཏུ་ཐོགས། །བྱས་ན་བསྙེན་པ་བརྒྱ་འབུམ་འགྱུར། བཟླས་པ་གང་བཟླས་ཆུད་མི་བཟའ། ངག་ལ་ནུས་པ་མེ་བཞིན་འབར། །སྒྲིབ་དང་ཉམས་པ་འབྱུང་མི་སྲིད།" ཅེས་གསུངས་པས་སོ།
དེས་ན་གོང་དུ་ཞུས་པ་དེ་དག་ནི་དེང་ཉེར་གཅིག་པའི་དུས་ཀྱི་ཕྲེང་ཐོགས་པ་དག་གིས་ཕྲེང་བ་ནི་མཛེས་མཆོར་གྱི་རྒྱན་ལྟ་བུ་ཞིག་ལ་བརློམ་ཏེ། སྤུས་ཤེལ་དང་བྷོ་ཏི་ཙིའི་སོགས་གོང་ཚད་སུ་མཐོ་དང་སུ་རྫིག་གི་གླེང་སློང་ཙམ་ལས་ཕྲེང་བའི་བྱུང་ཁུངས་དང་། རྒྱུ་ཆ། ཕན་ཡོན། བགྲང་ལུགས། དམ་ཚིག་སོགས་ལ་བསམ་བློ་ཙམ་ཡང་འཁོར་མ་མྱོང་བ་དག་ལ་ངོ་སྤྲོད་ཀྱི་ཚུལ་དང་ཕན་པ་རེ་འབྱུང་ན་བསམ་པའི་ཀུན་སློང་སྔོན་དུ་བཏང་སྟེ། མཛད་མདོ་རྒྱས་འབྲིང་གཉིས་དང་བཟླས་ཆོག་ཨཱ་ལི་ཀཱ་ལི། མཆེད་གྲོགས་བློ་གྲོས་འཇིག་མེད་ཀྱི་((ལྷ་རྫས་ཕྲེང་བའི་སྐོར་གྱི་བགྲོ་གླེང་)) ཐེངས་དང་པོའི་ཟིན་རིན་དུ་དྲངས་པའི་རྫོང་ཕྲེང་གི་ལུང་རྣམས་ལ་བརྟེན་ནས་སུག་བྲིས་སུ་བགྱིས་པས་དགེ་བའི་ཆ་མཆིས་ཚད་འགྲོ་རྣམས་རྫོགས་བྱང་གི་གོ་འཕང་ཐོབ་པའི་རྒྱུ་རུ་བསྔོ་བའོ་ཞེས་སྨོན་ལམ་གྱིས་འཚམས་སྦྱར་ཏེ་ས་མཐའི་གྱི་ན་བ་ཁྱུང་ཐོག་རྒོད་ནས།།
རྩོམ་སྒྲིག་པ། ཚེ་པེ། གཡུ་འཛོམས།


text:
ལོ་ ༡༡༣ ཞེས་པའི་གྲངས་ཀའི་འོག་གི་འཁྲབ་སྟོན་ཆེན་མོ།
མི་ཉག་ཀུན་དགའ་བཀྲ་ཤིས།
ངོ་སྤྲོད།
ཆབ་སྲིད་བཙོན་ཟུར་དང་༢༠༡༦ ལོའི་སྲིད་སྐྱོང་འོས་མི་ཀླུ་མཁར་བྱམས་ཀྱིས་ཨེ་ལིའོ་སུ་པ་ལིང་ Elliot Sperling ་རྗེས་དྲན་གྱི་དོན་དུ་ཁ་བྱང་དུ་” ལོ་༡༡༣ ལ་བཞུགས་དགོས་པའི་མི་དེ་ཁྱེད་ཡིན་” ཞེས་པའི་རྩོམ་ཞིག་བྲིས་པ་དེའི་སྔ་ཕྱི་བར་གསུམ་དུ་༧གོང་ས་མཆོག་གི་མཚན་ཙམ་བརྗོད་མེད་ན་ཡང་། མགོ་བདེ་དྲན་འཕྲུལ་ཅན་རེ་འགས་རྩོམ་དེ་རྣོ་ངར་ཅན་གྱི་ལག་ཆ་ཞིག་ལ་མཐོང་བ་དང་། དེ་ནི་༧སྐུ་མདུན་ལ་ཟུར་ཟ་ཞུས་པ་ཡིན་པའི་དཀྲོག་གཏམ་རྫིག་པོ་རེ་དང་། འགྲེལ་བཤད་སྙིང་རྗེ་མོ་རེ་བརྒྱབ་པའི་རྐྱེན་གྱིས། རྩོམ་དེས་བོད་ཕྱི་ནང་གཉིས་ཀྱི་ཀློག་པ་པོ་ཧ་ཅང་མང་པོའི་དོ་སྣང་དྲངས་ནས་སྤྱི་ཚོགས་བརྡ་འཕྲིན་བརྒྱུད་ལམ་ཐོག་བགོ་འགྲེམས་དང་ཀློག་གྲངས་མང་ཤོས་ཀྱི་རྩོམ་ཡིག་ཅིག་ཏུ་གྱུར།
གསལ་བཤད།
ངས་འདིར་ཀླུ་བྱམས་ཀྱི་རྗེས་དྲན་རྩོམ་ཡིག་དེ་༧གོང་ས་མཆོག་ལ་ཟུར་ཟ་ཞུས་པ་ཡིན་པའི་དབང་དུ་བཏང་ནས་ཚིག་ཕྲེང་འགའ་འབྲི་བར་འདོད། ཡིན་ན་ཡང་གསར་འགོད་གསལ་བསྒྲགས་དང་། ས་ཡིག་བསྡུ་རུབ་ཀྱིས་མཚོན་པའི་ལས་འགུལ་ཛ་རེ་ཛོ་རེ་དག་ནི་དོན་མེད་དང་འབྲས་མེད་ཡིན་པས་རེ་ཞིག་གླེང་བར་མི་བྱ། སྐབས་སུ་བབ་པའི་གླེང་གཞི་གཙོ་བོ་ནི་གནས་རིམ་མི་འདྲ་བའི་རང་གཞུང་གི་མཛད་གཙོ་རྣམ་པ་གསུམ་གྱིས་རྩོམ་པ་པོ་དང་རྩོམ་ཡིག་གཉིས་ལ་རྒོལ་བའི་གཏམ་བཤད་སྤེལ་བའི་ཡུལ་དུས་དང་བྱུང་རིམ་ལ་བརྟག་དགོས་པ་དེ་རེད།
བཀའ་ཟུར་འབྲོང་ཆུང་དངོས་གྲུབ།
ཀླུ་མཁར་བྱམས་ཀྱིས་༢༠༡༧ ལོའི་ཟླ་བ་༠༡ ཚེས་༠༥ ལ་རྩོམ་ཡིག་དེ་ཁོ་རང་སྒེར་གྱི་ངོ་དེབ་ཐོག་ལ་སྤེལ་བ་རེད། དེ་སྤེལ་ནས་བདེ་སྲུང་བཀའ་ཟུར་འབྲོང་ཆུང་དངོས་གྲུབ་ཀྱིས་བོད་ཀྱི་ལོ་གསར་ཚེས་གཅིག་སྟེ། སྤྱི་ཟླ་༠༢ པའི་ཚེས་༢༧ ལ་གཏམ་བཤད་མ་སྤེལ་བར་དུ་ཕྱི་ནང་གི་སྤྱི་ཚོགས་ནང་དུ་རྩོམ་ཡིག་དེའི་སྐོར་ལ་བཟང་ངན་གཉིས་ཀའི་ཐོག་ནས་ཟླ་བ་གཉིས་མ་ཟིན་ཙམ་གྱི་རིང་ལ་ལབ་གླེང་ཧ་ཅང་མང་པོ་ཞིག་བྱས་པ་དང་། མང་པོ་ཞིག་ཐག་ཆད་ནས་གླེང་མཚམས་བཞག་ལ་ཉེ་སྐབས། སྐུ་ཞབས་འབྲོང་ཆུང་དངོས་གྲུབ་ཀྱིས་རྡི་ལིའི་བོད་ཀྱི་ལོ་གསར་ཚེས་པ་གཅིག་གི་མཉམ་འཛོམས་ཀྱི་ཚེས་བཟང་དུས་བཟང་དེ་བེད་སྤྱད་ནས་༧བཀྲ་མི་ཤིས་པའི་ནང་འཁྲུག་གི་གཏམ་བཤད་དེ་སྤེལ་བ་རེད། དེ་ནི་འཆི་བཞིན་པའི་མེ་རོའི་སྒང་ལ་ཤིང་སྐམ་སྤུངས་པ་དང་སྣུམ་བླུགས་པ་ལྟར་གྱུར་ནས་མེ་དེ་རྨང་ནས་སླར་ཡང་གསོས་བ་རེད། མ་གཞི་༧ སྐུ་མདུན་ལ་རྒྱབ་སྐྱོར་ཞུ་བ་དང་ཀླུ་བྱམས་ལ་དགག་པ་རྒྱབ་པའི་གཏམ་བཤད་དེ་སྤེལ་བར་ཟླ་བ་གཉིས་མ་ཟིན་ཙམ་དང་། དེ་ཡང་བོད་ཀྱི་ལོ་གསར་ཚེས་གཅིག་བར་དུ་བསྒུགས་པ་ནི། ཡུལ་དུས་གནས་སྐབས་གང་ལ་བསམས་ན་ཡང་ཡ་མཚན་རེད། འབྲོང་ཆུང་གི་ཀླུ་དགག་གཏམ་བཤད་དེ་སྤྱི་ཚོགས་དྲྭ་ལམ་ཐོག་ཁྱབ་བརྡལ་གང་ཙམ་ཡག་པོ་ཕྱིན་པ་དང་། དེས་གཞན་ལ་སྐུལ་མ་བྱས།
དྲུང་འཕར་ཟུར་པ་ཀུན་དགའ་བཀྲ་ཤིས།
འབྲོང་ཆུང་དང་འདྲ་བར་བྱང་ཨ་རིའི་རྒྱ་རིགས་འབྲེལ་མཐུད་པ་སྐུ་ཞབས་ཀུན་དགའ་བཀྲ་ཤིས་ལགས་ཀྱིས་ཀྱང་རྩོམ་དེ་སྤེལ་ནས་ཟླ་བ་གཉིས་མ་ཟིན་ཙམ་གྱི་རྗེས་དང་། འབྲོང་ཆུང་གིས་གཏམ་བཤད་སྤེལ་ནས་བདུན་ཕྲག་གཅིག་གི་རྗེས་ལ་སྟེ། སྤྱི་ཟླ་༠༣ ཚེས་༠༤ ཉིན། ཨ་རིའི་ནང་གི་བོད་ཀྱི་ལོ་གསར་འདུ་འཛོམས་ཀྱི་ཚེས་བཟང་དུས་བཟང་ལ་དུས་ཚོད་གང་ཙམ་རིང་པོ་ཞིག་སྤྱད་ནས་བཀྲ་མི་ཤིས་པའི་སྐད་ཆ་མང་པོ་ཞིག་བཤད་ནས་བཀྲ་ཤིས་པའི་དགའ་སྟོན་རྟེན་འབྲེལ་གྱི་ཁ་དོག་ཡོངས་སུ་བསྒྱུར་བ་རེད། ཀུན་དགའ་བཀྲ་ཤིས་ཀྱི་གཏམ་བཤད་དེ་ཡང་སྤྱི་ཚོགས་དྲྭ་ལམ་ཁག་ཏུ་འགྲོ་རྒྱུ་ཆེ་ཙམ་བྱུང་ཡོད་པ་དང་། གོང་སོང་བཞིན་ཡུལ་དུས་གནས་སྐབས་ལ་བསམས་ན་ཀུན་དགའི་གཏམ་བཤད་དེ་འབྲོང་ཆུང་ལ་གཅིག་ཕན་གཅིག་གྲོགས་ཀྱི་རྒྱབ་རྟེན་ལྟ་བུ་དང་། ཡང་ན་འགྲན་རྩོད་ཀྱི་རྣམ་པ་ལྟ་བུར་གྱུར་པ་དང་། ༧གོང་ས་མཆོག་ལ་རྒྱབ་སྐྱོར་ཞུ་བ་ཅུང་འཕྱི་དྲགས་པའི་གནས་སྟངས་ཤིག་ཏུ་མངོན་པར་སྣང་།
སྲིད་སྐྱོང་མཁས་དབང་བློ་བཟང་སེང་གེ
སྲིད་སྐྱོང་མཆོག་ཀྱང་གོང་སོང་གི་སྣེ་ཡོད་མི་སྣ་གཉིས་དང་འདྲ་བར་༧ གོང་ས་མཆོག་ལ་རྒྱབ་སྐྱོར་ཞུ་བ་དང་ཀླུ་བྱམས་ལ་དགག་པ་སྐྱོན་པའི་དུས་ཚོད་ལས་ཡོལ་ཚར་བ་རེད། སྲིད་སྐྱོང་གི་གསུམ་བཅུ་དུས་དྲན་སྲུང་བརྩི་ཞུ་བའི་སྡིངས་ཆ་དེ་བེད་སྤྱོད་བཏང་ནས་མིང་དངོས་སུ་མ་བོས་པའི་ཐོག་ནས་ཀླུ་བྱམས་ཀྱི་རྩོམ་དེ་འགྲིག་གི་མེད་པའི་རྣམ་པ་བསྟན་ཡོད། སྤྱིར་ན་གསུམ་བཅུ་དུས་དྲན་ནི་མི་རིགས་བདེ་དོན་ཆེད་དུ་ཚེ་སྲོག་ཤོར་བའི་རྒྱལ་གཅེས་དཔའ་བོ་དཔའ་མོ་རྣམས་རྗེས་དྲན་དང་། མྱ་ངན་གུས་འདུད་ཞུ་པའི་ལོ་རྒྱུས་རང་བཞིན་ལྡན་པའི་དུས་ཚིགས་ཁྱད་པར་ཅན་ཞིག་ཡིན་པ་ལས། རྒྱལ་གཅེས་དཔའ་བོར་ཁ་རྡུང་དང་། ནང་ཁུལ་ལ་ཚིག་མཚོན་འཕེན་པའི་ལས་འགུལ་བརྩམས་པ་ནི་ཆོས་སྲིད་གཉིས་ཀྱི་ལམ་ལུགས་གང་གི་ཐད་ནས་ཀྱང་མི་འོས་པ་དང་། མི་གུས་པ་ཞིག་ཅི་ནས་ཀྱང་རེད་འདོད། ཀླུ་དགག་གཏམ་བཤད་དེ་ཡིན་ཅིག་སྤེལ་དགོས་ན། སྔ་གསར་གསར་དང་། དེ་ཡང་ལོ་གསར་འཚམས་འདྲིའི་བརྙན་ལྟ་བུ་བཟོས་མེད་པ་ཡང་ཡ་མཚན་ཅན་གྱི་གནས་ཤིག་རེད།
མཐའ་སྡོམ།
གང་ལྟར་ཐལ་རྡུལ་མང་བའི་ད་རེས་ཀྱི་ནང་ཁུལ་འཐབ་འཛིང་གི་ཁྲོད་དུ། སྒེར་པ་འགའ་ཐོན་མེད་ན། འབྲོང་ཆུང་ཐོན་མི་སྲིད་པ་དང་། འབྲོང་ཆུང་ཐོན་མེད་ན། ཀུན་དགའ་བཀྲ་ཤིས་ཁུ་སིམ་མེར་བསྡད་གཏན་འཁེལ་བ་དང་། བློ་མཐུན་”སྒེར་འབྲོང་ཀུན་”གསུམ་མེད་ན་སྲིད་སྐྱོང་ཡང་མདུན་དུ་ཐོན་ནས་དེ་ལྟ་བུའི་གཏམ་བཤད་སྤེལ་མི་སྲིད་པ་ནི་ཁོ་ཚོས་དགག་ལན་བརྒྱབ་པའི་དུས་ཚོད་ལ་བལྟས་ན་ཧ་ཅང་གསལ་པོ་རེད། དེ་ཡང་ཕྱོགས་གཅིག་ནས་གཅིག་རྒྱབ་གཅིག་ལངས་བྱས་པ་ལྟ་བུ་དང་། ཕྱོགས་གཞན་ཞིག་ནས་བསམ་གཞིགས་བྱེད་དུས་འགྲན་བསྡུར་གྱི་རྣམ་པའི་ཐོག་ནས་གཅིག་རྒྱབ་གཉིས་མཆོང་བྱས་པ་ལྟ་བུར་སྣང་། ལས་འགུལ་དེས་༧རྒྱལ་དབང་མཆོག་གི་མཚན་སྙན་སྲུང་སྐྱོབ་ལ་ཕན་འབྲས་བྱུང་མིན་ལྟ་དགོས། མདོར་ན་མ་འོངས་པར་དེ་འདྲ་ཡི་རིགས་བྱུང་ན་གཅིག་གིས་གཅིག་མ་བསྒུགས་པར་དུས་ཐོག་ལས་འགུལ་བརྩམ་དགོས་པ་དང་། ཚོད་དཔག་བྱས་ནས་ཉེས་པ་བཙན་འགེལ་མི་བྱེད་པར། བདེན་པ་ར་སྤྲོད་བྱེད་དགོས་པ་ཧ་ཅང་གལ་ཆེ། དེ་མིན་སྤྱིར་ན་༧ གོང་ས་མཆོག་གི་མཚན་སྙན་ལ་གནོད་པ་དང་། ཡང་སྒོས་སུ་ནང་ཁུལ་མཐུན་སྒྲིལ་གྱི་འགོག་རྐྱེན་ཆགས་མི་སྲིད་པ་ཡང་གཏན་ནས་མ་རེད།།
མི་ཉག་ཀུན་དགའ་བཀྲ་ཤིས་ཀྱིས་སྤྱི་ལོ་༢༠༡༧ སྤྱི་ཟླ་༠༣ ཚེས་༡༢ མཚན་མོར་བྲིས།།


text:
མི་དམངས་དྲ་བའི་འཕྲིན། ཟླ་9ཚེས་4ཉིན། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཞ་མོན་དུ་ཀྲུང་གོར་གསར་དར་ཁྲོམ་རའི་རྒྱལ་ཁབ་དང་འཕེལ་རྒྱས་འགྲོ་བཞིན་པའི་རྒྱལ་ཁབ་དབར་གྱི་སྐད་ཆ་ཤོད་རེས་ཀྱི་ཚོགས་འདུར་ཕེབས་པའི་ཐེ་ལན་གྱི་ཙུང་ཐུང་པ་ཡུས་དང་མཇལ་འཛོམས་གནང་བ་རེད།
ཞི་ཅིན་ཕིང་གིས་ཀྲུང་ཐེ་རྒྱལ་ཁབ་གཉིས་པོ་ཁྱིམ་ཚང་གཅིག་ལྟར་བརྩེ་བ་དང་རྒྱལ་ཁབ་གཉིས་པོའི་མི་དམངས་དབར་སྤུན་མཆེད་ལྟར་བརྩེ་དུང་ཟབ་མོ་ཡོད། ཐེ་ལན་གྱི་མཛའ་མཐུན་གྱི་ཁྱིམ་མཚེས་རྒྱལ་ཁབ་ཅིག་ཡིན་པའི་ངོས་ནས་ཀྲུང་གོ་ཕྱོགས་ཀྱིས་ཀྲུང་ཐེའི་མཛའ་མཐུན་ཟབ་པའི་འབྲེལ་བ་འཕེལ་རྒྱས་འགྲོ་རྒྱུར་མཐོང་ཧ་ཅང་ཆེན་པོ་བྱེད་ཀྱི་ཡོད། ཐེ་ལན་གྱིས་རྒྱལ་ཁབ་དེ་གའི་རྒྱལ་ཁབ་ཀྱི་གནས་ཚུལ་དང་འཚམ་པའི་འཕེལ་རྒྱས་ཀྱི་ལམ་བུ་གདམ་ག་བྱས་པར་སྔར་རྒྱུན་བཞིན་བརྩི་འཇོག་བྱེད་པ་དང་སྦྲགས་རྒྱལ་སྤྱི་དང་ས་ཁུལ་གྱི་ལས་དོན་ཁྲོད་ནུས་པ་དེ་བས་ཆེ་བ་བཏོན་ནས་རྒྱལ་ཁབ་གཉིས་པོའི་ཕྱོགས་ཡོངས་ཀྱི་འཐབ་ཇུས་མཉམ་ལས་རོགས་ཟླའི་འབྲེལ་བ་འཕེལ་རྒྱས་དེ་བས་ཆེ་བ་ཡོང་རྒྱུར་སྐུལ་མ་གཏོང་འདོད་ཡོད། ཕྱོགས་གཉིས་པོས་མཐོ་རིམ་དབར་འགྲོ་འོང་དམ་ཟབ་བྱ་རྒྱུ་རྒྱུན་འཁྱོངས་བྱས་ཏེ་ཕན་ཚུན་དབར་གྱི་ལྟེ་བའི་ཁེ་ཕན་ལ་ལྟ་རྟོག་བྱེད་དགོས། ཐེ་ལན་ཕྱོགས་ཀྱིས“རྒྱུད་གཅིག་ལམ་གཅིག”འཛུགས་སྐྲུན་གྱི་མཉམ་ལས་ནང་ཧུར་ཐག་ཞུགས་པར་ཀྲུང་གོ་ཕྱོགས་ཀྱིས་བསྔགས་བརྗོད་བྱ་རྒྱུ་དང་ཐེ་ལན་ཕྱོགས་དང་མཉམ་དུ་《“རྒྱུད་གཅིག་ལམ་གཅིག”འཛུགས་སྐྲུན་ལ་ཐུན་མོང་ཐོག་སྐུལ་འདེད་གཏོང་བའི་བསམ་ཤེས་དྲན་ཐོ་》དང་འབྱུང་འགྱུར་ལོ་5ཡི་《འཐབ་ཇུས་རང་བཞིན་གྱི་མཉམ་ལས་ཀྱི་ཐུན་མོང་བྱ་སྤྱོད་འཆར་གཞི་》དོན་འཁྱོལ་ཡག་པོ་བྱས་ནས་མ་འཇོག་དང་། ལྕགས་ལམ་དང་དྲ་སྦྲེལ་དངུལ་རྩ། གྲངས་གཞིའི་དཔལ་འབྱོར། དྲ་ཐོག་ཚོང་དོན་སོགས་ཁྱབ་ཁོངས་ཀྱི་མཉམ་ལས་ལ་ཤུགས་སྣོན་བརྒྱབ་སྟེ་མི་སྣ་འགྲོ་འོང་བྱ་ཤུགས་ཆེ་རུ་གཏོང་བ་དང་ཡུལ་སྐོར་དང་ས་གནས་ཀྱི་སྤེལ་རེས་བྱེད་ཟབ་ཏུ་བཏང་ནས་ཁྲིམས་འཛིན་བདེ་འཇགས་དང་ལྷག་པར་དུ་འཇིགས་རྒོལ་མཉམ་ལས་ལ་ཤུགས་སྣོན་རྒྱག་འདོད་ཡོད་ཅེས་ནན་བཤད་གནང་བ་རེད།


text:
རྒྱ་ནག་ནང་ཆབ་སྲིད་ཀྱི་འཐབ་རྩོད་ཐོག་ནས་ཤོག་ཁག་གཅིག་གིས་ཤོག་ཁག་གཅིག་རྩ་མེད་གཏོང་འགྲོ་ཡི་ཡོད་པས། དེར་མཇུག་འབྲས་ཚད་ངེས་ཅན་ཞིག་འབྱུང་གི་རེད་ཅེས་ཨ་ཚོགས་ཀླུ་མཁར་བྱམས་ཀྱིས་གསུངས་སོང་།
ཟླ་འདིའི་ཚེས་༢༧ ཉིན་དྷ་ས་མེག་གྷན་ནོར་བུ་གསོལ་མགྲོན་ཁང་དུ་བོད་ཀྱི་དགུ་བཅུ་གསུམ་ལས་འགུལ་ཚོགས་པ་དབུ་བརྙེས་ནས་མི་ལོ་ཧྲིལ་པོ་༢༥འཁོར་བའི་དུས་དྲན་མཛད་སྒོ་དང་། ཚོགས་ཆེན་ཐེངས་བདུན་པ་འགོ་འཛུགས་བྱས་ཡོད་པ་རེད། མཛད་སྒོའི་ཐོག་སྐུ་མགྲོན་གཙོ་བོ་བོད་མི་མང་སྤྱི་འཐུས་ཚོགས་གཞོན་ཨ་ཅརྱ་ཡེ་ཤེས་ཕུན་ཚོགས་དང་། དམིགས་བསལ་སྐུ་མགྲོན་བཀའ་ཟུར་རིན་ཆེན་མཁའ་འགྲོ་གཉིས་ཕེབས་ཡོད་པ་རེད། མཛད་སྒོའི་ཐོག་སྐུ་མགྲོན་གཙོ་བོས་བོད་ཀྱི་དགུ་བཅུ་གསུམ་ལས་འགུལ་ཚོགས་པས་བཏོན་པའི་མདོ་ཁམས་དཀར་མཛེས་རྫོང་དུ་ཞི་རྒོལ་ཞེས་པའི་དེབ་ཅིག་དབུ་འབྱེད་དང་། དམིགས་བསལ་སྐུལ་མགྲོན་གྱིས་སྟག་སྣ་འཇིགས་མེད་བཟང་པོའི་མི་ཚེའི་ལོ་རྒྱུས་སྙིང་བསྡུས་དེབ་ཆུང་གཅིག་དང་། ཕྱིི་ལོ་༢༠༡༥ལོའི་ལོ་འཁོར་སྙན་ཐོ་བོད་ཀྱི་ཕོ་ཉ་ཞེས་པ་ཞིག་བཅས་དབུ་འབྱེད་གནང་སོང་།
ད་ཐེངས་ཉིན་༣ རིང་གི་རྒྱལ་ཡོངས་ཚོགས་ཆེན་སྐབས་བདུན་པའི་ནང་། རྒྱལ་ཁབ་འདྲ་མིན་ནང་འཁོད་པའི་བོད་ཀྱི་ཆབ་སྲིད་བཙོན་ཟུར་མང་ཆེ་བ་འཛུལ་ཞུགས་བྱེད་ཐུབ་ཀྱི་མེད་རུང་། ཁོང་ཚོའི་བསམ་འཆར་གང་ཡོད་པ་རྣམས་བསྡུ་རུབ་བྱས་ཡོད་པ་དང་། ཚོགས་ཆེན་ཐོག་མ་འོངས་ལས་དོན་བྱེད་ཕྱོགས་ཐོག་གྲོས་བསྡུར་དང་། དབུས་རྒྱུན་གསར་འདེམས་བྱེད་ཀྱི་ཡོད་འདུག
མཛད་སྒོའི་ཐོག་མར་བོད་ཀྱི་དགུ་བཅུ་གསུམ་ལས་འགུལ་ཚོགས་པའི་ཚོགས་གཙོ་ཨ་ཚོགས་ཀླུ་མཁར་བྱམས་ཀྱིས་ཚོགས་པ་ངོ་སྤྲོད་འབྲེལ་བའི་ཐོག་ནས་གསུང་དོན་དུ། “ ཐོག་མར་དགུ་བཅུ་གསུམ་ཚོགས་པ་འདི་དགོས་པ་རྒྱུ་མཚན་ཆེན་པོ་ཞིག་གི་ཐོག་ནས་བཙུགས་ཡོད་རུང་། ཁོང་རྣམ་པ་ཧ་ཅང་འཇོན་པོ་ཡོད་པ་དང་། དེ་བཞིན་རྒྱལ་སྤྱིའི་སྤྱི་ཚོགས་ལ་རྒྱུས་མངའ་ཡོད་མཁན་ཞིག་མ་རེད། གསར་འབྱོར་ཁ་ཤས་ཤིག་དྷ་རམ་སར་སླེབས་ནས་ཁོ་རང་ཚོས་བོད་ནང་ནས་དཀའ་ལས་གང་བརྒྱབས་པ་དང་། ཚོར་བ། སེམས་ཤུགས་ཀྱི་ཐོག་ནས་དེ་རིང་ནས་བརྩིས་པའི་མི་ལོ་༢༥ཡི་སྔོན་ལ་ཚོགས་པ་འདི་བཙུགས་པ་ཞིག་རེད། བཙུགས་པའི་ཁ་ཐུག་ལ་ཞལ་འདེབས་སློང་བ་དང་། ཁ་ཟས་བཙོང་པ་སོགས་དཀའ་ལས་བརྒྱབས་པའི་གནས་སྟངས་བཤད་ན་བཤད་ཚོད་མེད་པ་ཞིག་རེད། ཁོང་རྣམ་པས་དཀའ་ལས་བརྒྱབས་ནས་ང་ཚོར་འཇོག་སྐབས་དཔལ་འབྱོར་གྱི་གནས་སྟངས་ཀྱི་ཆ་ནས་ཡག་པོ་ཡོད་པ་དང་། དེ་བཞིན་རྒྱ་གར་གཞུང་ལ་དེབ་སྐྱེལ་བྱས་པ་བཅས་ཀྱི་ཐོག་ནས་ད་ལྟ་ཚོགས་པ་བརྟན་པོ་ཆགས་ཡོད་པ་རེད། ལས་ཁུངས་མ་ལག་གི་ཆ་ནས་ཀྱང་ང་ཚོས་ལས་ཀ་ཞིག་བྱེད་ཐུབ་ཚེ་བྱེད་སའི་གོ་སྐབས་ཏན་ཏན་ཡག་པོ་ཡོད་རེད་”ཅེས་དང་། དེ་བཞིན་ཚོགས་པ་བཙུགས་པའི་དགོས་པ་རྒྱུ་མཚན་དང་འབྲེལ་ནས་གསུང་དོན་དུ་“ཚོགས་པ་འདི་བཙུགས་པར་དགོས་པ་དང་རྒྱུ་མཚན་སྣ་ཚོགས་པ་ཞིག་ཡོད་ཀྱང་། གཙོ་བོ་བོད་ནང་གི་ཆབ་སྲིད་བཙོན་པ་རྣམས་ཀྱི་དཀའ་སྡུག་རྒྱལ་སྤྱིའི་ཐོག་ལ་ཞུ་གཏུག་བྱེད་རྒྱུ་དང་། རྒྱ་གར་ནང་བྲོས་བྱོལ་དུ་འབྱོར་བ་རྣམས་ལ་ཞབས་ཕྱི་རེ་ཞུ་ཐུབ་ཐབས་བྱ་རྒྱུ་དེ་ཡིན་པ་གཞིར་བཟུང་གིས་ང་ཚོས་ལས་ཀ་བྱས་ཡོད་རེད།”ཅེས་དང་། ཡང་ཁོང་གིས་“རྒྱ་ནག་གཞུང་ལ་ཁ་གཏད་གཅོག་རྒྱུའི་ལག་ཆ་གཙོ་བོ་དེ་རང་ལུས་མེར་སྲེག་ངོ་རྒོལ་བྱེད་མཁན་ཚོའི་སྙིང་སྟོབས་དང་ཆབ་སྲིད་བཙོན་པའི་སྙིང་སྟོབས་གཉིས་རེད་”ཅེས་དང་། དེ་བཞིན་བོད་ཀྱི་རྩ་དོན་དང་འབྲེལ་ནས་གསུང་དོན། “རྒྱ་ནག་ནང་ཆབ་སྲིད་ཀྱི་འཐབ་རྩོད་ཐོག་ནས་ཤོག་ཁག་གཅིག་གིས་ཤོག་ཁག་གཅིག་རྩ་མེད་གཏོང་འགྲོ་ཡི་ཡོད་རེད། དེར་མཇུག་འབྲས་ཚད་ངེས་ཅན་ཞིག་འབྱུང་གི་རེད། དེ་རིང་ཁ་སང་རྒྱ་ནག་ལ་དམག་ཅིག་ཤོར་ན་རྒྱ་ནག་དམག་སར་ཐོན་ཐུབ་པའི་གནས་སྟངས་ཆགས་ཡོད་མ་རེད། རྒྱ་ནག་གཞུང་གི་དཔོན་རིགས་མཐོ་བ་མང་པོ་ཞིག་ཕྱི་རྒྱལ་ཁག་ཏུ་འབྲོ་ཆོག་ཆོག་བསྡད་ཡོད་རེད། དངུལ་ཡོད་མཁན་ཚང་མ་ཕྱི་རྒྱལ་ཁག་ལ་བསྐྱར་ཚར་རེད། ནང་ཁུལ་ནས་རྐྱེན་ཆུང་ཆུང་འཕྲད་ན་གོ་མིན་ཏང་དང་གུང་ཁྲན་ཏང་གཉིས་བར་ལ་དམག་བརྒྱབས་པ་ནང་བཞིན་ཁོ་རང་ཚོ་མགོ་རྟིང་སློག་རྒྱུ་ཏན་ཏན་རེད། དེར་བརྟེན་ང་ཚོ་རིག་པ་དྭངས་གསལ་གྱི་ཐོག་ནས་བརྟན་པོ་བསྡད་ན་རྒྱ་ནག་གཞུང་གི་གནས་སྟངས་བརྟན་པོ་རྩ་བ་ནས་མ་རེད། ཅིག་བྱས་ན་དེ་རིང་འདིར་འཛོམས་པའི་ཆབ་སྲིད་བཙོན་པ་དགུང་ལོ་མཐོ་ཤོས་རྣམ་པ་དང་ང་ཚོའི་མི་ཚེའི་ནང་བོད་ལ་ལོག་ཐུབ་སྲིད་པ་རེད་”ཅེས་སོགས་གསུངས་སོང་།
དེ་རྗེས་དམིགས་བསལ་སྐུ་མགྲོན་བཀའ་ཟུར་རིན་ཆེན་མཁའ་འགྲོས་“དེ་རིང་འདིར་ང་ཡོང་སྟེ་ལོ་ནའི་ཆ་ནས་གང་ཡང་བྱེད་ཐུབ་པ་མི་འདུག་ཏེ། བསམ་བློའི་ཆ་ནས་སོ་སོའི་རྒྱལ་ཁབ་ཀྱི་རྩ་དོན་ཆེད་དུ་ད་ལྟ་བར་དུ་མཉམ་རུབ་བྱས་པ་ཡིན། ད་དུང་ཡང་བྱེད་རྒྱུ་ཡོད་པ་མ་ཤི་བར་དུ་བྱེད་རྒྱུ་ཡིན་”ཞེས་དང་། དེ་བཞིན་དགུ་བཅུ་གསུམ་ཡར་སྐྱེལ་མར་སྐྱེལ་གང་བྱས་ན་ཚོགས་མི་རྣམ་པའི་ཕྱག་ལས་གནང་སྟངས་ལ་རག་ལས་ཀྱི་ཡོད་པ་དང་། རྒྱལ་ཁབ་ཀྱི་རྩ་དོན་རྩོད་མཁན་ཚོས་སོ་སོའི་ཁེ་ཕན་བློས་གཏོང་བྱེད་མ་ཐུབ་ཚེ་རྒྱལ་ཁབ་ཀྱི་ལས་ཀ་མི་ཡོང་ཁོ་ཐག་རེད་ཅེས་སོགས་གསུངས་སོང་།
དེ་ནས་སྐུ་མགྲོན་གཙོ་བོ་བོད་མི་མང་སྤྱི་འཐུས་ཚོགས་གཙོ་ཨ་ཅརྱ་ཡེ་ཤེས་ཕུན་ཚོགས་ཀྱིས་ང་ཚོའི་ཆབ་སྲིད་བཙོན་ཟུར་རྣམས་རང་མི་རིགས་ཀྱི་སྲིད་གཞུང་ལ་ངོ་རྒོལ་གྱིས་ཆབ་སྲིད་བཙོན་པ་ཆགས་པ་མ་ཡིན་པར། སྙན་གྲགས་ཅན་གྱི་རྒྱ་གར་གྱི་ཆབ་སྲིད་བཙོན་ཟུར་བདག་ཉིད་ཆེན་པོ་གྷན་དྷི་ནང་བཞིན། རང་མི་རིགས་དང་སྲིད་གཞུང་གི་ཆེད་དུ་སྲིད་གཞུང་གཞན་ཞིག་ལ་ངོ་རྒོལ་བྱས་ནས་ཆབ་སྲིད་བཙོན་པ་དང་། བཙོན་ཟུར་ཆགས་པའི་གནས་བབས་ཡིན་སྐོར་གསུངས་སོང་། ཡང་ཁོང་གིས་“བོད་ཀྱི་ཆབ་སྲིད་བཙོན་ཟུར་གྱི་ལོ་རྒྱུས་བཏོན་པ་དང་། རྒྱ་ནག་གི་བཙོན་འོག་ཏུ་ཡོད་པ་རྣམས་ལ་ག་འདྲར་བསྙབ་ཐབས་བྱེད་རྒྱུ་ཡིན་མིན། ཤུལ་ལུས་བཟའ་ཟླ་བུ་ཕྲུག་ལ་ལྟ་རྟོག་ག་འདྲ་བྱེད་ཀྱི་ཡིན་མིན། བཙན་བྱོལ་དུ་འབྱོར་བའི་ཆབ་སྲིད་བཙོན་ཟུར་ཚོས་བོད་ཀྱི་ཆབ་སྲིད་བཙོན་པ་རྣམས་ཀྱི་གནས་སྟངས་ག་འདྲ་ཁྱབ་བསྒྲགས་བྱེད་དགོས་མིན་བཅས་ཀྱི་ཐོག་ལ་ལས་ཀ་བྱེད་ཐུབ་དགོས་རེད། ཆབ་སྲིད་བཙོན་ཟུར་གྱི་སྒྲིག་འཛུགས་དང་། དབུས་བོད་མིའི་སྒྲིག་འཛུགས་གཉིས་ཀའི་ངོས་ནས་ཆབ་སྲིད་བཙོན་པའི་གནས་སྟངས་སྟོན་ཐུབ་མཁན་གྱི་འགྲེམས་སྟོན་ཁང་དང་། དེ་བཞིན་དྲ་ཐོག་ནས་ཁྱབ་བསྒྲགས་རྒྱ་བསྐྱེད་གཏོང་ཐབས་བཅས་ལ་བརྩོན་དགོས་རེད། གྲོས་ཆོད་རྫིག་པོ་དང་། རྣམ་གྲངས་མང་པོ་བཞག་པ་ཙམ་མིན་པར་ལག་བསྟར་དུ་འཁྱོངས་མཁན་ཞིག་ཡིན་དགོས། འཛམ་བུ་གླིང་གི་ཆབ་སྲིད་བཙོན་ཟུར་ཚོས་བོད་ཀྱི་དགུ་བཅུ་གསུམ་གྱི་གྲོས་ཆོད་གྲོས་འཆར་ལ་མིག་དཔེ་ལྟ་དགོས་པའི་གནས་བབ་སྐྲུན་ཐབས་བྱེད་དགོས་རེད།”ཅེས་སོགས་ཀྱི་གསུངས་བཤད་རྒྱས་པ་ཞིག་གསུངས་གནང་སོང་།
མཛད་རིམ་གྱི་མཐར་བོད་མི་མང་གྲོས་ཚོགས་ཀྱི་འཐུས་མི་དང་བོད་ཀྱི་དགུ་བཅུ་གསུམ་གྱི་ཚོགས་གཞོན་ལྷ་རྒྱ་རི་རྣམ་རྒྱལ་སྒྲོལ་དཀར་གྱིས་མཇུག་སྡོམ་ཐུགས་རྗེ་ཆེ་ཞུའི་གསུང་བཤད་དང་སྦྲགས་མཛད་སྒོ་གྲོལ་སོང་།
སྐབས་བདུན་པའི་ཚོགས་ཆེན་ཐོག་ཏུ་གཙོ་བོ། ཚོགས་པའི་རྩིས་ཁྲར་བསྐྱར་ཞིབ་དང་དོགས་འདྲི། དེ་སྔའི་གྲོས་ཆོད་ཁག་ལག་བསྟར་བྱུང་མིན་དང་མཇུག་སྐྱོང་དགོས་རིགས་སྐོར་ལ་དོགས་འདྲི། འོས་བསྡུའི་སྒྲིག་གཞིར་བཅོས་བསྒྱུར་དགོས་མིན། ཚོགས་ཆེན་གྱི་གྲུབ་ཆ་དང་དབང་ཚད་ལ་བཅོས་བསྒྱུར་དགོས་མིན། ཚོགས་པར་སྲིད་དོན་གྱི་ལངས་ཕྱོགས་དམིགས་བསལ་ཁ་གསལ་དགོས་མིན། ནམ་རྒྱུན་ལས་ཀ་བྱེད་སའི་འཚེམ་ཁང་གོང་འོག་ཡར་རྒྱས་གཏོང་ཕྱོགས། གློག་ཀླད་འཛིན་གྲྭའི་གནས་བབ་དང་ལེགས་བཅོས་གཏོང་ཕྱོགས། རླུང་རྟ་ཟ་ཁང་དང་ཚོང་ཁང་གོང་འོོག་ལ་བཅོས་བསྒྱུར་གཏོང་ཕྱོགས། བོད་ནང་གི་ཆབ་དཔལ་རིག་གསུམ་གྱི་དཀའ་ངལ་སྤྱི་དང་བཙོན་པའི་གནས་བབ་ལ་གདོང་ལེན་བྱ་ཕྱོགས། བཙན་བྱོལ་ལ་འབྱོར་བའི་བཙོན་པ་རྣམས་ཀྱི་སྐྱིད་སྡུག་ལ་འགན་ལེན་བྱ་ཕྱོགས། རྒྱལ་སྤྱིའི་ཐོག་བཙོན་པའི་གནས་སྟངས་ཞུ་གཏུག་སྐོར། བོད་ཀྱི་བཙོན་པའི་གནས་བབ་ལ་སྙན་ཐོ་འདོན་རྒྱུས་མཚོན་འགྲེམས་སྟོན་དང་། དྲིལ་བསྒྲགས་སོགས་ལ་ཤུགས་སྣོན་རྒྱག་ཕྱོགས། སྒྲིག་གཞི་བསྐྱར་བཅོས་དང་གཏན་འབེབས། གྲོས་ཆོད་གསར་འཇོག་དང་མཇུག་སྐྱོང་གང་དགོས་བཅས་ཀྱི་ཐོག་བགྲོ་གླེང་དང་གྲོས་ཆོད་འཇོག་རྒྱུ་དང་། ཉིན་མཐའ་མར་སྐབས་བདུན་པའི་རྒྱུན་ལས་གསར་འདེམས་བྱེད་རྒྱུ་ཡིན་པ་རེད།།
གསར་འགོད་པ་བཀྲ་ཤིས་དོན་གྲུབ།


text:
རྩོམ་པ་པོ།   དུས་ཚོད།   2018-01-10རྩོམ་ཁུངས།    སི་ཁྲོན་བོད་སྐད་བརྙན་འཕྲིན།
ཟླ་1ཚེས་4ཉིན། བོད་རང་སྐྱོང་ལྗོངས་རིག་དངོས་སྲུང་སྐྱོང་ཞིབ་འཇུག་ཁང་གི་ཞིབ་འཇུག་པ་གཞོན་པ་ཤར་རྒན་དབང་འདུས་ལགས་ཀྱིས་ཀྲུང་གོ་གསར་འགྱུར་ཁང་གི་གསར་འགོད་པའི་བཅར་འདྲི་དང་ལེན་གནང་སྐབས"སྤུ་ཧྲེང་སྤྱན་རས་གཟིགས་ཀྱི་རྡོ་རིང་ནི་བོད་ལྗོངས་མངའ་རིས་ས་ཁུལ་གྱི་ཁོངས་སུ་ད་བར་གསར་རྙེད་བྱུང་བའི་ལོ་རབས་སྔ་ཤོས་ཀྱི་རྡོ་རིང་ཞིག་ཡིན་ལ། ད་ཡོད་བོད་བཙན་པོའི་དུས་སྐབས་ཀྱི་སྐུ་བརྙན་རྡོ་རིང་ཐོག་མའང་རེད" འདིའི་ཐོག་ནས་ནང་བསྟན་ལ་དད་མོས་བྱེད་པ་དང་ཆོས་སྤེལ་བར་སྐུལ་འདེད་བྱེད་ཐབས་ནི་ས་ཁོངས་འདིར་ལག་བསྟར་བྱས་ཡོད་པ་ར་སྤྲོད་བྱས་ཡོད་པ་མ་ཟད། དེས་བོད་ལྗོངས་སྟོད་མངའ་རིས་ཀྱི་ལོ་རྒྱུས་རིག་གནས་དང་ནང་བསྟན་སྒྱུ་རྩལ་ལ་ཞིབ་དཔྱད་བྱེད་རྒྱུར་དཔྱད་གཞིར་འཛིན་པའི་རིན་ཐང་གལ་ཆེན་ལྡན་ཡོད་ཅེས་གསུངས་པ་རེད།
སྤུ་ཧྲེང་སྤྱན་རས་གཟིགས་ཀྱི་རྡོ་རིང་ནི་བོད་ལྗོངས་མངའ་རིས་ས་ཁུལ་སྤུ་ཧྲེང་རྫོང་ཁོངས་ཀྱི་གྲོང་ཚོ་ཞིག་དུ་གསར་རྙེད་བྱུང་ཡོད་པ་དང་། ད་ལྟ་དེར་སྲུང་སྐྱོང་གི་ཁང་པ་བསྐྲུན་ཡོད་ཅིང་། རྡོ་རིང་དེའི་མཐོ་ཚད་ལ་ལི་སྨི་210དང་། ཞེང་ཚད་ལ་ལི་སྨི་50 མཐུག་ཚད་ལ་ལི་སྨི་17ནས་18བར་བཅས་ཡོད་པ་དང་། ཕྱི་ངོས་སུ་ས་གནས་དེ་གའི་མི་སེར་ཚོས་མཇལ་སྐབས་དེའི་ངོས་ལ་བསྐུས་པའི་མར་ཡོད་པ་རེད།
ཤར་རྒན་དབང་འདུས་ལགས་ཀྱིས་ངོ་སྤྲོད་གནང་ནས་རྡོ་རིང་གི་མདུན་ངོས་སུ་འབུར་བརྐོས་ཀྱི་པདྨའི་ཕྱག་གི་སྤྱན་རས་གཟིགས་ཀྱི་སྐུ་བརྙན་ཞིག་ཡོད་པ་སྟེ། སྐུའི་མཐོ་ཚད་ལ་སྨི་1.68ཡོད་པ་དང་། གཡས་གཡོན་དུ་བོད་ཡིག་ཡིག་རྙིང་ཕྲེང་བ་ཁ་ཤས་བརྐོས་ཡོད་པ་དེ་དག་ཚང་མ་བོད་ཡིག་ཡིག་རྙིང་གཤོང་རྐོས་བྱས་ཡོད་ཅིང་། དབུ་ཅན་གྱི་ཡིག་གཟུགས་རེད། རྡོ་རིང་གཡོན་ངོས་ཀྱི་ཡི་གེ་ལས་རྟ་ལོའི་སྟོན་འགོར་སེང་གེ་ཞང་ཁྲི་བཙན་ནམ་མགོན་པོ་རྒྱལ་གྱིས་སེམས་ཅན་གྲངས་མེད་ཀྱི་ཐུན་མོང་གི་འདུན་པའི་ཆེད། སྤྱན་རས་གཟིགས་ཀྱི་སྐུ་བརྙན་འདི་བཞེངས་དོན་བཀོད་པ་དང་། རྡོ་རིང་གཡས་ངོས་ཀྱི་ཡི་གེ་ལས་འཕགས་པ་སྤྱན་རས་གཟིགས་ལ་ཕྱག་འཚལ་བ་དང་གུས་བཀུར་མཆོད་པའི་ཕན་ཡོན་བཀོད་པ་མ་ཟད། སྐྱེ་འགྲོ་སྒྲིབ་གཉིས་(ཉོན་སྒྲིབ་དང་། ཤེས་སྒྲིབ)ལས་ཐར་བར་བྱེད་པ་དང་། ཚོགས་གཉིས་(དགེ་ལས་སྟེ། གཡང་བསོད་ནམས་དང་ཡེ་ཤེས་ཀྱི་ཚོགས་)ཡོངས་སུ་ཐོབ་པའི་འདོད་གསོལ་ཞུ་བའང་བཀོད་པ་རེད། མཐར་ཞང་བློན་ཁྲི་བཙན་ནམ་མགོན་པོ་རྒྱལ་དང་སྐྱེ་འགྲོ་རྣམས་མཉམ་དུ་བླ་མེད་སངས་རྒྱས་སུ་གྱུར་པ་རེད་ཅེས་གསུངས་པ་རེད།
མཁས་པ་མང་པོས་རྡོ་རིང་འདི་དུས་རབས་9པའི་དུས་མགོར་བཙན་པོ་ཁྲི་ལྡེ་གཙུག་བརྟན་ནམ་མངའ་བདག་ཁྲི་རལ་པ་ཅན་ཁྲིར་བཞུགས་པའི་རིང་ལ་བཞེངས་པའི་ངོས་འཛིན་བྱེད་ཀྱི་ཡོད་པ་དང་། ཡང་མཁས་པ་ཁ་ཤས་ཀྱིས་རྡོ་རིང་གི་སྤྱན་རས་གཟིགས་ཀྱི་སྐུ་བརྙན་བཟོ་དབྱིབས་ལ་གཞིགས་ན་རྡོ་རིང་བཞེངས་པའི་དུས་ཚོད་ནི་དུས་རབས་9པ་ནས་10པའི་དུས་སྟོད་ཡིན་པའི་ངོས་འཛིན་བྱེད་ཀྱི་ཡོད་པ་རེད།
ཤར་རྒན་དབང་འདུས་ལགས་ཀྱིས"ངོས་འཛིན་དེ་ལྟར་བྱེད་ཀྱི་ཡོད་ཀྱང་། ང་ཚོས་སྔར་བཞིན་རྡོ་རིང་བརྐོས་བཞེངས་བྱས་པི་དུས་ཚོད་ཡང་དག་པ་ངོས་འཛིན་ངེས་གཏན་བྱེད་མ་ཐུབ" སྤྱན་རས་གཟིགས་ཀྱི་སྐུ་བརྙན་སྤྱི་ཡོངས་ཀྱི་ཉམས་འགྱུར་ཏུན་ཧོང་སྒྱུ་རྩལ་གྱི་ཐུ་བྷོད་ཀྱི་གཞི་རྒྱུ་དང་ཐ་པོ་དགོན་སོགས་ཁེ་ཧྲི་སྨིར་གྱི་ཉམས་འགྱུར་ཟུང་འབྲེལ་བྱས་ཚུལ་མངོན་པས། དེའི་ཐོག་ནས་བོད་བཙན་པོའི་རྒྱལ་རབས་ཀྱི་དུས་མཇུག་ཏུ། བོད་ལྗོངས་སྟོད་མངའ་རིས་སུ་ནང་བསྟན་གྱི་སྐུ་བརྙན་གྱི་དྲན་གསོའི་རྡོ་རིང་ཐོན་འགོ་ཚུགས་པ་ར་སྤྲོད་བྱས་ཡོད་ཅེས་བསྟན་པ་རེད།
སྤུ་ཧྲེང་སྤྱན་རས་གཟིགས་ཀྱི་སྐུ་བརྙན་ཀྱི་འགྲེལ་བཤད་ལས། རྡོ་རིང་བཞེངས་མཁན་གྱི་སྦྱིན་བདག་དང་དམིགས་ཡུལ། ལོ་རབས་སོགས་ཁ་གསལ་བཏོན་ཡོད་པ་རེད། དེ་ལ་བརྟེན་ནས་ཤར་རྒན་དབང་འདུས་ཀྱིས་འདིས་ས་ཕྱོགས་ཤིག་བཅོས་སྐྱོང་བྱེད་མཁན་འགོ་གཙོ་དང་བོད་བཙན་པོའི་ཞང་བློན་གྱི་ཁྲིད་སྟོན་འོག སྐབས་དེ་དུས་ནང་བསྟན་ལ་དད་མོས་དང་ཆོས་སྤེལ་བར་སྐུལ་འདེད་བྱེད་ཐབས་བཅས་བོད་ལྗོངས་སྟོད་མངའ་རིས་སུ་ལག་བསྟར་བྱས་ཡོད་པ་ར་སྤྲོད་བྱས་ཡོད་ཅེས་བསྟན་པ་རེད།
རྩོམ་སྒྲིག་པ། ཚེ་པེ། གཡུ་འཛོམས།